
CUVÂNT ÎNAINTE 


Continuând reeditarea cărților Prea Cuviosului 
Arhimandrit Cleopa Ilie în colecția deja cunoscută — 
Ne vorbeşte Părintele Cleopa —, cu binecuvântarea 
lui Dumnezeu şi a Maicii Domnului, iată apare şi al 
cincilea volum din această serie. 

Acest nou volum conține patru convorbiri 
duhovniceşti cu teme dintre cele mai necesare şi 
actuale pentru toți, precum: căsătoria, datoriile soţilor 
şi copiilor, despre rugăciune şi lacrimi, datoriile 
preoților, despre moarte, Judecata de apoi etc. Sunt 
cuvinte de suflet, cu conţinut duhovnicesc de mare 
autoritate morală, mult căutate în rândul credincioșilor 
noștri. 

La vârsta de aur a Părintelui Cleopa, de aproape 85 
de ani, ne bucurăm că încă stă înaintea tuturor, ne dă 
sfaturi de mântuire cu timp şi fără timp şi spovedește 
călugări şi mireni. 

Cărţile Prea Cuvioşiei Sale, scrise fie în liniştea 
chilici, după orele de rugăciune, fie în adâncul 
munţilor, unde s-a nevoit aproape zece ani, s-au născut 
ca rod al rugăciunii. Ele sunt simple în limbaj, dar 
încărcate de învățături, atât din Sfânta Scriptură, cât și 
de la Sfinţii Părinţi. Tocmai de aceea sunt atât de 
pustate şi căutate, pentru că hrănesc şi adapă sufletul, 
mângâie și călăuzesc pe iubitorii de Hristos și conving 


6 CUVÂNT INAINTE 


pe cititori că numai credmja «dicaptă unntă cu faptele 
bunc, sub călăuza unui duhoviuuc iscusit, pot mântui cel 
mai sigur sufletelc noastre. 

Toate aceste învățături ni sc oferă în acest volum 
ca un buchet de flori duhovniceşti, carc ne călăuzesc 
spre Hristos şi ne ajută pe calea mântuirii. 

Recomandăm această carte cu aceeaşi iubire sfântă 
la toți bunii noştri creştini care ne sunt aproape de 
suflet şi se roagă pentru noi. 


Arhimandrit Ioanichie Bălan 


Naşterea Domnului 
Anul mântuirii 1996 


CONVORBIREA ÎNTÂI 


DESPRE CĂSĂTORIE, 
DATORIILE SOŢILOR ŞI COPIILOR 


1. Cum se cuvine să se pregătească tinerii 
pentru căsătorie? 


Cea mai bună pregătire a tinerilor pentru viață şi 
căsătorie este creşterea lor în frica şi certarea Dom- 
nului, precum ne învaţă pe noi vasul alegerii și gura lui 
Hristos, marele Apostol Pavel. Mai întâi se cere 
tinerilor să cunoască pe scurt învățătura de credință 
ortodoxă. Să ştie Crezul pe de rost și alte rugăciuni de 
nevoie, să aibă duhovnici buni, să citească Sfânta 
Scriptură şi mai ales Noul Testament, catehismul 
Ortodox şi alte cărți de folos sufletesc. De asemenea, 
sunt datori să trăiască în fecione până la cununia 
religioasă şi să se silească a lucra după putere toate 
faptele bune, mai ales rugăciunea, mergerea regulată la 
biserică, postul, milostenia, viaţa curată, ascultarea de 
părinţi şi spovedania în cele patru posturi. 

lată cum se cuvine să se pregătească orice tânăr 
pentru a păşi în viață şi pentru căsătorie. Să ne gândim 
că nunta este cea mai veche Taină a Bisericii, 
întemeiată de Dumnezeu încă din rai. Ea stă la temelia 
familiei, a lumii întregi. Tăria familiei depinde şi de 
respectarea legilor morale ale Bisericii noastre. Tinerii 
trebuie pregătiți pentru viața de familie încă din 
copilărie. Preotul, naşul de botez și părinţii au în viața 
tinerilor cel mai mare rol şi răspundere. 

2. Care sunt regulile canonice ale nunții 
creştine? 

Regulile canonice pe care sunt datori a le împlini 
tinerii la nunta creştină ortodoxă sunt unsprezece la 
număr și anume: 

a. Cei doi tineri care vor să se cunune unul cu 
altul, să nu fie între ei nici un fel de rudenie 
trupească sau duhovnicească, adică din Sfântul 
Botez. Cununia între rude este oprită cu desăvârşire de 
Sfintele Canoane ale Bisericii Ortodoxe. 

b. Părinţii celor doi tineri trebuie să se învoiască 
şi să se unească la căsătoria copiilor lor. Nunţile 
făcute fără voia părinţilor nu aduc bucurie copiilor şi 
sunt canonisite de Sfântul Vasile cel Mare în canoanele 
38, 40 şi 42 ca şi desfrânarea, cu trei ani oprire de la 
Sfânta Împărtășanie, până la împăcarea celor doi tineri 
cu părinţii lor. 

c. Cei doi tineri trebuie să se iubească şi să se 
învoiască a se căsători unul cu altul; căci de se că- 
sătoresc fără voia lor, la îndemnul părinţilor sau pentru 
câştiguri materiale, această nuntă nu poate dăinui. 

d. Logodirea celor doi tineri să se facă cu preot, 
după rânduiala Bisericii, cu cercetarea canonică 
cuvenită. 

e. Tinerii logodiți sunt datori să trăiască la 
părinţii lor până la cununia religioasă și să-şi 
păstreze în curățenie fecioria, că de vor greşi mai 
înainte sunt canonisiți de Biserică ca desfrânaţi şi opriți 
şapte ani de la Sfânta Împărtășanie. 

f. Mai înainte cu o săptămână sau două de 
cununia religioasă cei doi tineri sunt datori să se 
spovedească la duhovnicul lor din copilărie sau la 

preotul satului, cu post și rugăciuni şi, dacă au voie, să 
se pregătească pentru Sfânta Împărtășanie. 

g. Cununia religioasă se cuvine, după tradiție, a 
se face dimineaţa, de obicei Duminica, mai înainte 
de începerea Sfintei Liturghii, iar naşii mirilor să fie 
creştini buni, capabili să înveţe şi să povăţuiască pe 
calea cea bună pe finii lor. 

h. După slujba cununiei, cei doi tineri stau cu 
cununiile pe cap în mijlocul bisericii, înconjurați de 
credincioşi până la sfârşitul slujbei, iar preotul dă 
binecuvântare de Sfânta Liturghie şi se roagă împreună 
cu toți cei de față pentru ajutorul celor încununaţi. 
Crezul şi Tatăl nostru este dator să le zică mirele. 

i. Când preotul zice: „Cu frică de Dumnezeu, cu 
credință şi cu dragoste să vă apropiaţi”, atunci cei doi 
miri se apropie de Sfântul Potir şi se împărtășesc cu 
Trupul şi Sângele lui Hristos, dacă au voie de la 
duhovnicul lor. 

j. După terminarea Sfintei Liturghii cei doi miri 
sunt conduşi la casa mirelui de nuntaşi, după vechea 
tradiție ortodoxă, unde se aşează la masă, mănâncă şi 
sc veselesc cu cucemicie și bună rânduială, întru slava 
lui Dumnezeu, precum se cuvine creştinilor. 

k. Dacă cei doi tineri s-au împărtăşit, se cuvine 
să fie în curăţenie până în seara zilei următoare, 
pentru cinstea Sfintelor Taine. 

Aceasta este regula canonică a celor ce se 
căsătoresc, rânduită de Sfinţii Părinţi ai Bisericii 
Ortodoxe, pe care cei mai mulți creştini o calcă în 
zilele noastre, spre a lor osândă (După Hristoitia, 
Bunul Moral al creştinilor, cap. 26, de Sfântul 
Nicodim Aghioritul). 

Cei ce împlinesc aceste reguli creştinc la căsătorie, 
primesc binecuvântare de la Dumnezeu și duc viaţă 
liniştită în familie şi cu bună sporire în toate. lar cei ce 
calcă rânduiala Bisericii la căsătorie, duc viaţă cu 
multe ispite. După rânduiala Bisericii nu se fac 
cununii sâmbătă seara, spre ziua Sfintei Duminici. 
Unii fac nuntă cu scop de câștig, spre a dobândi daruri 
şi sume mari de bani, schimbând Taina Nunții rânduită 
de Dumnezeu în rai, în prilej de desfrânare, de 
sminteală şi de câștig pierzător de suflete, spre a lor 
osândă. Un alt mare păcat fac tinerii care se cunună la 
biserică numai de ochii lumii, nu pentru naştere de 
copii, ci spre plăcere trupească şi fac cununie şi 
petrecere în sfintele posturi, când nunțile sunt oprite. 


3. Care sunt gradele de rudenie opritoare de 
căsătorie? 


Gradele de rudenie sau rudeniile sunt de patru 
feluri: 

I. A. Rudeniile de sânge (consângenitate) în linie 
dreaptă care se opresc de la căsătorie la infinit. 
Consângenitatea în linie dreaptă se împarte în două: 

a. În linie dreaptă suitoare, adică tată — bunic — 
străbunic etc; 

b. În linie dreaptă coborâtoare, adică tată — fecior 
— nepot — strănepot etc. 

B. Rudenii de sânge în linie colaterală, care se 
opresc de la căsătorie până la al şaptelea grad, 
inclusiv. Fraţii de o mamă sunt de gradul II de rudenie; 
verii primari sunt de gradul IV de rudenie; verii al 
doilea sunt de gradul VI de rudenie şi nu se pot 
căsători unii cu alţii; verii al treilea sunt în gradul VIII 

de rudenie şi aceştia au voie să se căsătorească între ei. 
Frații şi verii de tată vitreg sau mamă vitregă, nu se 
pot căsători între ei până la gradul VII inclusiv. 

În cazuri de nedumerire se cere sfatul şi dezlegarea 
episcopului locului. 

II. Rudenii prin încuscrire. Membrii a două 
familii încuscrite nu se pot căsători până la al treilea 
grad, inclusiv, după sinodul patriarhal din Constanti- 
nopol, din anul 997. 

III. Înrudirea spirituală, din botez și cununie, 
între nași, fini şi rudele lor. Căsătoria cu rude spirituale 
este oprită până la gradul al treilea, inclusiv. Nu se 
pot căsători naşul cu fina, cu mama sau cu fiica finei. 
Nu se pot căsători finul cu fiica nașului şi fiul nașului 
cu fiica finei. 

IV. Înrudirea prin adopțiune (înfiere) se opreşte 
de la căsătorie până la gradul al treilea, inclusiv. 

În toate cazurile cei doi tineri, dimpreună cu 
părinţii lor, sunt datori să consulte pe preot şi să asculte 
întru totul de rânduiala Bisericii fixată de Sfinţii Părinţi 
şi păstrată cu atâta sfințenie de înaintaşii noştri. 


4. În cazuri cu totul speciale, preotul poate 
singur să ia hotărâre şi să dea dezlegare de cununie 
celor înrudiți? 


Pentru cazuri cu totul speciale, excepționale, 
logodnicii trebuie îndrumați să consulte pe episcopul 
locului, care poate anula logodna sau da cuvenita 
dezlegare de cununie şi rânduieşte un anumit canon de 
pocăință. Când cei doi tineri sunt rude apropiate, 
veri primari, frați primari, cumnaţi etc, nici episcopul 
nu are voie să dezlege o asemenea nuntă fără de 

lege, pe care au oprit-o şi au legat-o Sfinţii Părinţi. Iar 
„dacă vreun preot săvârşeşte o asemenea nuntă, fără 
ştirea episcopului, să se caterisească”. 

De obicei, gradele de rudenie în căsnicie, mai ales 
cele din încuscrire, cele spirituale şi din înfiere, nasc 
multe probleme preoţilor şi Bisericii şi nu puţini tineri 
se căsătoresc fiind rude, fie din neştiință, fie din 
lăcomia de avere, fie din neascultare şi necredință din 
care pricină au mult de suferit în viaţă. 


5. Ce trebuie să facă cei căsătoriți anticanonic 
cu rude apropiate? 


Orice nuntă ce se face cu rude trupeşti sau 
sufleteşti apropiate, Biserica lui Hristos n-o recunoaşte, 
ci o desparte și o canoniseşte, după caz, cu oprire de 
la Sfânta Împărtășanie și pocăință, de la 3 până la 10 şi 
uneori 15 ani, pentru că se face amestecare de sânge, 
se încalcă legea dumnezeiască şi se face sminteală în 
popor. 


6. Câte căsătorii îngăduie Biserica? 


Biserica Ortodoxă îngăduie cu pogorământ trei 
căsătorii, însă în anumite condiţii. Sfântul Vasile cel 
Mare, în canonul 87, spune despre a doua nuntă: 
„Căsătoria a doua este îngăduită de Biserică numai 
celor ce au rămas văduvi de tineri prin deces şi nu au 
copii”. lar Sfântul Apostol Pavel, sfătuiește la văduvie 
în castitate, dar cine nu poate, mai bine să se 
căsătorească, decât să ardă (I Cor. 7, 39). 

„Căsătoria a doua nu se binecuvintează cu 
cununie, ci se canoniseşte doi ani a nu se împărtăşi, 
iar a treia căsătorie, trei ani”, zice Sfântul Nichifor 
în canonul 2. Dacă cei ce se căsătoresc a doua oară 

sunt bătrâni, „unii ca aceia mânie pe Dumnezeu, să 
aibă pocanie trei ani și metanii câte 24 pe zi”, zice 
Pravila Bisericească de la Govora, cap. 109. 

„Cel căsătorit a doua oară nu mai poate fi 
hirotonit” (Apostolic 17; VI Ecumenic, 3; Sfântul 
Vasile, 12). Slujba cununiei a doua se face simplă şi 
fără fast, iar preotul nu are voie să ia parte la masa lor 
(Neocezareea, 7). 

Preotul, dacă rămâne văduv, nu are voie să se 
căsătorească a doua oară. Dacă totuşi îndrăzneşte la 
a doua căsătorie, pierde preoţia şi nu mai are voie să 
săvârşească nimic din cele ale preoţiei (Sfântul 
Vasile, 6). 

Căsătoria a treia se îngăduie de Biserică 
„numai de mare nevoie, acelora care nu au copii, 
până la vârsta de 40 de ani”. Sfântul Vasile zice că 
„la trigami să se aplice afurisire (oprire de la Sfânta 
Împărtășanie) cinci ani, fără a-i opri cu totul de la 
Biserică” (Canon 4). 

„Nunta cea dintâi este lege, a doua iertare, iar cea 
de-a treia este călcare de lege” zice Îndreptarea Legii 
de la Târgovişte, cap. 205. Căsătoria a patra este 
oprită cu desăvârşire de Biserică. Cel vinovat este 
„afurisit şi lipsit de toată slujba Bisericii”, până se 
desparte de acea persoană şi se pocăieşte opt ani. 

„Dacă o femeie sau bărbat moare şi soţul rămas se 
căsătoreşte, nu păcătuieşte... dar, dacă rămâne văduv 
(până la moarte), îşi agoniseşte mai multă slavă la 
Dumnezeu” (Păstorul lui Herma). 

lar Sfântul Iustin Martirul şi Filosoful, în cartea sa 
Apologia, spune despre a doua căsătorie: „După 
Dascălul nostru, cei ce s-au căsătorit a doua oară după 

legea omenească sunt păcătoşi, precum şi cei ce caută 
la femeie spre a o pofti. Că nu numai cel ce 
preacurveşte cu fapta este preacurvar, ci şi cel ce 
voiește a preacurvi, fiindcă nu numai faptele, ci şi 
gândurile sunt văzute la Dumnezeu...” 

Iar pe cei ce fac mai multe căsătorii, Sfinţii Părinţi 
îi numesc poligami. Deci, după a doua nuntă nu mai 
este nuntă, ci poligamie. De aceea a zis Domnul 
samarinencei care păcătuise cu cinci bărbaţi: Pe care îl 
ai, nu-ți este ţie bărbat (loan 4, 18). „Cei ce au trecut 
peste a doua nuntă, nu merită să fie numiţi bărbaţi şi 
soţii”, zice Sfântul Vasile cel Mare, în canonul 4. Tot 
el spune pentru a treia nuntă: „Sfinţii Părinţi au trecut 
sub tăcere nunta a treia (poligamia) şi au socotit-o ca 
pe o poftă dobitocească şi străină de vrednicia omului 
creştin. Nouă ni se pare că acest păcat este mai mare 
decât curvia...” (Canonul 80). 


7. Care este scopul evanghelic al nunţii creștine? 

Scopul principal al nunţii creştine, după porunca 
lui Dumnezeu (Fac. 1, 28; 2, 16-24) şi după învățătura 
Bisericii Ortodoxe, este unirea prin iubire a celor doi 
soți în numele Domnului pentru naşterea de copii, spre 
înmulțirea neamului omenesc. Apoi, ajutorarea soților 
între ei, pentru uşurarea vieţii, înfrânarea trupească şi 
evitarea desfrâului şi a imoralităţii în lume. Toate 
aceste scopuri să fie spre preamărirea lui Dumnezeu 
(Învăţătură de Credinţă Creştină Ortodoxă, 1992, pag. 
401; Dicţionarul Teologic, Pr. |. Bria, 1981, pag. 95-96). 


8. Ce păcat săvârşesc cei ce trăiesc fără cununie 
religioasă şi au copii? Ce trebuie să facă ei spre a se 
mântui? 

În afară de cerințele fizice, omul are în plus 
necesități şi datorii superioare, sufleteşti, şi deci are 
nevoie în căsnicie şi de binecuvântarea lui Dumnezeu, 
adică de cununia religioasă. 

Celor ce trăiesc fără cununie religioasă nu li se 
pot primi darurile și pomelnicele la Sfântul Altar şi 
nu pot fi naşi, nici la cununie, nici la botez. Ei nu se 
pot mântui, decât dacă se cunună la biserică, făcând şi 
un canon de câțiva ani oprire de la Sfintele Taine 
(După Pravila bisericească de Arhim. Nicodim 
Sachelarie). 

Sinodul I Ecumenic, în canonul 3, şi Sinodul VI 
Ecumenic, în canonul 5, opresc cu desăvârşire pe 
clericii de orice grad să aibă vreo femeie îngrijitoare la 
casele lor, „afară de mamă, soră sau mătuşă, sau pe alte 
persoane care nu pot fi bănuite de legătură de 
concubinaj... lar dacă cineva ar călca pe cele hotărâte 
de noi, să se caterisească. Aceasta să respecte şi cei 
căsătoriţi, având grijă de curăţenia lor morală”. 

Vezi, deci, ce grijă au avut Sfinţii Părinți să 
păstreze viața morală în Biserica lui Hristos şi cu câtă 
tărie au luptat împotriva smintelii şi a cumplitului 
păcat al desfrânării? 


9. Cum se cuvine să se aleagă nașii la botez și la 
cununie şi ce datorii au naşii față de finii lor? 

Nașii trebuie să se aleagă dintre cei mai buni şi 
mai evlavioşi creştini, indiferent de starea lor socială, 
pentru că naşii sunt povăţuitori duhovniceşti ai finilor 
lor şi au mai multe îndatoriri decât părinţii cei trupeşti. 
Naşii trebuie să fie oameni cumpătaţi, morali, blânzi, 
de model în societate. Să cunoască bine credinţa 

ortodoxă, Crezul, Sfânta Scriptură, Catehismul Ortodox 
şi să meargă regulat la biserică. 

De aceea nu pot fi naşi la botez şi la cununie 
creştinii de altă religie (catolici, protestanți, sectanți 
etc), cei ce trăiesc în concubinaj (necununaţi) şi în 
desfrânare, cei ce nu vor să aibă şi să crească copii, cei 
bețivi, divorțaţi şi cu nume rău în societate. Nașii 
trebuie să fie aleşi cu multă grijă şi numai cu voia 
preotului paroh, în fața căruia să se oblige că vor purta 
grijă să înveţe pe finii lor frica lui Dumnezeu, să-i 
supravegheze, să-i cheme la biserică, la spovedanie, la 
săvârşirea faptelor bune, să-i cerceteze regulat la casele 
lor, să-i mustre la nevoie, să le dea cărţi creșştineşti de 
citit, pentru că naşii au mare răspundere, fiind garanții 
finilor lor înaintea lui Dumnezeu și a oamenilor. 

Naşul se leagă cu finul și cu părinţii lui „printr-o 
rudenie spirituală, care este mai mare decât cea după 
trup, deoarece el se numește părinte duhovnicesc” 
după Canonul 53 al Sinodului VI Ecumenic. „Părinţii 
trupești, spune Dionisie Areopagitul, încredințează 
copilul unui creştin botezat care este un bun educator 
în cele dumnezeieşti, încât copilul va rămâne pentru 
toată viaţa sub povăţuirea lui, ca la un tată duhovnicesc 
şi garant al vieţii lui după Dumnezeu...”. Nașul trebuie 
să locuiască cât mai aproape de finul său pentru a-l 
supraveghea şi ajuta la învățătura poruncilor lui 
Dumnezeu. 

Iată, pe scurt, cum se aleg naşii de la botez, de la 
cununie şi călugărie. Ei trebuie să fie cei mai buni 
dintre cei mai buni, ca cei ce trebuie să dea 
socoteală în fața lui Dumnezeu pentru fiii lor 
sufleteşti. Putem spune că mulţi naşi credincioşi îşi 

mântuiesc sufletele prin finii lor, dacă îi cresc în frica 
Domnului; dar mai mulţi se osândesc pentru lenevirea 
şi nepăsarea față de fiii lor sufleteşti. La rândul lor şi 
finii au datoria să asculte pe naşii şi garanţii lor 
sufleteşti, să-i consulte în toate, să primească sfaturile 
lor cele bune, să se roage zilnic pentru naşii lor, pentru 
preoţii care i-au botezat, cununat sau călugărit, şi să le 
urmeze modelul duhovnicesc în toată viaţa. 

Naşii de călugărie se aleg de stareţ, dintre cei mai 
buni călugări sau duhovnici ai mănăstirii. Călugării 
trebuie să aibă nași numai dintre călugări, iar mirenii 
numai dintre mireni. „Nu se cuvine, nici nu este lucru 
cinstit, nici primit, ca un călugăr sau călugăriță să 
primească copii după Sfântul Botez (adică să fie nași 
la botez), sau să țină cununii la nuntă. Iar de va 
îndrăzni să facă acest lucru fără de cale, de ruşine şi 
fără de lege, să se canonisească cum îi va părea 
arhiereului. 

lar de va face aceasta a doua oară, să se izgonească 
din Biserica lui Hristos, ca un călcător al dumneze- 
ieştilor pravile” (Pravila lui Matei Basarab, cap. 135). 


10. În ce condiţii Biserica Ortodoxă aprobă 
divorțul? 

După învățătura dată nouă de Dumnezeu, căsătoria 
este indisolubilă, adică una pe toată viața: Ceea ce 
Dumnezeu a unit, omul să nu despartă (Matei 19, 6). 
Numai moartea desparte în chip firesc pe cei doi soţi. 

Totuşi, sunt câteva excepții îngăduite de Biserică, 
care duc la despărțirea soţilor între ei prin divorț. Iar 
divorțul este desfacerea căsătoriei pe care o provoacă 
soţii între ei pentru care Biserica nu le poate da nici o 

binecuvântare sau hotărâre juridică oficială. De aceea, 
nici nu se prevede vreo slujbă bisericească de divorţ. 
Adevărata legalitate a nunţii constă numai în căsătoria 
întâia. Desfacerea ei legală o face numai moartea 
dintre soţi, sau pe plan mai înalt, moartea ambilor soți, 
căci după moarte sunt ca îngerii, necăsătoriți (Matei 
22, 30). 

„Cu toate acestea, conducerea bisericească, ținând 
seama de scopul moral al căsătoriei, încă din vremea 
Apostolilor a dat îngăduinţă văduvei rămasă prin deces 
de a se recăsători. Deci ca o iconomisire dintre cele 
două alternative: a văduviei prea superioare, în deplină 
stăpânire de sine (Luca 2, 36-37) şi a desfrâului prea 
păcătos, i s-a indicat calea de mijloc a căsătoriei celei 
de a doua” (I Cor. 7, 8-9; I Tim. 5, 3, 6, 14), cum spune 
aşa de clar Arhimandritul Nicodim Sachelarie, în 
lucrarea sa monumentală Pravila Bisericească. 


11. Care sunt cauzele canonice ale divorțului? 


Motivele canonice ale divorțului sunt: 

I. a. Adulterul (preacurvia), adică violarea 
credinţei conjugale de către soţ sau soție. Acest motiv 
de divorţ se bazează pe Sfânta Evanghelie, adică pe 
dreptul divin (Matei 19, 9); 

b. Pe lângă adulter, soțul poate să divorţeze 
când i se pun curse care periclitează viaţa, îndreptate 
contra existenţei căsătoriei, de către un soţ împotriva 
celuilalt, cum ar fi refuzul soţului sau soției de a 
naşte copii. În acest caz partea nevinovată are dreptul 
să solicite divorţul; 

c. Iarăşi, soțul poate divorța când soţia se 
face vinovată de avort intenționat şi prin aceasta 
împiedică scopul căsătoriei. 

d. Când femeia sau bărbatul participă fără voia 
celuilalt la ospeţe şi petreceri necuviincioase. 

e. Pentru soție există motiv de a cere divorţ 
când bărbatul său o acuză public pe nedrept de adulter, 
când soţul ei greşeşte în public sau în ascuns, în casă 
sau în altă parte cu o altă femeie. 

II. Al doilea motiv principal de divorţ, după 
adulter, este căderea unui soţ din dreapta credință — 
apostazie, necredinţă, sectă etc (I Cor. 7, 15). 

III. Când unul din soți sau amândoi intră în 
monahism, „ca o moarte superioară, față de lumea 
pusă în slujba păcatului” (Sinodul VI Ecumenic, 
canonul 12, 48). Însă „cel ce-şi lasă (prin divorţ 
ncîngăduit) soția sa legitimă şi ia pe alta, trebuie să fie 
canonisit ca un preacurvar, după porunca Domnului 
(Matei 19, 9), adică să fie oprit până la 15 ani de la 
Sfânta Împărtășanie”, după Sfântul Vasile cel Mare. 


12. Când se consideră încheiat divorțul 
canonic? Adică în ce moment cei doi soţi sunt liberi 
să se recăsătorească, din punct de vedere canonic? 


Divorțul canonic se consideră încheiat când între 
soți au urmat motivele de divorţ arătate mai sus (adică: 
adulterul, lepădarea de credinţă, intrarea în monahism 
ctc). Trebuie, însă, pe lângă motivele canonice arătate 
mai Sus, să se țină seama şi de motivele de divorţ 
hotărâte de legislaţia civilă. 


13. Care sunt efectele divorțului canonic? 


Efectele de drept ale divorțului canonic se referă 
pc de o parte la soţii divorțaţi, iar pe de altă parte la 
copiii născuţi din căsătorie. 

Divorțul canonic desface în orice privință 
legătura conjugală şi pune pe soți în acel raport în 
care se găseau înainte de căsătorie (după Dreptul 
bisericesc oriental de episcopul Nicodim Milaş, cap. 
202). 


14. Ce ne învață Sfinţii Părinţi despre naşterea 
de copii? 

Sfânta şi dumnezeiasca Scriptură, precum şi Sfinții 
Părinţi, arată că copiii sunt un dar al lui Dumnezeu 
(Fac. 20, 17-18; 25, 21; 29, 33; 30, 6, 17, 22; 33, 5; 48, 
8-9, Luca 1, 7). lar naşterea de copii este o 
binecuvântare şi rânduială dumnezeiască dâtă de 
Dumnezeu omului încă din rai, prin porunca: Creșteţi 
şi vă înmulțiți şi umpleți pământul... (Fac. 1, 28). Prin 
naşterea de copii se înnoieşte neamul omenesc şi se 
menţine viața pe pământ. 

Aşadar, naşterea de copii este cea mai mare datorie 
a celor doi soți care se unesc prin căsătorie. Nașterea 
de copii formează cea mai mare bucurie şi adevăra- 
ta temelie a familiei, ea consolidează şi desăvârşește 
căsnicia şi este izvor de sănătate. Fără împlinirea 
acestei datorii, Taina Nunții se desfiinţează. Pentru 
aceea Dumnezeu binecuvintează pe primul om, Adam, 
şi îi face femeie pe Eva, ca să nască copii. 

După izgonirea lui Adam din rai, nașterea de copii 
devine, pe lângă binecuvântare, şi canon de ispăşire a 
păcatelor părinților. Naşterea de copii ajută mult la 
mântuirea părinţilor, cum spune Sfântul Pavel, că 
femeia se va mântui prin naştere de fii (I Tim. 2, 15). 
În Vechiul Testament, cei ce nu aveau copii erau 
socotiți lepădaţi de la faţa lui Dumnezeu. De aceea se 

rugau ziua şi noaptea să le dăruiască Domnul copii. La 
fel glăsuiesc şi toți Sfinții Părinţi. Ei se rugau pentru 
cei ce nu aveau copii sau nu puteau naşte, ca să le dea 
Dumnezeu copii buni şi sănătoși, iar pe cei bolnavi îi 
vindecau cu rugăciunile lor. Pe cei ce nu voiau să aibă 
copii îi sfătuiau, cum spune Sfântul Pavel, ca mai bine 
să nu se căsătorească sau să trăiască în înfrânare 
(curăție), cu învoirea ambilor soţi, decât să-şi ucidă 
copiii. 

Mântuitorul aseamănă pe cei ce se căsătoresc 
numai pentru păcat, sau de ochii lumii, sau pentru 
uvere, cu smochinul blestemat care nu voia să aducă 
nici o roadă pe pământ. Pentru că naşterea de copii nu 
este numai o datorie socială, firească, ci este mai întâi 
o poruncă dumnezeiască, care contribuie foarte mult la 
mântuirea părinților. Soții care nu vor să nască copii, 
care îi avortează sau practică păcatul pazei, sunt 
pedepsiți de Dumnezeu cu boli de tot felul, cu 
necazuri în viață, cu grea mustrare de conștiință, iar 
dincolo cu osândă veşnică. 


15. Ce trebuie să facă soții ca să aibă copii buni 
şi sănătoşi? 

Părinţii, dacă doresc să aibă copii buni, înţelepţi şi 
sănătoşi, trebuie ca ei să fie mai întâi buni, credincioşi, 
ascultători de Biserică şi plini de frica lui Dumnezeu. 
Căci copiii sunt de fapt „c6pii” ale părinţilor lor. Ce 
văd şi ce aud în casă de la părinţi, aceea fac. Educaţia 
copiilor începe chiar din ziua nunţii părinţilor, adică 
din clipa zămislirii. 

Pentru a avea copii înţelepţi şi credincioşi, părinţii 
iebuic să se roage mult, să meargă regulat la biserică, 
să postească sfintele posturi, să se spovedească adesea, 

să țină curăție în zilele rânduite, să facă milostenie, să 
fie blânzi, smeriţi şi plini de dumnezeiasca dragoste 
pentru toţi. Soții sunt datori să se înfrâneze în sărbători 
şi în posturi şi să nu facă nici un fel de meşteșug 
diavolesc spre a nu avea copii. Cel mai greu păcat al 
celor căsătoriți este avortul, adică uciderea de copii. 
Copiii zămisliţi în zilele de sărbători, în posturi, în 
stare de beţie sau după avorturi, de obicei se nasc 
bolnavi, sunt debili şi uneori chiar infirmi. La fel şi cei 
ce practică paza, nu se pot împărtăşi doi ani cu Sfintele 
Taine şi uneori se îmbolnăvesc de nervi, ca o pedeapsă 
a Dreptului Judecător. 

După naştere, părinţii sunt datori să se ocupe mai 
mult decât orice de educarea şi buna creștere a 
copiilor. Mai întâi să caute nași credincioşi copiilor lor. 
Apoi să-şi ducă regulat copiii la biserică, să-i 
împărtăşească cu Sfintele Taine în fiecare lună, să-i 
învețe de mici rugăciuni şi lucruri bune, să nu-i 
smintească cu cuvintele şi faptele lor, căci sminteala pe 
care o fac părinţii copiilor lor este un păcat greu în fața 
lui Dumnezeu, cu urmări cumplite în viaţa copiilor. 
Cei mai mulţi copii ajung răi în viaţă datorită păcatelor 
pe care le-au deprins în copilărie de la părinţii lor. 

De asemenea, copiii trebuie să fie învăţaţi, atât de 
părinţi şi naşi, cât mai ales de preotul satului, frica de 
Dumnezeu, dreapta credință, omenia, mila, smerenia, 
ascultarea şi cunoştinţa Sfintei Scripturi. Trebuie să fie 
deprinşi de mici cu postul, cu rugăciunea regulată, cu 
spovedania, cu mila faţă de cei lipsiţi şi respectul față 
de toți oamenii. Rugăciunea, citirea cărților bune, 
ascultarea şi respectul față de părinți, frica de 
Dumnezeu şi exemplul personal dat de tata şi de mama 

sunt cele mai sigure căi şi mijloace de educare 
creștinească a copiilor. 


16. Care sunt principalele datorii ale părinților 
față de copii, după Sfânta Scriptură? 


Prima datorie a părinţilor faţă de copii este aceea 
de a-i iubi (Tit 2, 4). Copiii trebuie să fie născuţi din 
dragoste şi din dorința ambilor soţi, iar nu din plăcere, 
din păcat sau din întâmplare. A doua datorie a 
părinților față de copii este de a-i învăţa legea 
dumnezeiască (Deut. 4, 9-10; 6, 7; 20, 25; Ps. 77, 5-7; 
Prov. 22, 6; Ef. 6, 4 etc). 

Părinţii au datoria de a-i învăţa pe copii dreapta 
credinţă şi frica de Dumnezeu (Fac. 18, 19; Ps. 33, 11; 
Prov. 1, 7). Au datoria de a le povesti copiilor lucrurile 
cele minunate ale lui Dumnezeu din sfintele cărți (leş. 
13, 14-15; Isus Navi 4, 6; Ps. 43, 1). 

Părinții mai au datoria de a-i învăța pe copii 
ascultarea şi supunerea (Prov. 4, 3-4; I Tim. 3, 4), au 
datoria de a-i binecuvânta (Fac. 48, 15-16; Evrei 11, 20) 
de a compătimi pe copiii lor (Ps. 102, 11-13); de a-i 
îndemna şi mângâia (I Tes. 2, 11); de a-i conduce bine 
(E Tim. 3, 4, 12); de a-i mustra pe copii (I Regi 2, 23-24); 
de a-i îndrepta şi pedepsi la nevoie (Prov.13, 22; Matei 
7, 9-21; Luca 11, 11-13; H Cor. 12, 14; I Tim. 5, 8). 

Părinții au datoria de a se ruga pentru copiii lor, 
pentru înțelepciunea, pentru creşterea lor duhovniceas- 
că şi pentru mântuirea lor (Fac. 17, 18; IV Regi 29, 19). 
Au datoria să-i ajute în vreme de ispite (Iov 1, 5) şi în 
caz de boală (II Regi 12, 16); să fie pildă bună fiilor lor 
(IV Regi 14, 13; 15, 3) şi să-i înveţe pe copii din 
tinerețe toate faptele bune şi dragostea creștină după 

Sfânta Evanghelie (Prov. 22, 6). Apoi să-i încredinţeze 
unor duhovnici buni. 


17. Care sunt datoriile copiilor față de părinții 
lor, după învățătura Sfintei Scripturi? 

Principalele datorii ale copiilor sunt: Să păzească 
legea lui Dumnezeu (Deut. 30, 2; Prov. 28, 7); să se 
teamă de Dumnezeu (Deut. 31, 12-13; Ps. 33, 11), să 
se teamă de părinţi şi să-i cinstească (Icş. 20, 12; Lev. 
19, 3; Deut. 5, 16; Matei 15, 4; 19, 19; Marcu 7, 10; 
10, 19; Luca 18, 20; Ef. 6, 2 etc), să se supună 
părinţilor (Prov. 6, 20-21; 7, 1-3; Ef. 6, 1; Col. 3, 20); 
să asculte învățătura părinţilor (Prov. 1, 8; 3, 4; 4, l; 
20, 21; 5, 1-2; 6, 20-21 etc); să îngrijească pe părinții 
lor (Fac. 45, 9-12; 47, 11-13; I Regi 22, 3-4; I Tim. 5,4 
etc), să cinstească pe bătrâni (Lev. 19, 32; Prov. 23, 22; 
I Petru 5, 5). Copiii ascultători veselesc inima 
părinților (Prov. 10, 1-15, 20; 23, 15, 24-25; 27, 11 
etc); copiii ascultători vor fi binecuvântaţi (leş. 20, 12; 
Deut. 5, 16; ler. 35, 18-19; Prov. 3, 1-4; Ef. 6, 1-2 etc). 

Copiii răi, dimpotrivă, nu ascultă de părinţii lor 
(Rom. 1, 30, 2; II Tim. 3, 2); dispreţuiesc pe părinții 
lor (Prov. 15, 5, 20; Iez. 2, 27); înjură pe părinţii lor 
(Prov. 30, 11); sunt pedepsiți de Dumnezeu pentru 
părinţii lor (Prov. 19, 13); pricinuiesc întristare 
părinţilor lor (Prov. 10, 1; 17, 21-25); pradă pe tată, 
alungă pe mamă (Prov. 19, 26); nu cinstesc pe bătrâni 
(Isaia 3, 5). Sfânta Scriptură vorbeşte de ameninţări, 
anateme și pedepse date de Dumnezeu copiilor care îşi 
dispreţuiesc părinţii lor (Deut. 27, 16; Iez. 22, 7, 15). 

Aceleaşi pedepse vin şi asupra copiilor care nu se 
supun părinţilor (Deut. 21, 18-21); asupra copiilor care 
râd de părinţii lor (Prov. 30, 17); asupra copiilor care 

blestemă pe părinți (Ieşire 21, 17; Lev. 20, 9; Prov. 20, 20; 
Matei 15, 4; Marcu 7, 10); asupra copiilor care bat pe 
părinţii lor (Ieşire 21, 15); asupra copiilor care râd şi 
disprețuiesc pe bătrâni (IV Regi 2, 23-24) şi asupra 
copiilor beţivi şi iubitori de plăceri (Deut. 21, 20-21). 

Despre toate acestea se vorbeşte pe larg în Pravila 
Bisericească a Arhimandritului Nicodim Sachelarie, 
deja citată. 


18. Ce ne învață Sfinţii Părinţi despre suflet? 
Care este originea sufletului şi când se unește cu 
trupul? 

lată ce ne învaţă Biserica Ortodoxă: „Plantele şi 
animalele au un duh de viaţă biologică, necesar vieţii 
lor fireşti, care nu depăşeşte trebuinţele corpului lor, 
fiind una cu el, căci la creaţie Domnul numai a zis şi 
s-au făcut aşa cum sunt ele şi astăzi. Omul însă a fost 
creat trupeşte cu o pregătire specială (Fac. 1, 26-30) şi 
i s-a creat special un suflet viu (Fac. 2, 7), adică 
nemuritor, având însușiri speciale, după chipul lui 
Dumnezeu, nu după înfăţişare, ci după nemurire, ca cel 
ce avea să se perfecționeze prin exerciţiul vieții morale 
libere, conlucrând întru asemănarea cu Dumnezeu, 
prin respectarea legilor Domnului, întru stăpânirea de 
sine şi conducerea făpturii supuse lui, ca un 
reprezentant al lui Dumnezeu faţă de cele pământești şi 
ca un delegat al lumii materiale față de Făcătorul, prin 
viața sa pământească și trupească, în care sintetizează 
cele materiale ale pământului. Deci el era şi este un 
microcosmos, adică o lume mică (După Dogmatica 
Sfântului Ioan Damaschin). 

Există trei teonii despre suflet: 

a. A preexistențianismului, condamnat de 
Biserică. 

b. A traducianismului animal, adică teoria 
prin care se arată că sufletul se transmite în clipa 
zămislinii de la părinţi la fii, ca şi la animale, după 
regulile puse odată de Creator. Nici această teorie nu 
este aprobată de Biserică. 

c. A creaţionismului, pe care o învaţă 
Biserica. Adică sufletul fiecărui om este creat de 
Dumnezeu în clipa zămislirii. Alte explicaţii de 
amănunt nu s-au dat. Se pare că această învățătură, în 
care să intre şi aspectele vieţii de ereditate trupească şi 
sufletească, ar putea fi expusă astfel: Sufletul fiecărui 
om este creat de Dumnezeu, nu din nimicul absolut, ca 
sufletul lui Adam, ci din realitatea părinţilor născători, 
asemenea cu Eva şi Adam. Așa se explică mai bine 
patemitatea dumnezeiască a proprietății ei creaţionale, 
precum şi a colaborării părinților pământeşti 
binecuvântaţi în viaţa şi în urmaşii lor” (După Pravila 
Bisericească de Arhim. Nicolae Sachelarie, ms.). 

„Când stăpâneşte în noi raţiunea (sufletul), aceasta 
chinuieşte în mod necesar trupul care slujeşte (ca 
instrument) în vederea virtuţii”, spune Sfântul Maxim 
Mărturisitorul (Filocalia, vol. III, scolii întrebarea 58). 

„Trupul este al sufletului, iar nu sufletul al 
trupului; căci cel mai mic este al celui mai mare, iar nu 
cel mai mare al celui mai mic. Deci, fiindcă pentru 
greşeala dintâi a răsărit în trup legea păcatului, care 
este plăcerea simțurilor, iar pentru aceasta s-a hotărât 
moartea trupului prin osteneli şi dureri, rânduită spre 
desființarea legii păcatului; cel ce ştie că moartea s-a 

ivit din pricina păcatului spre desființarea acestuia, se 
bucură pururea în sufletul său, când vede cum este 
desființată legea păcatului din trupul său, prin felurite 
osteneli și dureri, ca să primească fericita viaţă viitoare 
în duh; căci ştie că nu poate ajunge la aceea, dacă nu 
este golită mai înainte din trup, ca dintr-un vas, încă în 
această viaţă, legea păcatului, susținută prin afecțiunea 
voinţei faţă de el” (Filocalia, vol. III, ibidem). 

Biserica învaţă că omul este alcătuit din trup şi 
suflet (dihotomism), iar nu din trup, duh şi suflet 
(trihotomism), cum s-ar crede în aparenţă (I Tes. 5, 23; 
I Cor. 15, 45; Evrei 4, 12). „În constituţia sa trupească 
— spune Arhimandritul Nicodim Sachelarie în Pravila 
Bisericească —, omul are, ca şi animalul, trup şi duh de 
viață biologică, suflet senzitiv, dar acestea nu sunt 
decât o entitate materială identificată cu trupul ome- 
nesc. În casa trupului omenesc locuieşte sufletul, care 
este o a doua entitate de sine stătătoare (Matei 10, 28; 
Luca 12, 4-6; Marcu 14, 34). 

Armonia dintre suflet şi Dumnezeu o garantează 
armonia între trup şi suflet şi, pe temeiul acestei 
armonii, se desfăşoară armonia dintre om şi animale, 
plante şi întreaga natură. În condiţiile de azi ale 
păcatului, proporția de armonie fiind fărâmiţată, ea se 
realizează parţial pe întreaga scară a existenţei, de la 
nesimţitoarea piatră şi până la vârful scării lui Iacov- 
Dumnezeu” (Fac. 28, 10-22; Rom. 3, 20-24; Rom. 5, 
12-21). 


19. În ce constă chipul și asemănarea lui 
Dumnezeu din om şi în ce parte anume sunt 
aşezate? 

Sufletul este chipul lui Dumnezeu în om, întrucât 
are întreită putere, dar o singură fire. Puterile sufletului 
omenesc sunt acestea trei: simţirea, rațiunea şi voinţa. 
Cu simţirea, omul se aseamănă lui Dumnezeu-Tatăl; cu 
rațiunea se aseamănă Fiului; iar cu voința se aseamănă 
Duhului Sfânt. Şi precum în Sfânta Treime, măcar că 
trei sunt fețele, însă nu sunt trei, ci un singur 
Dumnezeu, aşa şi sufletul omenesc, măcar că trei sunt 
puterile lui sufleteşti, însă nu sunt trei suflete, ci un 
suflet. 

Deosebirea între chipul şi asemănarea lui 
Dumnezeu din sufletul omenesc, după Sfinţii Vasile 
cel Mare (Zexaimeron, Cuvântul 10), loan Gură de 
Aur, Fericitul Ieronim şi alții constă în aceea, că chipul 
lui Dumnezeu se primeşte de către suflet în vremea 
zămislinii sale, iar asemănarea lui Dumnezeu din suflet 
se săvârşeşte la Sfântul Botez. 

Deci, chipul lui Dumnezeu este în rațiune, în 
voinţă şi simțţire, iar asemănarea lui Dumnezeu este în 
silința omului spre desăvârşire prin lucrarea faptelor 
bune şi împreună lucrarea harului dumnezeiesc. Despre 
aceasta iată ce spune Sfântul Vasile cel Mare: „Să 
facem om, zice Dumnezeu, după chipul şi asemănarea 
Noastră. Pe una, adică chipul, prin zidirea lui 
Dumnezeu o avem; iar pe alta, asemănarea, prin 
bunăvoirea noastră o îndreptăm”. 

Iar Sfântul Dimitrie al Rostovului zice: „Mie mi-a 
lăsat Dumnezeu ca să fiu după asemănarea dumneze- 
iască. Astfel, după chip sunt cuvântător, iar după 
asemănare sunt creştin... Deci să ştim că chipul lui 
Dumnezeu este şi în sufletul omului necredincios, iar 
asemănarea numai în creştinul cel îmbunătăţit. Şi când 

ar greşi de moarte creștinul, atunci numai de asemăna- 
rea lui Dumnezeu se lipseşte, iar nu şi de chip. Şi 
măcar şi în munca veşnică de s-ar osândi omul, chipul 
lui Dumnezeu este acelaşi într-însul în veci, iar asemă- 
narea a fi nu poate” (Cuvânt al Sfântului Dimitrie al 
Rostovului, în Hronograf, ed. Mănăstirea Neamţ, 1837). 


20. De ce avortul este considerat ucidere şi este 
combătut cu atâta tărie de Sfânta Biserică? 


Prin avort se înţelege uciderea pruncilor în pântece 
prin tot felul de mijloace. Deoarece fătul are suflet viu, 
creat de Dumnezeu chiar în clipa zămislirii, pentru 
aceea avortul este combătut de Biserică şi de Sfinţii 
Părinţi cu atâta tărie; pentru că se ucide viaţa, se pierde 
sufletul — atât al celui ucis, cât şi a celui care săvârşeşte 
uciderea — şi se calcă porunca lui Dumnezeu, Care 
zice: Creşteţi şi vă înmulțiți (Fac. 1, 28). Se calcă şi 
porunca a V-a din Decalog, care zice: Să nu ucizi (leş. 
20, 13). 

Prin avort se ameninţă viaţa de pe pământ, se calcă 
porunca creaţiei dată de Dumnezeu în rai, se atentează 
la viaţa celor mai nevinovate ființe omeneşti, care sunt 
copiii, se destramă familia, se îmbolnăvește societatea 
întreagă şi se aduc peste cei vinovaţi cumplite pedepse 
dumnezeieşti, atât în viaţă, cât şi după moarte. Apoi, 
sufletele copiilor avortaţi, nefiind botezați, nu pot intra 
în împărăţia lui Dumnezeu, ci aşteaptă ziua cea înfri- 
coșată a Judecăţii, când singuri vor acuza pe părinţii 
care i-au ucis în fața Dreptului Judecător lisus Hristos. 

Iată pentru ce avortul este crimă, adică ucidere de 
om şi trebuie combătut cu toată tăria de Biserică şi de 
păstorii ei. 

21. Ce canon rânduiesc Sfinţii Părinţi pentru 
femeile care fac avort sau îndeamnă şi ajută pe 
altele să facă acest cumplit păcat? 


Femeile care îşi avortează copiii, indiferent prin ce 
mijloace, se numesc ucigaşe de copii, iar nu mame, şi 
primesc pedepse grele încă din viața aceasta. lată ce 
spun şi canoanele Sfinţilor Părinţi în legătură cu 
păcatul uciderii de prunci: „Femeile care păcătuiesc şi 
îşi omoară fătul în pântece, forțându-se să facă ucideri, 
să fie oprite, după hotărârea dată mai înainte, ca să se 
împărtășească până la ieşirea din viaţă. Dar procedând 
cu iubire de oameni, după cum am aflat, hotărâm ca să 
fie oprite vreme de zece ani după treptele canonisirilor 
hotărâte” (Ancira, 21). 

„Femeile care dau buruieni otrăvitoare şi 
pierzătoare, precum şi cele ce primesc otrăvurile 
omorâtoare de prunci, să se supună canonului de 20 de 
ani al ucigașului” (Sin. VI Ecumenic, 91; Sfântul 
Vasile cel Mare, 56). „Femeia care bea ierburi ca să-şi 
piardă rodul trupului şi să nu nască coconi, aceea să 
aibă pocanie cinci ani şi mătănii câte trei sute pe zi. lar 
de va face şi bărbatul aşa, mai rău este. Nici Biserica să 
nu-i primească prescura lui, nici prinosul lui, de nu se 
va pocăi” (Pravila Bisericească, Govora, 20). 

„Femeia de va zămisli şi va bea ceva ca să se 
lepede începerea dintr-însa, să se pocăiască opt ani şi 
mătănii 367 zilnic; iar de i se va întâmpla ei a muri să 
nu se îngroape în cimitir” (Ibidem, 115; Îndreptarea 
Legii cap. 364). „Femeia care a pierdut pruncul fără 
voie, un an se canoniseşte” (Sfântul Ioan Postnicul, 
can. 22). „Femeia care a născut pe cale şi nu a purtat 

grijă de prunc, să fie supusă vinovăţiei ucigaşului” 
(Sfântul Vasile, 33). 


22. Unde se află sufletele copiilor avortaţi şi 
care va fi soarta lor la judecata de apoi? 


Copiii care mor nebotezaţi, din motive indepen- 
dente de voința părinților sau a preoților, se pot 
considera părtaşi la botezul dorinţei, ca şi drepții 
Vechiului Testament, sau prin analogie cu vindecările 
făcute de lisus Hristos la rugăciunile părinților sau ale 
prietenilor. Căci Dumnezeu nu pedepseşte pe cel 
nevinovat, ci dimpotrivă, căci El a creat pe om spre 
fericire. Totuşi, părinţii copiilor se vor spovedi și li se 
va rândui canon potrivit cu grija sau cu nepăsarea lor. 
Adică să boteze sau să crească un copil sărac, să 
viziteze un loc sfânt, să facă milostenie, să facă 
metanii, să ţină post etc. Iată ce spune Sfântul Chiril al 
Ierusalimului în Cateheza a III-a, cap. 10: 

„Dacă cineva nu primeşte botezul, nu se mântu- 
iește, afară numai de mucenici care primesc Împărăția 
şi fără de apă (botez). Mântuitorul, când a mântuit 
lumea prin Cruce şi când I s-a împuns coasta, a slobo- 
zit sânge şi apă, ca să se boteze cu sângele Lui cei care 
se botează în timpul persecuțiilor. Mântuitorul numește 
mucenicia botez, căci zice: Puteţi să beți paharul pe 
care îl beau Eu şi să vă botezați cu botezul cu care Mă 
botez Eu?” (Marcu 10, 38). „Mucenicii şi-au făcut 
mărturisirea de credință, făcându-se privelişte lumii, 
îngerilor și oamenilor” (I Cor. 4, 14). 

Sinodul VI Ecumenic, în canonul 83, spune: „Cei 
morți nu pot fi botezați, după cum nu pot fi nici 
împărtășiți”. Deci, copiii avortați, născuţi fără de 

vreme, pierduţi fără voie, sau care mor îndată la 
naştere, fără a primi botezul, nu pot fi botezați 
nicidecum după moarte, pentru că nu mai sunt vii. Nu 
pot fi pomeniţi nici la biserică, pentru că nu sunt 
botezați și nu au nume. Ei nu sunt membrii Bisericii lui 
Hristos. Pentru cei uciși de părinţi cu voia lor, întreaga 
răspundere rămâne asupra părinţilor. 

În Pravila Bisericească a  Arhimandritului 
Nicodim  Sachelarie, cap. 232, citim următoarele 
despre acest lucru: „Pentru copiii avortaţi și cei care 
mor nebotezaţi nu se află nicăieri învățătură (nici în 
Sfânta Scriptură, nici la Sfinții Părinţi), fiindcă viața 
oamenilor, atât a celor maturi, cât şi a copiilor 
necreștini, este în mâna Făcătorului lor, Care nu poate 
fi obligat să descopere toată iconomia providenţei Sale 
muritorilor, domici să cunoască și ceea ce nu le este de 
folos. Chemarea glasului Său răsună mereu în lume și 
cei ce aud, au datoria să răspundă, numai în măsura de 
ei înțeleasă și pentru ei dată. De bună seamă că 
Dumnezeu nu pedepseşte pe cei ce nu-i cunosc legile, 
mai ales pe copiii care mor nebotezaţi. Ba, dimpotrivă, 
El a creat pe om spre fericire şi, deci, copiii care n-au 
putut folosi libera lor voință şi putere, în virtutea 
scopului pentru care omul a fost creat, El îi fericeşște 
pentru existența lor, aşa cum și ei Îl laudă pentru 
aceeaşi existență nevinovată şi frumoasă creaţiune 
naturală. Astfel, ei sunt rânduiţi la fericirea naturală a 
existenței, dar nu la cea a răsplătirii după merite, 
întrucât nu au fapte virtuoase. 

Fericirea naturală o dă Dumnezeu direct și necesar, 
fără a mai fi nevoie de efortul omului, nici nu mai este 
nevoie a se vorbi de ea între oameni, ci, revelaţia ne 

arată numai pe acea fericire la care și omul contribuie” 
(UI Cor. 12, 4; Apoc. 21, 22). 

Pravila lui Matei Basarab, în capitolul 153, spune 
despre copiii nebotezaţi: „lar câți coconi ai creştinilor 
mor nebotezaţi, așijderea şi ai păgânilor, aceia nu merg 
nici în împărăția cerurilor, nici în muncă, ci numai la 
un loc luminos”. „lar când se botează, se deschid 
cerurile pe care le închisese Adam pentru neascultare 
şi au fost tot închise, până când a venit Domnul nostru 
lisus Hristos şi a dat darul Sfântului Botez în lume” 
(Ibidem, 154). 


23. Cum se poate combate acest cumplit păcat 
al uciderii de fii, care bântuie astăzi în toată lumea? 


Cred că această datorie, de a învăța pe oameni să 
nu-și ucidă copiii, este mai mult a preoţilor şi a 
păstorilor de suflete. Ei trebuie să arate credincioșilor, 
cu dovezi din Sfânta Scriptură, din învățăturile 
Sfinţilor Părinţi şi din dumnezeieştile Canoane, cât de 
greu este păcatul uciderii și cât de mare pedeapsă 
primește ucigașul de la Dumnezeu. 

Adam şi Eva, după ce au fost scoși din raiul 
pământesc pentru păcatul neascultării de Dumnezeu, 
s-au însoțit şi născând Eva primul copil, anume Cain, a 
zis lui Adam: Am dobândit om prin ajutorul lui 
Dumnezeu (Fac. 4, 1). Deci, naşterea de prunci, de 
orice gen, se face prin ajutorul lui Dumnezeu, fie că 
este bun creștin, fie că este păgân, şi fiecare nou-născut 
are în sine, afară de trupul pământesc, și scânteia 
dumnezeirii, adică sufletul nemuritor. Căci spune 
Sfânta Scriptură: Domnul Dumnezeu a făcut om din 
țărâna pământului şi a suflat în fața lui suflare de 

viață şi s-a făcut omul suflet viu (Fac. 2, 7). Suflet viu, 
adică nemuritor. 

Astfel, la zămislirea fiecărui prunc în pântecele 
maicii sale, Dumnezeu pune încă de la început suflet 
nemuritor în fiecare om. De aceea şi proorocul David, 
insuflat de Duhul Sfânt, zice: Că Tu ai zidit rărunchii 
mei, Sprijinitu-m-ai din pântecele maicii mele... 
Minunate-s lucrurile Tale, Doamne şi sufletul meu le 
cunoaşte foarte... (Ps. 138, 13-16). Sufletul pruncului 
se zămisleşte în pântecele maicii sale numai prin 
lucrarea Domnului şi chiar şi zilele lui îi sunt socotite 
de Dumnezeu cât să trăiască pe pământ, încă înainte de 
a se zămisli. 

Deci, să înțeleagă femeile care își ucid copiii, că 
sunt ucigaşe ale zidirii lui Dumnezeu şi vinovate de 
gheena focului. Căci dacă numai a urî pe cineva se 
socoteşte ucidere de oameni, după cuvântul lui Hristos, 
Care zice: Cel ce urăște pe fratele său, ucigaș de 
oameni este (I loan 3, 15) — şi orice ucigaș de oameni 
nu are viaţă veşnică —, oare ce urgie a lui Dumnezeu 
va ajunge pe acea mamă care-şi ucide propriul său 
copil, chiar de ar fi el zămislit, prin puterea lui 
Dumnezeu, numai de o clipă? 

Deci, să ştie orice femeie care şi-a ucis copiii, ori 
în ce chip, că nu va scăpa de pedeapsa lui Dumnezeu. 
Să nu spună că era zămislit numai de o zi sau de un 
ceas, că Dumnezeu nu caută la timp, ci la intenția 
gândului. Dacă cineva ar semăna în țarina sa grâu, 
porumb sau altceva și altul, venind, ar distruge 
scmănătura sa, apoi nu l-ar da în judecată și nu i-ar 
cere despăgubire? Dar Dumnezeu va lăsa nepedepsiţi 
pc cei ce distrug sămânţa și țarina unde se zămislesc 

prunci? Să-și aducă aminte femeile ucigaşe de copii, de 
Cain, care a făcut o singură ucidere și s-a pedepsit încă 
din viață cu şapte feluri de pedepse. Întâi a fost 
blestemat de Dumnezeu să trăiască pe pământ. A doua 
pedeapsă, să lucreze pământul. A treia, că nu-i dădea 
lui pământul tăria şi roadele sale. A patra pedeapsă i-a 
fost suspinarea. A cincea, tremurarea. A șasea, să fie el 
depărtat de la fața lui Dumnezeu. A şaptea pedeapsă a 
lui Cain, era semnul ce i l-a pus Dumnezeu ca să nu-l 
ucidă nimeni din cei ce îl vor afla pe el (Fac. 4, 9-14). 

Deci, cum vor scăpa de pedepsele vremelnice și 
veșnice acela mame care îşi ucid copiii lor? Care dintre 
fiarele pământului și-au ucis cândva puii lor? Şi cum se 
va arăta înaintea lui Dumnezeu femeia ucigașă de 
prunci, fiind mai rea decât toate fiarele pământului? 
Aceleaşi pedepse vor primi şi acei soţi care se păzesc 
prin diferite mijloace de a nu naşte copii, deoarece 
intenţia lor este aceeaşi, de a omori pruncii şi de a opri 
zămislirea zidirii lui Dumnezeu. 


24. Sfânta Biserică ar putea accepta o 
reglementare a naşterilor din motive sociale ca: 
foamete, boli, lipsă etc.? 


Biserica lui Hristos nu poate niciodată aproba 
uciderea de prunci (avortul, paza etc.) pentru nici un 
motiv. Mântuitorul ne-a spus că sufletul omului este 
mai scump decât orice pe lume (Matei 16, 26; Marcu 
8, 36-37). Apoi, cum să aprobe Biserica în vreun fel 
pierzarea sufletelor omeneşti? Cine ar putea 
răscumpăra atâtea suflete care se pierd prin ucidere, 
necreştinate și neluminate prin Sfântul Botez, singurul 
care poate ierta păcatul strămoșesc și cele personale? 


36 NE VORBEŞTE 


Cum ar putea aproba vreo Biserică creştină să se 
omoare sufletele copiilor, mai alcs neavând Sfântul 
Botez? Căci știm că tot omul este zămislit în păcate şi 
numai prin Botez se unește cu Hristos și devine fiu al 
Bisericii (Ps. 50, 5; 57, 3; lov 15, 14; 25, 4; Isaia 4, 8; 
loan 3, 6) Deci, cine va avea îndrăzneală din cei ce 
conduc Biserica lui Hristos, să aprobe oarecare pogoră- 
mânt femeilor creştine pentru uciderea pruncilor? Cine 
ar îngădui această fărădelege, să aprobe uciderea 
pruncilor, fiind sub păcatul strămoșesc și fără lumina 
Sfântului Botez? 

Eu cred că această fărădelege nu va aproba-o 
Biserica lui Hristos niciodată, aducându-și aminte de 
cuvintele Domnului Care zice: Ce va da omul în 
schimb pentru sufletul său? (Matei 16, 26). 

Dumnezeu este Tatăl sufletelor noastre (Num. 27, 16; 
Evrei 12, 9; Matei 6, 9). Apoi, cine va îndrăzni să dea 
voie a se pierde un suflet care este creat de Tatăl nostru 
cel din ceruri? El a creat sufletul nostru şi l-a înzestrat 
cu nemurire. Deci cum ar fi posibil să aprobe Biserica 
lui Dumnezeu să se omoare sufletele cele înzestrate cu 
nemurire de Creatorul lor, neavând dumnezeiescul 
Botez, care este semnul curăţirii păcatelor şi al 
renașterii prin apă și Duh? (loan 3, 3-5; Rom. 6, 3; Ef. 
5, 26; Tit 3, 5). 

Sau care din feţele bisericești va îndrăzni să aprobe 
în vreun fel uciderea pruncilor din motive sociale? 
Oare nu ne spune nouă Mântuitorul: Nu vă îngrijiţi 
pentru viața voastră ce veţi mânca, nici pentru trupul 
vostru cu ce vă veţi îmbrăca. Au nu este viața mai 
mare decât hrana şi trupul decât îmbrăcămintea? 
Priviţi la păsările cerului, că nu seamănă, nici nu 

seceră, nici nu adună în hambare şi Tatăl vostru cel 
ceresc le hrăneşte pe ele. Oare nu sunteți voi mai de 
preț decât ele? Şi cine din voi, grijindu-se, poate să 
adauge staturii sale un cot? 

Luaţi seama la crinii câmpului cum cresc; nu se 
ostenesc, nici nu torc; şi vă spun vouă că nici Solomon 
in toată mărirea lui nu s-a îmbrăcat ca unul din 
aceştia. lar dacă pe iarba câmpului, care astăzi este şi 
mâine se aruncă în cuptor, Dumnezeu aşa o îmbracă, 
oare nu cu mult mai mult pe voi, puţin credincioşilor? 
Deci nu purtați grijă, zicând: ce vom mânca, ce vom 
bea sau cu ce ne vom îmbrăca? Că toate acestea 
păgânii le caută (Matei 6, 25-31). 

Iar dacă şi de boli se tem femeile care nasc, spre a 
nu se îmbolnăvi, atunci să ducă viaţă de înfrânare, de 
curăţie și de post; căci, după mărturia Sfântului Vasile 
cel Mare, cele mai multe boli vin asupra omului din 
cauza neînfrânării și a necumpătării de la cele 
vătămătoare. 

Auzi ce zice el: „Nu pricinui trupului boală și 
slăbiciune, că nu-mi spui mie pricinile, ci Celui ce le 
ştie. Spune-mi, a posti nu poţi? Dar a te sătura în toată 
viața și a-ți sfărâma trupul cu greutatea bucatelor, 
poți? Au nu știi că postul este maica sănătăţii?” 
(Hexaimeron, Cuvântul 1). Şi iarăşi adaugă Sfântul 
Vasile: „N-a fost în rai vin, nici junghiere de 
dobitoace”. După potop însă a zis Dumnezeu omului: 
Mâncaţi toate ca pe niște verdețuri de iarbă (Fac. 
9, 3). 

Apoi, arătând vechimea postului, zice Sfântul 
Vasile: „Vino, călătoreşte prin istorie și cearcă 
începutul postului, că este de o vârstă cu omenirea. Tot 

lucrul care întrece cu vechimea este vrednic de cinstit. 
Cucernicește-te dar, omule, de cărunteţile postului, că 
postul în rai s-a legiuit. Cea dintâi poruncă pe care a 
luat-o Adam a fost aceea, ca din pomul cunoştinței 
binelui şi răului să nu mâncaţi” (Fac. 2, 17). Şi iarăşi 
zice: „Fiindcă nu am postit, am căzut din rai. Să postim 
dar, ca la el să ne întoarcem”. Și iarăși: „Cărora le-au 
căzut oasele în pustie? Au nu acelora ce căutau 
mâncare de carne?” Și în alt loc zice: „Bucatele cele 
grase și bucatele cele multe, neputând a le mistui 
stomacul, multe boli au adus în lume; iar postului și 
înfrânării pururea îi urmează sănătatea”. Şi iarăşi: 
„Evreii, până când se îndestulau cu mană și cu apa cea 
din piatră, pe egipteni îi biruiau, prin mare călătoreau și 
nu erau în semințiile lor bolnavi (leş. 16, 3; Ps. 104, 36). 
lar după ce şi-au adus aminte de căldările cele cu 
cărnuri Şi s-au întors cu poftele la Egipt, au căzut din 
pământul făgăduinței” (Hexaimeron, Cuvântul 1, 
Despre Post). 

Am adus aici puţine mărturii pentru cei ce 
pricinuiesc motive de boli şi pentru aceasta li se pare 
că ar avea dreptul să îngăduiască cuiva să piardă și să 
omoare pruncii, punând pricină boala. Boala, însă, o 
trimite Dumnezeu ca o pedeapsă pentru păcate (Num. 
11, 33; Lev. 26, 16; Deut. 28, 15; 22, 59; II Regi 7, 14; 
lov 33, 19-23; Ps. 105, 17-18; 1 Cor. 11, 30 etc). 

Deci dacă vreo femeie este bolnavă, nu la ucidere 
de prunci să-și găsească scăpare de pedeapsa lui 
Dumnezeu. Ci, să se roage lui Dumnezeu cu umilinţă, 
cu post şi cu durere în inimă, căci la El este puterea și 
îndurarea de vindecare a celor bolnavi. Rugăciunea, 

postul şi înfrânarea întru curăţie a celor căsătoriţi și 
bolnavi, acestea sunt leacul lor, iar nu uciderea de 
prunci nevinovaţi. 


25. Care sunt urmările cele mai mari ale 
avortului asupra trupului şi sufletului? 


Femeile care fac avort se îmbolnăvesc deseori de 
boli grele, nevindecabile, îmbătrânesc înainte de 
vreme, suferă mai ales de nervi, nasc copii bolnavi și 
infirmi, nu se înțeleg cu bărbaţii lor, au mustrare de 
conștiință până la moarte, nu se pot împărtăşi cu 
Sfintele Taine, după Canoane, până la moarte, sau cel 
puțin timp de zece ani, dacă se pocăiesc și primesc 
canonul rânduit de duhovnicii lor. lar dacă nu, le 
aşteaptă canonul cel veşnic în muncile iadului, de care 
să ne ferească pe toţi Bunul nostru Mântuitor. 


26. Ce trebuie să facă o mamă însărcinată, dacă 
soțul o silește la avort? Dar dacă este greu bolnavă 
şi are mulți copii? 

Sfântul Apostol Pavel zice aşa: Femei, supuneți-vă 
bărbaţilor voştri, precum se cuvine, întru Domnul 
(Col. 3, 18). Aici trebuie să înțelegem că nu întru toate 
sc cuvine femeii să se supună bărbatului, ci numai la 
cele ce se cuvin în Domnul. Poate bărbatul să o 
îndemne şi la lucruri fără de lege, la furat, la beţie, la 
wă, la ceartă, la desfrânare, la ucidere, la secte, la 
nccredință etc. La acestea nu se cuvine a se supune 
bărbatului, măcar şi moarte de ar răbda de la el. Că nu 
sc cade a iubi şi asculta pe bărbat mai mult decât legea 
lui Dumnezeu. 

lată ce zice Sfântul Nicodim Aghioritul la 
cuvintele de mai sus ale marelui Apostol Pavel: „O, 

cititorule, cum a zis Pavel să se supună femeile 
bărbaţilor lor? Cum se cuvine, întru Domnul! Adică la 
cele ce se cuvine şi sunt legiuite şi la cele după 
Dumnezeu. Căci de ar cere bărbaţii să-i asculte femeile 
lor la cele necuvioase și nelegiuite, la lucruri afară de 
fire şi la necredință sau la călcarea poruncilor lui 
Dumnezeu, întru acestea, zic, nicidecum să nu se 
supună femeile și să facă voia lor cea rea. Pentru că 
atunci, împreună cu bărbaţii lor, se vor osândi în 
munca iadului” (Subînsemnare la 7âlcuirea Epistolei 
către Coloseni, de Fericitul Teofilact al Bulgariei, 
București, 1904). 

Deci rămâne clar că femeia nu trebuie în nici un 
caz să se supună bărbatului ei, când acela o îndeamnă 
sau o sileşte la avort, adică la ucidere de prunci. lar 
dacă femeia este bolnavă și din acest motiv vrea să-și 
piardă copiii, niciodată o pricină ca aceasta nu o va 
scăpa pe ea de osânda cea veşnică, de-și va ucide 
pruncii ei. Dimpotrivă, femeia creștină și credincioasă, 
mai înainte de naştere este datoare să se spovedească la 
duhovnicul ei, să se împărtășească cu Trupul și 
Sângele lui Hristos, chiar dacă are vreun canon de 
făcut şi, astfel, să se pregătească de moarte. Tocmai de 
aceea Sfânta Biserică dă voie femeilor înainte de 
naştere să se împărtășească, chiar de ar fi oprite pe 
mulți ani, căci Biserica lui Hristos are în vedere 
durerile nașterii şi primejdiile morţii pentru mamele 
care nasc. 

O adevărată mamă creştină trebuie să fie gata 
întotdeauna de jertfă totală la naştere, adică de moarte. 
Prin durerile naşterii, femeia câştigă mântuirea 

sufletului ei, după cuvântul Sfântului Pavel, care zice: 
Dar se va mântui (femeia) prin naştere de fii, dacă 
stăruie cu deplină înțelepciune, în credinţă, în iubire şi 
în sfințenie (I Tim. 2, 15). Durerile naşterii s-au dat de 
Dumnezeu femeii, ca un canon pentru greşeala ei cea 
dintâi, după cuvântul Domnului, Care zice: Înmulţind, 
voi înmulți necazurile tale şi suspinul tău, în dureri vei 
naşte fii şi spre bărbatul tău va fi întoarcerea ta şi el te 
va stăpâni (Fac. 3, 16). 

Aşadar, să înțeleagă femeile cele înțelepte şi 
credincioase şi să primească canonul cel dat lor de 
Preabunul Dumnezeu cu toată bucuria şi mulțumirea, 
că este spre iertarea păcatelor şi spre mântuirea 
sufletelor lor. lar dacă vreuna din ele va muri în 
chinurile naşterii, pe altarul jertfei, şi va avea dreaptă 
credinţă, aceea se va mântui, cum spune Sfântul Pavel, 
şi cu mucenicii se va socoti. Căci Biserica lui Hristos 
nu acceptă nici un motiv pentru uciderea de copii, 
adică, sărăcie, primejdie, copii mulți, bărbaţi răi etc. 
Toţi creştinii sunt datori să se jertfească până la 
moarte, acolo unde i-a rânduit Dumnezeu să trăiască. 


27. Ce ne spuneţi despre înfrânare, în general? 


Înfrânarea statomnică este temelia moralei creştine; 
dar nu orice înfrânare, ci numai aceea închinată 
Domnului şi împlinită cu înţelepciune, după dreptatea 
legii lui Dumnezeu. Toată făptura este bună şi vrednică 
să fie folosită de om. Dar nu toți oamenii sunt făcuţi 
pentru toate lucrurile din lume. Toate îmi sunt slobode, 
dar nu toate îmi sunt de folos (I Cor. 10, 23). De aceea, 
creştinul care se foloseşte de lumea aceasta trebuie să 
fie ca şi cum nu s-ar folosi de ea, căci chipul lumii 

acesteia trece (| Cor. 7, 31; I Tim. 4, 4; Tit 1, 15). 
Îndeosebi clericii, ca şi apostolii de odinioară, trebuie 
să fie tuturor pildă de înfrânare (Sin. VI Ecumenic 12, 
13, 18, 30), spre slava lui Dumnezeu, spre folosul 
aproapelui şi spre mântuirea lor (Fapte 20, 34-35; 
I Cor. 9, 12 şi 27; Tit 1, 7; 2, 6; I Petru 1, 6 şi 13). 

Bătrânii şi bolnavii, care şi-au istovit trupul cu 
înfrânarea în tinereţe, pot să-şi uşureze întreţinerea cu 
hrană mai bună, fiindcă înfrânarea recomandată de 
Biserică nu omoară oameni, ci păcate. Deci, acolo 
unde păcatul a slăbit şi înfrânarea se îndulceşte, că 
hrana bună se socotește ca doctorie folosită în numele 
Domnului (Rom. 16, 3-6). 

Cei scrupuloşi şi neînțelegători în iconomia 
înfrânării, trebuie să se supună sfaturilor duhovnicilor. 
Cei hrăniți cu duhul slavei deşarte care nu ascultă şi 
astfel se istovesc cu postul spre a lor pagubă trupească 
şi sufletească, trebuie să ştie că singuri se omoară pe ei 
înşişi şi vor da seamă înaintea Domnului că nu au mers 
pe calea cea împărătească a Sfintei Biserici, fiind 
neascultători (Tit 1, 16; Rom. 14, 14). Înfrânarea 
trebuie respectată, atât de clerici şi monahi, cât şi de 
mireni, respectându-se învățăturile Sfinţilor Părinţi, 
tradiţia Bisericii şi sfaturile duhovnicului. 


28. Care este rânduiala de înfrânare (curăţie) şi 
trăire conjugală a soţilor? 


Biserica nu a fixat soților un program de 
convieţuire, căci nu poate intra în amănuntele zilnice. 
Ci, a lăsat totul la ştiinţa lor şi la posibilitatea de a se 
iconomisi unul pe altul, potrivit cu natura, cu 
mijloacele şi cu idealul fiecăruia. În general, soții au 

datoria de a se ajuta unul pe altul, atât la bine cât şi la 
necaz, şi mai ales la boală şi în greutăţile vieţii în 
general. Credincioşia unuia față de altul trebuie să fie 
sfântă; copiii să fie bine crescuţi, gospodăria bine 
chibzuită şi demnitatea morală şi socială cu grijă 
păstrată, cum zice şi Sfântul Apostol Pavel: Căsătoria 
să fie cinstită întru toate şi patul nespurcat, iar pe 
desfrânaţi şi pe preadesfrânaţi îi va judeca Dumnezeu 
(Evrei 13, 4). 

Un Părinte bisericesc zice: „Cei ce sunt legaţi prin 
căsătorie, trebuie să-şi fie lor judecători, fiindcă au 
auzit pe Pavel care scrie că este lucru cuviincios a se 
depărta unul de altul pentru un timp, prin consimță- 
mânt, pentru ca să stăruiască în rugăciune şi apoi iar să 
se apropie” (I Cor. 7, 4; Sfântul Dionisie, 3). 

Celor căsătoriţi legal le zice acelaşi Sfânt Apostol: 
Să nu vă lipsiți unul de altul decât numai prin 
înțelegere, pe un anumit timp, ca să vă îndeletniciți cu 
rugăciunea şi apoi iar să vă împreunați ca să nu vă 
ispitească pe voi satana pentru neînfrânarea voastră. 
Și aceasta o zic după sfat, iar nu din poruncă (| Cor. 7, 
5-6). „Însă este de trebuință a se feri de împreunare 
sâmbăta şi Duminica şi în zilele de post, pentru că 
în aceste zile se aduce Domnului jertfa cea 
duhovnicească” (Timotei, canonul 13). „Nu s-a oprit 
bărbatul şi femeia de la împreunare trupească, decât 
numai când vor a se pregăti pentru rugăciune şi Sfânta 
Împărtăşanie” (Pravila Mare, 170). 

Sfântul Simeon al Tesalonicului învaţă pe cei 
căsătoriţi: „Trebuie să ştim că cei ce se însoțesc prin 
nuntă s-au legat de la Dumnezeu şi sunt curați cu 

chemarea Celui curat. Deci, trebuie să păzească unul 
față de altul nunta neîntinată şi să viețuiască în pace şi 
evlavie. Cei ce s-au unit de la Dumnezeu cu cinste, 
curăţie şi dragoste, să păzească însoțirea într-un cuget, 
cu pace, ca un mare dar, pentru că vor răspunde 
înaintea Domnului, alături de celelalte îndatoriri 
dumnezeieşti, îngrijindu-se nu numai de trup, ci şi de 
sufletul lor. Căci numai aşa Dumnezeu va fi cu ei. 
Să-şi crească copiii cu frică de Dumnezeu (Ef. 6, 4), să 
facă milostenie şi să se mântuiască” (Sf. Simeon 
Tesaloniceanul, op. cit., cap. 262). 

Pravila Mare a lui Matei Basarab, cap. 170, spune 
următoarele despre curăţenia trupească a celor doi soți: 
„Bărbatul şi femeia să nu se afle în pofta trupului, nici 
sâmbăta, nici Duminica, că în aceste zile mai mult se 
face dumnezeiasca Liturghie. Însă sâmbăta pentru 
sufletele celor morţi, iar Duminica pentru Învierea 
Mântuitorului nostru lisus Hristos. Însă aceasta să fie 
cu înțelegerea amândurora, adică să fie cu voia 
bărbatului şi a femeii”. 

Iar Molitfelnicul mare, numit Trebnic, pagina 519, 
spune despre înfrânarea trupească a soților: „În cele 
patru posturi, precum şi miercurea şi vinerea este bine 
ca soții să se înfrâneze de la împreunarea trupească, ca 
semn că iubim pe Dumnezeu”. 

Aşadar, zilele de înfrânare trupească ale soţilor 
sunt cele patru posturi, miercurea, vinerea, sâmbăta, 
Duminica şi toate zilele de post şi sărbătorile de peste 
an. Soții trebuie să aibă două zile de curăţie înainte de 
a merge sărbătoarea la biserică, iar când vor să se 
împărtăşească, în afară de cele patru posturi, să țină cel 

puţin o săptămână de curăţie înainte de a primi 
Preacuratele Taine şi trei zile după Sfânta Impărtă- 
şanie. 


29. Cum trebuie combătut păcatul cel urât al 
desfrânării din rândul credincioşilor noștri? 

Preoții, păstorii de suflete şi Biserica, în general, 
trebuie să facă permanent efort de a îngrădi, micşora şi 
stârpi acest preaurât şi blestemat păcat al desfrâului, de 
orice fel ar fi el, care stăpâneşte atât de mult lumea de 
astăzi, care macină sănătatea trupului, dezbină familia, 
îmbolnăveşte copiii, sminteşte pe cei din jur, mânie 
atât de mult pe Dumnezeu, desparte pe creştini de 
Preacuratele Taine şi aruncă cele mai multe suflete ale 
credincioşilor în focul gheenei. 

În predicile lor şi în scaunul de spovedanie preoții 
să spună adesea celor vinovaţi, cât de cumplit a 
pedepsit Dumnezeu pe desfrânaţi şi preadesfrânaţi 
(adulteri), pe sodomiteni, pe gomoreni şi pe cei ce 
urmează păcatul lui Onan. Să le amintească credin- 
cioşilor că Însuşi Dumnezeu a oprit preacurvia în cele 
zece porunci, zicând: Să nu preacurveşti (Deut. 20, 14). 
Și iarăşi zice: Cu femeia aproapelui tău să nu te culci, 
ca să-ți verşi sămânţa şi să te spurci cu ea (Lev. 18, 20). 

lar despre păcatul cel preaurât al sodomiţilor, 
spune Dumnezeu: Cu nici un dobitoc să nu te culci, ca 
Să-ţi verşi sămânța şi să te spurci cu el; nici femeia să 
nu stea la dobitoc, ca să se întineze cu el; aceasta-i 
urâciune. Să nu te culci cu bărbat, ca cu femeie, că 
aceasta spurcăciune este... 

Să nu vă întinaţi cu nimic din acestea, că, cu toate 
acestea s-au întinat păgânii, pe care Eu îi izgonesc 
dinaintea feței voastre. Că s-au întinat şi am privit la 
nelegiuirile lor şi a lepădat pământul pe cei ce trăiau 
pe el. Iar voi să păziți poruncile Mele şi toate legile 
Mele şi să nu faceţi toate ticăloşiile acestea. Ca nu 
cumva să vă lepede şi pe voi pământul, când îl vefi 
întina, cum a aruncat el de la sine pe popoarele care 
au fost înainte de voi. Că tot cel ce va face ticăloşiile 
acestea, sufletul care va face aceasta se va stârpi din 
poporul său (Lev. 18, 22-30). 

Să le aducă aminte preotul celor vinovaţi şi 
cuvintele Sfântului Apostol Pavel, care zice: Pe 
desfrânaţi şi pe preadesfrânaţi (adulteri) îi va judeca 
Dumnezeu (Col. 3, 5-6). Şi iarăşi: Nu vă înşelaţi, nici 
curvarii, nici slujitorii de idoli, nici preacurvarii, nici 
malahienii, nici sodomiţii, nici furii, nici lacomii, nici 
beţivii, nici batjocoritorii, nici răpitorii nu vor 
moşteni împărăţia lui Dumnezeu (| Cor. 6, 9-10). 
Fugiţi de curvie, că tot păcatul pe care îl face omul, 
afară de trup este, iar cel ce curvește, în trupul său 
păcătuieşte. Au nu Ştiţi că trupul vostru este lăcaş al 
Duhului Sfânt care locuieşte în voi? (Ibidem 6, 18-19). 
Pe lângă acestea să le amintească preotul şi învățăturile 
Sfinților Părinţi, precum şi asprimea Sfintelor Canoane 
care pedepsesc așa de aspru pe vinovaţi şi-i opresc 
vreme îndelungată de la Sfânta Împărtășanie. 

Astfel, Sfântul Grigorie de Nyssa opreşte pe cel 
desfrânat 9 ani de la Sfânta Împărtășanie (canonul 4), 
iar Sfântul Vasile cel Mare, 7 ani (Canonul 59). Pe 
preacurvar (adulter) îl opreşte Sfântul Grigorie de 
Nyssa 18 ani de la cele sfinte, iar Sfântul Vasile 15 ani. 

Toate acestea de le va arăta preotul credincioşilor săi, 
precum şi celelalte cumplite urmări care îi ajung pe cei 
desfrânaţi, atât în viața aceasta, cât şi în viaţa veşnică, 
cred că pe mulţi îi va izbăvi de o patimă înfricoşată ca 
aceasta. 


30. Cum trebuie combătută patima beţiei din 
sânul credincioşilor şi care sunt urmările cele mai 
grave ale acestui greu păcat? 


Cred că cele mai bune măsuri de combatere a 
beţiei din sânul credincioşilor, ar fi să li se arate ce ne 
învaţă Dumnezeu în Sfânta Scriptură despre păcatul 
beţiei şi urmările ei. Să li se spună ce ne învaţă Sfinţii 
Părinți şi dumnezeieştile Canoane despre această 
dobitocească patimă şi care sunt pedepsele cele 
vremelnice şi veşnice care îi aşteaptă pe cei beţivi. De 
exemplu, să li se spună cuvântul Sfântului Pavel, că 
beţivii nu vor moşteni împărăția lui Dumnezeu (| Cor. 
6, 10; Gal. 5, 21). Să li se arate că atât Legea Veche 
opreşte pe om de la beţie (Lev. 10, 9), cât şi cea Nouă 
(I Tim. 5, 3-8; Tit 1,7). 

Să le spună că beţia este oprită (Luca 21, 34; Rom. 
13, 13; Ef. 5, 5, 18; I Tes. 5, 4); că beţia este păcat de 
moarte sufletească pentru orice om, că îl duce la 
desfrânare, la distrugerea familiei, la sminteală publică, 
la tot felul de boli, la sărăcie, la ucidere şi la osândă 
veşnică. 

Beţia este mama desfrânării, din care se nasc 
toate urgiile, cum spune Sfântul Apostol Pavel: Nu vă 
imbătaţi de vin, întru care este desfrânarea (Ef. 5, 18). 
Beţia duce pe om la ceartă (Prov. 20, 1; 23, 29-30) şi la 
sărăcie (Prov. 21, 17; 23, 31). Beţia duce pe om la 

stricăciune (Prov. 23, 31-33); la nedreptate (Prov. 31, 5; 
Rom. 13, 13) şi la cruzime (Isaia 28, 7; Osea 4, 11). 
Beţia este cu atât mai mult oprită slujitorilor lui 
Dumnezeu, adică clericilor (1 Tim. 3, 2-3; Tit 1, 7). De 
aceea, mare pedeapsă aşteaptă pe cei beţivi care nu se 
pocăiesc (Isaia 5, 12, 22; 28, 1-3; Deut. 21, 20; Ioil 1, 5; 
Naum 1, 10; Matei 24, 49-51; Luca 12, 45-46). 

lată ce pedepse grele hotărăsc şi Sfintele Canoane 
clericilor: „Episcopul, preotul sau diaconul, obişnu- 
indu-se cu table şi cu beţia, ori să înceteze, ori să se 
caterisească” (Apostolic 42). „Ipodiaconul, citeţul sau 
cântăreţul, asemenea făcând, ori să înceteze, ori să se 
afurisească, asemenea şi mireanul” (Apostolic 42). 

Iar Pravila Mică de la Govora zice: „Preotul care 
va bea în cârciumă, sau va juca, sau va cânta 
mirenește, să se izeonească din preoţie” (Cap. 35). În 
alt loc zice: „Clericilor nu li se cuvine a mânca în 
cârciumi şi a bea, afară numai dacă sunt împinşi de 
nevoia străinătății” (Cartagina, 40). 

Despre femeia beţivă zice Pravila Mică: „Femeia 
bețivă să nu se împărtăşească, până nu se va lăsa să 
nu mai bea” (cap. 88). „Omul mirean de se va îmbăta 
şi va vărsa să se pocăiască 60 de zile; iar de va fi fost 
împărtăşit cu Sfintele Taine şi după aceea va vărsa, să 
nu se pricestuiască cu Sfintele Taine nici în Postul 
Mare şi nici la Sfântul Petru şi peste toate sfintele 
posturi să se pocăiască. Iar de ar fi făcut aceasta întru 
acele (patru) sfinte posturi, să nu se mai pricestuiască 
(împărtăşească) peste tot anul, până la 200 de zile şi 
metanii câte 12 pe zi” (cap. 88). 

Aceeaşi pravilă mai adaugă: „Cade-se preotului să 
şadă la masă cu frica lui Dumnezeu, să mănânce şi să 
bca câte puţin şi să se socotească a fi slugă, căci 
Scriptura grăieşte: Preotul care se îmbată, cum va 
judeca drept acest păcat la alții? Nu zic Scripturile să 
nu bei vin, ci să bei, dar să nu te îmbeţi; căci tot beţivul 
sărăceşte şi îşi pierde mintea şi mult rău face, şi pe sine 
sc sugrumă şi sufletul său îl dă diavolului” (cap. 140). 

Pentru a combate mai cu tărie patima beţiei, cred 
că preotul trebuie să fie cu totul nebeţiv şi tuturor pildă 
dc urmat. Apoi să se roage pentru cei pătimaşi ca 
Dumnezeu să-i întoarcă mai curând la pocăință. Apoi 
să cunoască bine învățăturile Sfintei Scripturi, ale 
Sfinţilor Părinţi şi hotărârile Sfintelor Canoane şi să-i 
înveţe cu timp şi fără timp pe credincioşi a se înfrâna şi 
păzi de această blestemată patimă, care, cum spune 
Sfântul Vasile cel Mare, „face pe om mai rău decât 
toate dobitoacele şi fiarele”. 


CONVORBIREA A DOUA 


DESPRE RUGĂCIUNE, LACRIMI, 
DUHOVNICIE ŞI DATORIILE 
PREOŢILOR 


31. Părinte Cleopa, ce legătură este între frica 
de Dumnezeu şi dragostea de Dumnezeu? 

Frica de Dumnezeu, spun Sfinţii Părinţi, precum şi 
proorocul David, este începutul înțelepciunii, adică ea 
face începutul a toată fapta bună; iar dragostea de 
Dumnezeu este desăvârşirea şi sfârşitul faptelor bune. 
Frica de Dumnezeu formează, deci, începutul mântui- 
rii, iar dragostea de Dumnezeu, „care scoate afară 
frica”, este sfârşitul mântuirii, pentru că cel ce iubeşte, 
trăieşte numai în Dumnezeu, „care este dragoste”. 

Să nu avem atâta frică de Dumnezeu, cât mai ales 
dragoste de Dumnezeu, că auzi ce zice Sfântul Vasile: 
„Cel ce face fapta bună din frică, adică de frica 
muncilor iadului, a pedepsei, acela este în stare de rob; 
cel ce face fapta bună pentru răsplată, adică pentru a i 
se împlini cererile aici pe pământ şi a dobândi plată în 
cer, acela este în stare de slugă, care slujeşte pe 
stăpânul său pentru plată, adică pentru bani; iar cel ce 
face fapta bună din dragoste de Dumnezeu, iar nu din 
frică sau pentru plată, acela este în stare de fiu al lui 
Dumnezeu”. Deci, cine ajunge să facă fapta bună din 

dragoste fără alt scop, acela a ajuns la măsura 
«esăvârşirii şi se numeşte fiu al lui Dumnezeu. 


32. Cum se cuvine să împărţim dragostea 
noastră faţă de Dumnezeu, față de aproapele și față 
de noi înşine? 

Citim în Mântuirea păcătoşilor că trebuie să avem 
către noi înşine inimă de judecător, către aproapele 
inimă de mamă, iar către Dumnezeu inimă de fiu. Pe 
Dumnezeu suntem datori să-L iubim din toată inima 
noastră, din toată puterea şi virtutea, fiind gata să ne 
dăm viaţa pentru El, așa cum au făcut sfinții mucenici, 
cuvioşi şi ierarhi, care s-au jertfit pentru dragostea lui 
IIristos şi pentru Evanghelie. 

Pe aproapele nostru să-l iubim ca pe noi înşine, 
adică aşa cum ne iubim pe noi, cum ne îngrijim, ne 
hrănim şi ne ajutăm, tot așa se cuvine să iubim, să 
miluim, să hrănim, să ajutăm şi să îndrumăm pe calea 
mântuirii pe aproapele nostru. lar pe noi înșine se 
cuvine să ne osândim permanent şi să ne mustrăm 
pentru păcatele noastre, socotindu-ne mai păcătoşi 
decât toți oamenii. Aşa de vom face, așa de vom iubi 
pe Dumnezeu şi pe aproapele, iar pe noi, de ne vom 
judeca cu smerenie, ne vom mântui cu adevărat şi vom 
fi primiţi în împărăţia cerurilor. 


33. Câte feluri de iubiri sunt, după Sfinţii 
Părinți? 

Sfântul Nicodim Aghioritul şi alți părinţi, împart 
iubirea în cinci feluri: iubire duhovnicească, adică 
iubirea de Dumnezeu şi de aproapele, care este cea 
mai înaltă şi singura mântuitoare de suflet (Matei 22, 
23-40); iubirea firească, adică iubirea tinerilor, a 

soților, a părinților față de fii şi a copiilor față de 
părinți, care nu este nici spre mântuire, nici spre 
osândă, pentru că este din fire; iubire din mândrie şi 
slavă deșartă, când cineva iubeşte pe cei care îl laudă 
şi îl vorbesc de bine; iubire din interes, când cineva 
iubeşte pe aproapele, fie pentru bani, fie pentru daruri, 
fie din respect sau din altă oarecare pricină omenească; 
iubire trupească, adică din poftă, când cineva iubeşte 
pe oameni sau femei pentru plăceri şi păcate trupeşti, 
ori pentru beţie care duce la desfrânare. 

Prima iubire este mântuitoare. A doua este 
firească, deci nici bună, nici rea. Iar ultimele trei iubiri 
sunt vinovate şi aducătoare de osândă veşnică, dacă nu 
le părăseşte creştinul. 


34. Care sunt aripile sufletului cu care poate 
zbura la viaţa veșnică? 


Două sunt aripile sufletului pentru mântuire: frica 
de Dumnezeu şi frica de moarte şi judecată. După ce 
Dumnezeu l-a zidit pe Adam şi l-a aşezat în rai, cel 
dintâi l-a înarmat pe om cu frica morţii, zicând: Din 
toți pomii care sunt în rai poți să mănânci, iar din 
pomul cunoştinței binelui şi răului să nu mănânci, căci 
în ziua în care vei mânca din el cu moarte vei muri 
(Fac. 2, 17). 

Când diavolul l-a dezarmat pe Adam de frica 
morții, zicându-i: Nu, nu veți muri!, atunci îndată l-a 
biruit şi l-a ucis. Deci, şi noi, dacă vrem să ne mântuim 
şi să ajungem la Hristos, cu aceste două aripi să ne 
ingrădim, adică cu frica lui Dumnezeu şi frica morţii, 
1 astfel de toate cursele diavolului ne vom izbăvi şi 
vom săvârşi cu pace călătoria vieţii. 

35. Care este cel mai mare dar pe care se cuvine 
să-l dăm lui Dumnezeu? 


Cel mai mare dar pe care se cuvine să-l dea 
creştinul lui Dumnezeu este jertfa, adică a se jertfi pe 
sine pentru Dumnezeu, așa cum s-au jertfit mucenicii, 
cuvioşii, pustnicii şi toți drepții. Fără jertfă nimeni nu 
se poate mântui, precum spune Însuşi Iisus Hristos: Cel 
ce va răbda până la sfârşit, acela se va mântui (Matei 
24, 13). 


36. Cum putem ajunge la cunoştinţa lui 
Dumnezeu? Care este cea mai înaltă cale de 
cunoaştere duhovnicească? 


Trei sunt căile prin care ajungem la cunoașterea şi 
comuniunea mistică cu Dumnezeu: teologia, asceza şi 
sfânta rugăciune. Prin aceste trei căi au umblat toți 
sfinţii şi au ajuns la cea mai înaltă treaptă de unire cu 
Dumnezeu, anume la contemplarea şi vederea lui 
Dumnezeu, adică până la răpirea în trup sau afară de 
trup, cum a ajuns şi Sfântul Apostol Pavel. Dintre 
acestea, cea dintâi şi mai la îndeamnă tuturor este 
sfânta rugăciune, făcută cu credință şi din toată inima. 

Prin ea ne unim cel mai uşor cu Dumnezeu și fără 
ca ne depărtăm cel mai mult de Dumnezeu, precum 
spune un sfânt părinte: „Nimic nu lipește pe om de 
Dumnezeu mai mult ca rugăciunea”. 


37. Care este cea mai puternică rugăciune care 
uneşte pe om cu Dumnezeu? 


Sunt mai multe feluri de rugăciuni: cu limba, cu 
mintea şi cu inima. Cea mai înaltă rugăciune este 
rugăciunea din inimă, adică cu participarea inimii, 

prin umilință, zdrobire și lacrimi. Să nu ne punem 
mare bază pe rugăciunea citită, adică rugăciunea orală, 
cu limba. Aceasta este cea mai slabă rugăciune, pentru 
că nu participă mintea şi inima. 

Rugăciunea minţii este mai înaltă ca rugăciunea 
orală pentru că participă la ea şi gândurile, adică 
atenţia minţii. Cel ce se roagă cu atenţia minţii la tot ce 
rosteşte, acela se roagă cu mintea, însă nici aceasta nu 
este desăvârşită. Sfinţii Părinți spun că rugăciunea 
minţii este rugăciunea cu un picior, adică este jumătate 
de rugăciune, pentru că rămâne în cap şi nu participă la 
ea şi inima. 

Dar când la rugăciune se uneşte mintea cu inima, 
adică gândurile minţii coboară cu darul Domnului în 
inimă, atunci s-a făcut zămislirea rugăciunii celei du- 
hovniceşti, adică am ajuns la cea mai înaltă rugăciune, 
numită rugăciunea inimii. lar semnele că am ajuns la 
această înaltă lucrare sunt: o puternică căldură în 
partea inimii, un permanent dor şi râvnă pentru 
Dumnezeu, o nespusă dragoste pentru oameni şi pentru 
toată zidirea, o bucurie duhovnicească negrăită, plâns 
de bucurie şi izvor adânc de lacrimi, de smerenie şi 
netemere de moarte. 


38. Care este cel mai bun dascăl al rugăciunii? 


Este însăşi sfânta rugăciune, după cum spune 
Sfântul Macarie cel Mare: „Eu știu că nu ştii să te 
rogi, dar roagă-te cum poți şi cât mai des și 
rugăciunea singură te va învăța să te rogi”. Deci să 
ne rugăm cum putem şi cât mai mult şi văzând 
Dumnezeu râvna noastră ne va ajuta să dobândim 
rugăciunea cea adevărată a inimii şi darul lacrimilor. 

39. Din ce cauză astăzi nu ne mai putem ruga 
asemenea părinților noștri de demult şi nu mai 
avem răbdare la sfânta rugăciune? 


Spune un sfânt părinte că precum apa stinge 
focul, aşa uitarea stinge rugăciunea. Nu ne mai 
putem ruga astăzi pentru că am uitat şi uităm de 
Dumnezeu. Iar uitarea este înainte mergătoare a 
îndepărtării de Dumnezeu. Apoi, nu ne mai rugăm 
astăzi cu aceeaşi evlavie ca înainte, pentru că am slăbit 
cu toţii în credință. Cine crede cu tărie în Dumnezeu, 
se teme de Dumnezeu, Îl iubeşte pe Dumnezeu și se 
roagă Lui neîncetat, pentru că nu poate trăi fără de 
Dumnezeu, departe de Tatăl nostru cel ceresc. Cred că 
slăbirea credinței în Dumnezeu este pricina cea mai 
mare a slăbirii rugăciunii în rândul credincioşilor. 
Tocmai de aceea sectarii amăgesc pe unii ortodocşi, 
pentru că în locul rugăciunii lungi ei vin cu cântări şi 
predici, care atrag şi încântă pe cei mai slabi în 
credință. 

Dacă vrem să ne miluiască Dumnezeu, să ne ierte 
de păcate şi să ne ocrotească de tot felul de ispite şi 
primejdii, trebuie să ne silim la sfânta rugăciune ziua şi 
noaptea. Să citim, mai ales noi, călugării, la Psaltire, 
care are mare putere, să citim cele şapte laude din 
Ceaslov, acatiste, paraclise sau mai ales să rostim 
rugăciunea lui lisus; iar în sărbători, precum cerbul la 
izvoare, aşa să venim regulat la biserică pentru a 
asculta Sfânta Liturghie. Şi, dacă ne luptă diavolul cu 
uitarea, cu necredința, cu lenea, cu somnul sau cu 
grijile acestei vieţi, noi să ne rugăm măcar cu gura, 
împlinind pravila dată nouă de duhovnic, pe cât vom 
putea. Cu timpul ne va ajuta Domnul să trecem de la 

cantitate la calitate, de la rugăciune cea risipită a gurii, 
la rugăciunea cea curată a minţii şi a inimii. Şi atunci, 
gustând din bucuria Duhului Sfânt, vom vedea „ce bun 
este Domnul!” 


40.  Spuneţți-mi ceva despre blândețea şi 
smerenia Domnului. 


Despre aceste două virtuți ne grăieşte Însuşi 
Hristos, zicând: Învățați-vă de la Mine că sunt blând şi 
smerit cu inima şi veți afla odihnă sufletelor voastre 
(Matei 11, 29). Iar la fericiri, zice Domnul: Fericiţi cei 
săraci (smeriţi) cu duhul, că acelora este împărăția 
cerurilor şi mai departe zice: Fericiți cei blânzi că 
aceia vor moşteni pământul (Matei 5, 5). Prin aceste 
două fericiri, Mântuitorul ne spune că cei smeriți şi 
blânzi la inimă moştenesc atât pământul cât şi 
împărăţia cerurilor, adică atât bunătăţile şi fericirea 
vieţii pământeşti, cât şi fericirea vieţii veşnice, pentru 
că pe cei blânzi şi smeriţi toată lumea îi iubeşte, îi 
respectă, îi ascultă şi se foloseşte de ei. Cea mai 
uşoară cale de mântuire este a celor blânzi și 
smeriţi cu inima. Cu blândeţea dobândim pe oameni, 
iar cu smerenia alungăm pe diavoli şi chemăm în 
ajutorul nostru pe îngeri. Cei blânzi şi smeriţi cu inima 
au mai puţine ispite în viața aceasta, adică „află odihnă 
sufletelor lor”, pentru că prin blândețe îmblânzesc şi 
câştigă dragostea tuturor oamenilor, iar prin smerenie 
ard pe diavoli şi îi alungă departe de ei. 

Spun Sfinţii Părinţi că blândeţea stă între mânie şi 
dragoste. Apoi adaugă: „Blândeţea să nu te ducă până 
la laşitate; nici dragostea să nu te ducă la nepăsare”. 
Deci, trebuie să folosim cu grijă blândeţea, care stă 

totdeauna la mijloc, între mânie şi dragoste. Nici atât 
de blânzi încât să se hulească Evanghelia şi numele lui 
Dumnezeu înaintea noastră din pricina dragostei; nici 
cu totul aspri şi neînduplecaţi, încât să pcrnim spre 
mânie şi răzbunare pe aproapele nostru. lar despre 
smerenie spun Sfinţii Părinţi că este haina lui Hristos, 
pentru că a luat trup omenesc pentru mântuirea noastră. 
Hristos a primit în trup patimile firii neprihănitoare, ca: 
foamea, setea, durerea, oboseala. lar patimile firii 
păcătoase, adică păcatele, nu le-a primit Hristos. 

41. Spuneţi-mi ceva despre conştiinţă. 

Sfântul Vasile cel Mare, „dreptarul Bisericii şi 
cumpăna mare” sau „ochiul Bisericii”, cum îl numesc 
unii Sfinţi Părinţi, spune despre conştiinţă că este 
glasul lui Dumnezeu în om. lar Sfântul Isaac Sirul 
spune: „Cela ce a ajuns să se împace cu sine, adică 
cu conştiinţa sa, a împăcat cu sine cerul şi pămân- 
tul”. Același lucru spune Mântuitorul, zicând: Împacă- 
te cu părâșul tău până eşti pe cale... (Matei 5, 25), 
adică să ne împăcăm cu conştiinţa noastră până suntem 
pe calea vieţii, că după moarte nu mai putem face 
nimic. 

Neliniştea, mustrarea conştiinţei omului păcătos 
este un semn al milei lui Dumnezeu, ca să se împace 
cu El cât este în această viață trecătoare. Întâi trebuie 
să crezi că există Dumnezeu, Care a creat lumea şi 
stăpâneşte toate. Apoi, să te sileşti după putere să faci 
voia Lui. Al treilea, dacă vrem să ne mântuim, trebuie 
să ne împăcăm cu conştiinţa noastră, mai bine-zis cu 
Dumnezeu, Care ne-a creat şi ne va judeca după 
faptele noastre. Iar despre conştiinţă trebuie să ştim 

că ea este una din energiile necreate ale lui 
Dumnezeu, una din lucrările Lui, precum este şi 
viaţa. 


42. Cum putem dobândi pacea inimii şi a 
conştiinţei? 

Patru sunt căile prin care putem câştiga pacea 
inimii Şi a conştiinţei: 

a. să căutăm întotdeauna locul cel mai de jos; 

b. să ne mulțumim în toate cu cât mai puţin din 
cele necesare vieţii; 

c. să ne rugăm permanent ca să se facă numai voia 
lui Dumnezeu cu noi; 

d. să ne lăsăm în toate numai în voia lui 
Dumnezeu. 


43. Care este cea mai înaltă teologie a 
creştinilor? 

Cea mai înaltă teologie nu este a vorbi despre 
Dumnezeu, nici a contempla zidirea Lui. Cunoaşterea 
lui Dumnezeu din creaţie, din admirarea frumuseţii 
universului (macrocosmosului) şi a omului (micro- 
cosmosului), numită de Sfântul Maxim Mărturisitorul 
„contemplaţia naturală în duh”, este numai a 
începătorilor. Cea mai înaltă teologie creştină este 
unirea cu Dumnezeu prin trăire, adică prin credinţă, 
cugetare şi împlinirea faptelor bune. 


44. Spuneţi-mi ceva despre iubirea de sine. 


lată ce vă spun. În măsura în care omul se leapădă 
de iubirea de sine, în aceeași măsură sporeşte în fapte 
bune, se înduhovniceşte şi se apropie de Hristos. De 
obicei, când este vorba de sine, omul îşi strică 

întotdeauna cântarul, adică măsura; îşi face lui mai 
multă dreptate, îşi alege partea cea mai bună, cea mai 
mare, cea mai frumoasă; plânge pentru sine mai mult 
decât pentru altul şi se bucură de sine mai mult decât 
de altul. Hristos însă a răstignit pe cruce iubirea de 
sine, dându-Și viaţa pentru noi. 

Dintre oameni, puţini sunt acei care îşi răstignesc 
patima iubirii de sine, asemenea lui Hristos. Sunt 
mulți care se angajează să trăiască viaţa duhovni- 
cească, dar nu ajung până la răstignire, pentru că 
nu renunță total la iubirea de sine, adică la egoism. 
Or, fără jertfă, fără răstignirea patimilor noastre, 
fără părăsirea păcatelor, nu putem să vedem pe 
Hristos, nu ne putem mântui. 


45. Ce sfat daţi credincioşilor şi călugărilor 
pentru mâncarea de carne? 

Două mari virtuţi au fost în rai la primii oameni: 
fecioria şi nemâncarea de carne. După căderea lui 
Adam, adică după ce a intrat moartea în lume prin 
păcat, a rânduit Dumnezeu viaţa conjugală, iar mân- 
carea de carne a rânduit-o abia după potop. Să mâncaţi 
toate ca pe o iarbă, zice Dumnezeu (Fac. 9, 3), că după 
ce s-a vărsat sângele animalelor sacrificate, carnea 
rămâne numai ca o iarbă. Mirenii au voie să mănânce 
came în toate zilele, afară de cele patru posturi, 
miercurea şi vinerea şi celelalte zile oprite de Biserică. 
Călugării, însă, după regulile vieţii monahale şi după 
Sfintele Canoane, nu au voie să mănânce niciodată 
carne. 

46. Cum se poate curăți inima de patimi? 

Spun unii Sfinți Părinți că mintea uşor se 
luminează şi uşor se întunecă. Iar inima foarte greu se 
întunecă prin patimi şi foarte greu se luminează, se 
curăță. Curăţia inimii, adică despătimirea, se face în 
timp îndelungat, mai bine-zis toată viaţa, prin asceză, 
pocăință şi lacrimi. Cel mai mult însă se curăță inima 
prin rugăciune, că rugăciunea îl face pe om fiu al lui 
Dumnezeu după dar. Cine a ajuns la curăţia inimii, a 
ajuns văzător de Dumnezeu, văzător tainic cu ochii 
inimii. 

47. Ce este plânsul și de câte feluri este? 


Spune Sfântul Ioan Scărarul că „plânsul după 
Dumnezeu este o tristeţe a sufletului (pentru păcate), o 
simțire a inimii îndurerate, care caută pururea fără 
odihnă pe Cel după care însetează... Plânsul sau 
străpungerea inimii este o mărturisire a păcatelor 
făcute de minte lui Dumnezeu, un dialog nevăzut, 
neîncetat. şi îndurerat, în care sufletul îşi recunoaște 
necontenit păcatele în faţa lui Dumnezeu...” (Filocalia, 
vol. IX, 1980, p. 164). 

Tot acelaşi sfânt spune că plânsul este al doilea 
botez; este mai mare decât botezul, deoarece botezul 
dintâi ne curățeşte de păcatele de mai înainte, iar 
botezul lacrimilor ne curățeşte de păcatele făcute şi 
după botez. 

Plânsul se naşte din zdrobirea inimii pentru 
păcatele făcute; din smerita cugetare, din aducerea 
aminte de moarte, de judecată şi de muncile iadului în 
care se chinuiesc păcătoşii. Același lucru îl spune şi 
Cuviosul Pimen: „De nimic nu avem mai multă 

nevoie decât de minte trează, căci din aceasta 
numai se nasc lacrimile şi plânsul cel mântuitor”. 
Iar Sfinţii Arsenie cel Mare, Efrem Sirul, Isaac Sirul şi 
alții, spun că: „Lacrimile la rugăciune sunt semn al 
milei lui Dumnezeu”, căci prin lacrimi se linişteşte 
văzduhul inimii. Și iarăşi: „Sufletul ce şi-a simțit 
păcatele sale începe să plângă, căci le vede în lumina 
dumnezeirii”. 

Sfântul Grigorie Palama spune că plânsul este de 
două feluri: plânsul minţii, adică întristarea din 
inimă pentru păcatele noastre, fără lacrimi în ochi, așa 
cum avea fiul cel risipitor, care zicea: Câţi argaţi ai 
Tatălui meu sunt îndestulaţi de pâine, iar eu pier de 
foame... (Luca 15, 17); şi plânsul cu lacrimi, al doilea 
fel de plâns, mult mai înalt, care izvorăşte din 
întristarea minţii şi a inimii pentru păcatele noastre. 
Toţi dumnezeieştii părinţi spun la fel: că lacrimile la 
rugăciune sunt un dar al lui Dumnezeu, că foarte 
greu se câştigă şi foarte uşor se pierd. Cei mai mari 
duşmani ai plânsului şi lacrimilor sunt: slăbirea 
credinței, lenevirea la rugăciune, lăcomia pântecelui, 
beţia, râsul, trândăvia, multa vorbire şi mai ales slava 
deșartă. 

Când fiul risipitor cugeta cu durere în inimă la casa 
Tatălui său, avea plânsul cel dintâi, al minţii; iar când 
s-a întors la Tatăl său şi i-a zis: Tată, greşit-am la cer 
şi înaintea Ta şi nu mai sunt vrednic să mă numesc fiul 
Tău (Luca 15, 18-19), atunci fiul cel pierdut a dobândit 
plânsul cel de-al doilea, al lacrimilor din inimă. 


48. De câte feluri sunt lacrimile şi care din ele 
sunt mântuitoare? 

Lacrimile sunt de opt feluri, după Sfinţii Părinți. 
Lacrimi din dragoste de Dumnezeu, când omul se 
gândeşte la frumuseţea creaţiei dumnezeieşti. Acestea 
formează cel mai înalt plâns, numit plâns de bucurie şi 
dor dumnezeiesc. Lacrimile dragostei îngrașă pe om. 
Lacrimi din frică de Dumnezeu. Acestea au mai mică 
putere decât cele dintâi, pentru că plânsul din dragoste 
de Dumnezeu este plânsul fiului către Tatăl, iar plânsul 
din frică este al slugii care mereu se teme să nu supere 
pe Stăpânul său. Plânsul din frică mijloceşte la 
Dumnezeu iertarea păcatelor şi este înaintemergător al 
celui dintâi (Filocalia, vol. IX, 1980, p. 166). Plânsul 
din frică usucă pe om, asemenea cleştelui care se arde 
de foc. 

Lacrimi de milă şi dragoste pentru aproapele, 
pentru cei bolnavi din spitale, pentru săraci, văduve, 
copii orfani, pentru cei flămânzi, goi şi străini, pentru 
toți oamenii din suferință. Aceste lacrimi sunt sfinte şi 
mântuitoare asemenea celor dintâi. 

Lacrimi din frica morții şi a muncilor iadului. 
Acestea sunt lacrimi bune, mântuitoare ca şi cele dintâi 
şi aduc roadă de pocăință. 

Lacrimi din fire sau fireşti, adică ale soților, ale 
rudelor, ale părinţilor pentru fii şi ale fiilor pentru 
părinţi. Acestea nu sunt nici bune, nici rele. Ele se pot 
vedea uneori și la animale. 

Lacrimi din slavă deşartă. Acestea sunt foarte 
periculoase, pentru că pe lângă lacrimile cele bune, 
mântuitoare şi smerite, pune diavolul lacrimi de slavă, 
spre a fi văzuţi şi lăudaţi de oameni. Or, plânsul cel 
duhovnicesc trebuie să fie întotdeauna ascuns şi neştiut 
de nimeni, afară de Dumnezeu şi de duhovnic. 

Lacrimi din dezmierdare, care izvorăsc din poftă, 
din beţie, din mânie, din aducere aminte a celor rele 
etc. 

Al optulea fel sunt lacrimi pentru pagube, din 
sărăcie, din durerea rănilor, pentru tot felul de boli. 

Primele patru feluri de lacrimi sunt mântuitoare; 
cele fireşti nu sunt nici bune, nici rele; iar ultimele trei 
feluri de lacrimi sunt nefolositoare şi aducătoare de 
osândă. 

Deci, plânsul cel duhovnicesc este îndoit. Plânsul 
dintâi, adică o permanentă întristare a minţii şi a inimii 
pentru păcate, o stare de umilință de taină, pentru că nu 
poate face cele bune cât trebuie. Acest plâns îl suie pe 
om acolo unde îl suie însăşi fapta bună pe care n-a 
reuşit să o facă. Întristarea inimii face cât toate 
faptele bune şi duce pe om la plânsul al doilea şi cel 
mai înalt al lacrimilor din dragoste şi din frică de 
Dumnezeu. 

Spune un cuvios părinte că „cel ce se scârbeşte 
pentru păcatele sale, este ca vremea înnourată care, în 
curând va slobozi apă, adică lacrimi”. „Lacrimile ne 
dau tuturor nădejdea mântuirii, ne spală păcatele şi 
aduc pacea conştiinţei noastre”, precum spune Sfântul 
Nicodim Aghioritul în Războiul nevăzut, zicând: 
„Mustrarea conştiinţei este chinuirea chinurilor, iar 
pacea conștiinței este veselia veseliilor”. 


49. Care sunt lucrările duhovniceşti ale minții, 
după Sfinţii Părinţi? 

Sfântul Grigorie Sinaitul spune că mintea crești- 
nului trebuie să aibă nouă lucrări duhovniceşti, şi 
anume: cugetarea la Persoanele Preasfintei Treimi 

şi la toate puterile cereşti, contemplarea la întruparea 
Mântuitorului nostru lisus Hristos pentru mântuirea 
lumii; contemplarea naturală în duh, adică cugetarea 
la rațiunile lucrurilor create de Dumnezeu, la frumu- 
seţea creaţiei, la scopul pentru care au fost create, la 
armonia creaţiei, a universului și ridicarea minții de la 
cele văzute la cele nevăzute; de la frumuseţea celor de 
Jos, la frumusețea dumnezeiască a celor de sus; de la 
cele trecătoare la cele gândite şi veşnice, urcând de la 
cele pământeşti la cele dumnezeieşti ca pe o scară 
duhovnicească. 

A patra lucrare a minţii este cugetarea la moarte; 
apoi cugetarea la muncile iadului, unde se chinuiesc 
cei păcătoşi; cugetarea la fericirea raiului; cugetarea 
la Judecata de apoi; cugetarea la împărăţia 
cerurilor, după judecata viitoare, şi a noua lucrare a 
minţii: cugetarea la frica de Dumnezeu şi la păcatele 
noastre, ca niciodată să nu mai greşim. 


50. Care sunt mişcările duhovnicești ale minţii? 


Mintea creştinului are trei mişcări, după Sfântul 
Maxim Mărturisitorul: 

Mişcarea dreaptă, când cugetă numai la Sfânta 
Scriptură, la minunile Domnului, la cele cerești. În 
această mişcare a minţii poate intra şi ispita diavolului 
pentru a-l înşela pe om. A doua este mişcarea în zig- 
zag, când omul cugetă şi la Sfânta Scriptură şi la lumea 
văzută a zidirilor, la creaţie. Şi aici poate intra ispita 
diavolului, când cugetă prea mult. 

A treia mișcare a minţii se numeşte ocolitoare sau 
în spirală, când omul se coboară cu mintea în inima sa, 
precum melcul în casa sa şi mirele şi mireasa în 

cămară, şi de aici, din inimă, unde nu mai poate intra 
ispita diavolului, mintea se înalță spre Hristos. Marii 
noştri sfinți şi cuvioşi întotdeauna îşi aveau mintea în 
inimă şi de aici, din adâncul inimii, se rugau, vorbeau 
cu mirele Hristos şi dădeau război diavolului. Despre 
aceasta spune şi Mântuitorul, zicând: Jar tu, când te 
rogi, intră în cămara ta şi, încuind uşa ta, roagă-te 
Tatălui tău... (Matei 6, 6). 

Aceasta este cea mai înaltă şi mai folositoare 
mişcare a minţii, să o coborâm în inimă şi de aici să ne 
înălțăm, să vorbim cu Hristos, să plângem pentru 
păcatele noastre şi să dăm război diavolului. Dar nu 
toate cele trei mişcări le putem folosi la fel. 


51. Care este folosul cugetării la creaţia lui 
Dumnezeu? 


Sfântul Vasile cel Mare spune în cartea sa numită 
Hexaimeron că „toată lumea văzută este şcoală şi 
imagine a lumii nevăzute”. Tot el spune că „toată 
floarea şi toată iarba ne învaţă că este Dumnezeu”. 
Zidirea văzută tâlcuieşte pe Scriptură şi Sfânta 
Scriptură tâlcuieşte pe zidire. 

Atât una, cât şi alta, sunt ca două file de carte. Pe o 
pagină citim cuvintele Sfintei Scripturi, pe cealaltă 
pagină citim în cartea zidirii, care vorbește de 
Dumnezeu. La fel spune şi Sfântul Grigorie de Nyssa: 
„Toată zidirea, ca o trâmbiţă, strigă la noi că a făcut-o 
Dumnezeu!” 

Am citit într-o carte cum un filosof se plimba cu 
bățul în mână pe un câmp şi bătea florile cu băţul: „Le 
bat pentru că prea tare strigă către mine că le-a zidit 
Dumnezeu!” 

Toate creaţiile văzute se numesc darurile lui 
Dumnezeu. Şi precum face mirele cu mireasa că îşi 
dau daruri care întăresc dragostea între ei, tot aşa face 
şi Dumnezeu cu noi. El pune mintea noastră între El şi 
creații, ca să-L putem mai bine înțelege şi vedea. 
Dumnezeu ne dă cele create în dar, iar noi îi dăm 
lui Hristos, Mirele inimii noastre, gândurile, 
rugăciunile și dragostea noastră. 

Sfântul Antonie cel Mare nu ştia multă carte, dar 
era atât de înțelept în cele duhovniceşti, că uimea pe 
toţi filosofii care veneau la peştera lui. Odată l-au 
întrebat câţiva filosofi: „Antonie, care sunt cărţile tale 
pe care ai învăţat?” Jar el, arătând cu mâinile cerul, 
stelele, marea şi întreaga natură din jurul său, le-a zis: 
„Acestea sunt cărțile mele pe care le citesc şi care 
întrec pe toate celelalte” (cf. Ep. Gherasim Timuș, 
Dicţionarul Aghiografic, 1898, p. 90). 


52. Cum poate creştinul să se înalțe cu mintea 
mai uşor, prin cugetare, de la zidire la Făcătorul ei, 
Dumnezeu? 


Poate cineva să cugete la zidirile lui Dumnezeu şi 
să se înalțe cu mintea de la zidire la Ziditor, numai 
dacă îşi are mintea şi inima curăţite de patimi. Altfel, 
nu poate vedea şi simţi în cele zidite pe Dumnezeu, 
precum sunt necreştinii şi păcătoşii. Auzi ce zice 
Hristos: Fericiți cei curaţi cu inima că aceia vor vedea 
pe Dumnezeu (Matei 5, 8). 

Mintea se curăță foarte repede de cugetele cele 
rele. Este de ajuns citirea unei pagini din Sfânta 
Scriptură sau rostirea unei mici rugăciuni cu luare 
aminte. Dar tot aşa de repede se poate întina. Inima, 

însă, cu anevoie se curăță de patimi şi cu anevoie se 
întinează. Cel care are inima curată este mult mai 
sporit duhovniceşte decât cel cu mintea curată de 
gânduri rele. 


53. Care este rugăciunea cea mai potrivită 
pentru călugării începători şi pentru creştini? 


Sfântul Ioan Scărarul spune că „de la noii înce- 
pători nu cere Dumnezeu rugăciune desăvârşită, adică 
rugăciunea inimii, căci a îngerilor este desăvârşirea”. 
Pentru noii începători se recomandă rugăciunea 
verbală, rugăciunea citită din cărțile de pravilă, 
Ceaslov, Psaltire, Acatistier, Sfânta Liturghie, slujbele 
zilnice ale Bisericii şi ascultarea. Sfântul Simeon al 
Tesalonicului zice că după vârsta duhovnicească a 
fiecăruia să se recomande şi lucrarea duhovni- 
cească a rugăciunii minții şi a inimii. Că dacă cineva 
începe înainte de vreme această înaltă rugăciune, până 
nu este curățit de patimi, se osteneşte în zadar şi se 
tulbură. Deci, nimeni să nu înceapă viaţa duhovni- 
cească cu rugăciunea contemplativă a inimii, ci cu 
rugăciunea lucrătoare, care constă din metanii, închi- 
năciuni, rugăciuni din Ceaslov, post, citirea Psaltirii şi 
a altor cărți folositoare, ascultare şi smerenie față de 
toți. 

Acestea formează viața cea lucrătoare, care este 
potrivită pentru toți, şi pentru călugări şi pentru mireni. 
Iar viața contemplativă, specifică mai ales călugărilor, 
constă în paza minții, lucrarea minții, rugăciunea 
minții, rugăciunea inimii şi contemplarea sau privirile 
cele duhovniceşti ale inimii. Aşa ne învaţă toți Sfinţii 
Părinţi, dascăli ai rugăciunii. 

54. Spuneţi-mi, vă rog, mai pe larg, ce este 
rugăciunea minţii şi ce este rugăciunea inimii şi 
cum ajungem la rugăciunea cea curată a inimii? 

Rugăciunea minții este rugăciunea făcută cu luare 
aminte de sine, fără gânduri, fără imaginaţii şi cugete 
rele. Aceasta este rugăciunea celor nedesăvârşiți, însă 
este mai înaltă decât rugăciunea orală şi cea vorbită. 
Sfinţii Părinţi numesc rugăciunea cu mintea curată 
„rugăciune cu un picior” sau „pasăre cu o aripă”, deci 
care nu poate merge, nici zbura, pentru că nu participă 
şi inima. lar rugăciunea inimii este rugăciune 
desăvârşită, numită „rugăciune cu două picioare”, cu 
ajutorul căreia ne unim cu Hristos, vorbim cu Hristos 
şi petrecem încă din trup în bucuria şi dulceaţa vieții 
veşnice. 

Rugăciunea inimii este rugăciunea sfinţilor, a celor 
desăvârşiţi, care se câştigă cu multă osteneală şi numai 
cu darul lui Dumnezeu. La această treaptă duhovni- 
cească de rugăciune, numită şi „rugăciune contempla- 
tivă”, ajung „numai câte unul din neam în neam”, spun 
dascălii rugăciunii. Prin rugăciunea inimii înțelegem 
unirea minţii cu inima, sau coborârea minţii în inimă 
pentru a petrece acolo neîncetat cu Hristos, prin 
rugăciune de taină. 

Unirea minții cu inima constă în a uni gândurile 
duhovniceşti ale minţii cu simțămintele duhovniceşti 
ale inimii. Atunci inima se închide şi se deschide foarte 
greu. Atunci inima înghite pe lisus şi lisus înghite 
inima. Atunci se zămisleşte rugăciunea cea de foc a 
inimii, fără gânduri şi imaginaţii. Atunci se face unirea 
duhovnicească între Mire şi mireasă, între Hristos şi 
inimă. Atunci Hristos stă de vorbă cu noi în cămara 

inimii noastre şi diavolul nu mai are putere să ne 
biruiască. 

Rugăciunea cea curată a inimii se dobândeşte după 
îndelungate osteneli, prin repetarea neîncetată a nume- 
lui lui Iisus, cu multe lacrimi, cu adânc de smerenie, cu 
privegheri de toată noaptea, cu post, tăcere, păzire a 
minții de gânduri, mai ales de slava deșartă, cu înde- 
lungată răbdare şi numai cu ajutorul şi darul Duhului 
Sfânt. Apoi, fără un dascăl iscusit al rugăciunii şi fără 
duhovnic ales, nimeni să nu îndrăznească a năluci 
această îngerească rugăciune, că rugăciunea inimii este 
un dar al lui Dumnezeu. 

Când intrăm cu mintea în inima noastră trebuie să 
închidem trei uşi: uşa cea văzută a chiliei, pentru 
oameni; uşa buzelor, pentru a nu vorbi cu nimeni; şi 
uşa inimii, contra diavolilor, punând pe minte portar al 
inimii. Când omul se roagă din inimă, se umple de 
dragostea lui Dumnezeu şi nu mai doreşte nimic decât 
să petreacă astfel pururea, precum dorea Petru să 
rămână pururea pe Muntele Tabor, în lumina lui 
Hristos. Mintea în timpul rugăciunii trebuie să fie 
oarbă, surdă şi mută, adică, să nu vadă, să nu audă şi să 
nu vorbească nimic şi cu nimeni, decât cu singur lisus 
Hristos. Atunci rugăciunea este numită „rugăciune de 
un Singur gând” sau „rugăciunea lui lisus”. Atunci 
mintea este luată de Duhul Sfânt şi i se dau alte cuvinte 
scurte de rugăciune, ca nu cumva să fie furată de 
diavolul prin lungimea cuvintelor. 

Dacă avem numai rugăciunea minţii nu putem 
scăpa de ispite şi tulburări. De aceea Sfinţii Părinţi ne 
îndeamnă, zicând: ,„Coboară-te, omule, din minte în 
inimă, că acolo vei afla mângâiere şi dulceaţa 

dulceţilor, iar în minte este mare iarmaroc şi tulbu- 
rare”. Când mintea se uneşte cu inima, imaginaţiile 
sfinte trebuie să fie păstrate în memorie, iar nu în 
imaginaţie. Altfel, nu te poţi cobori cu rugăciunea în 
inimă Şi rămâi numai la lucrarea minţii. 

De la rugăciunea cea sfântă a inimii omul poate 
ajunge la o altă rugăciune mai înaltă, anume cea 
contemplativă, care nu se mai numeşte rugăciune, ci 
vedere duhovnicească, la care ajung numai sfinții. 
Ultima şi cea mai înaltă treaptă a rugăciunii este 
răpirea minţii la cele cereşti — în trup sau afară din 
trup, Dumnezeu ştie —, precum a fost răpit Sfântul 
Apostol Pavel până la al treilea cer. 


55. Dacă nu putem dobândi rugăciunea cea 
înaltă a inimii, ne putem mântui numai cu rugă- 
ciunea orală şi cu rugăciunea minţii? 

Cum să nu! Numai să ne rugăm cu stăruință, cu 
căință şi cu smerenie, că auzi ce zice Duhul Sfânt: 
Inima înfrântă şi smerită Dumnezeu nu o va pedepsi 
(Ps. 50, 18). 

56. Ce ne învaţă Sfinţii Părinţi despre inimă? 

Inima este centrul vieţii şi al sufletului nostru. 
Pentru aceea şi Dumnezeu ne-o cere, zicând: Fiule, 
dă-Mi inima ta! (Pilde 23, 26). Iar Iov zice: Nimic nu 
este mai adânc decât inima omului. Sfântul Vasile cel 
Mare, în cartea sa Hexaimeron, spune că „inima este 
rădăcina vieţii”. Ea se zideşte la toate ființele întâi şi 
tot ea se preface în pământ, cel mai pe urmă. Înțeleptul 
Solomon zice: Cu toată străjuirea străjuieşte inima ta, 
că într-însa sunt izvoarele vieții (Pilde 4, 23). Altfel, 
inima se face izvor al morţii, în loc de izvor al vieţii. 

După Sfântul Vasile cel Mare şi Sfântul Ioan 
Damaschin, inima omului este centrul a patru puteri, şi 
anume: 

Inima este centrul tuturor puterilor fireşti ale 
omului, adică puterea hrănitoare (nutritivă), seminală, 
crescătoare etc. Inima este şi centrul puterilor sufle- 
teşti ale omului, care sunt în număr de cinci, şi anume: 
voința, rațiunea — formată din cinci părți: minte, gând, 
ce răsare din minte ca raza de soare, cugetare, alegere 
şi hotărâre —, simțirea, numită şi puterea poflitoare, 
mânia (puterea mânioasă) şi cuvântul (puterea cuvân- 
tătoare). 

Aceste cinci puteri se numesc puteri sufleteşti şi îşi 
au sediul tot în inimă. Apoi inima este centrul (locul) 
puterilor afară de fire, adică al patimilor. Păcatele şi 
patimile se numesc afară de fire, pentru că nu au fost 
create de Dumnezeu, nici nu sunt din început în om. 
Păcatele își au sediul tot în inimă, după cuvântul 
Mântuitorului Care zice: Din inimă ies gândurile cele 
rele, uciderile, desfrânările, mărturiile mincinoase, 
hulele... (Matei 16, 19). 

Inima este încă centrul suprafiresc, adică centrul 
duhovnicesc al tuturor darurilor Sfântului Duh şi al 
tuturor faptelor bune, care își au sediul tot în inimă. 
Dacă punem străjer la poarta inimii pe minte, adică 
gândul cel bun, el nu va lăsa să intre înăuntru păcatele 
celor cinci simţiri, iar patimile cele ce ies din inimă le 
va opri, ca să nu se prefacă în păcate. Deci, paza inimii 
constă în a pune gândul portar al inimii, pentru a opri 
orice cuget pătimaş să nu intre în inimă. Mintea, care 
intră în inimă, este foarte greu strâmtorată, căci la 
început se simte ca într-o temniță. Pe urmă se deprinde 

şi se simte foarte bine, căci inima este cămara firească 
a minții. 
57. Credeţi că mai sunt și în zilele noastre 


călugări sau mireni care au dobândit rugăciunea 
cea duhovnicească a inimii? 


Numai singur Dumnezeu ştie. Pot să fie unii dintre 
călugării sihaştri, care trăiesc în linişte prin munți, sau 
la Athos. Sau din cei mai bătrâni, care s-au nevoit toată 
viața prin mănăstiri, în tăcere, în ascultare şi smerenie 
şi care n-au primit cinste și dregătorii bisericeşti, că 
ceilalţi abia își mai fac puţină pravilă seara şi dimi- 
neața din cauza grijilor multe şi a răspândirii minţii. 
Din această cauză nici la slujbele bisericii nu vin 
regulat. Şi dacă totuși vin, abia au răbdare să se 
termine slujba şi să plece afară. Mă întreb, dacă nu mai 
avem răbdare să zăbovim un ceas-două la rugăciune în 
biserică, să ne rugăm pentru păcatele noastre și să 
slăvim pe Dumnezeu după putere, cum vom avea 
răbdare să stăm o veşnicie în ceruri? 

Oricum, nu trebuie să slăbim în rugăciune şi mai 
ales în practicarea rugăciunii lui lisus. Ci, să ne 
ostenim cu stăruință şi smerenie, cât este după a 
noastră putere, că a dobândi rugăciunea cea curată şi a 
cobori cu mintea în inimă nu depinde de noi, ci este un 
dar al lui Dumnezeu. Smerenia inimii completează 
lipsurile noastre în rugăciune și ne suie acolo unde ne 
urcă rugăciunea cea curată. Cunosc mireni care se 
roagă mai mult decât noi şi unii îi întrec pe călugări. 
Or fi, poate, şi dintre ei unii care au ajuns la rugăciunea 
inimii, dar numai Unul Dumnezeu ştie câţi aleşi are în 
această lume. 

58. De ce este așa de mare puterea smereniei 
față de celelalte fapte bune? 


Spune Sfântul Ioan Scărarul că singura virtute 
neimitată de diavoli este smerenia. Diavolii ştiu să 
cânte, ştiu teologie mai multă decât toţi teologii din 
lume, priveghează mai mult decât toți călugării, nu 
dorm niciodată, nu mănâncă, cred în Dumnezeu etc. 
Un singur lucru nu ştiu şi nu pot diavolii să facă: Să 
se smerească! În iad sunt și preoți, şi călugări, şi 
fecioare, şi împărați... Numai smeriţi și milostivi nu 
sunt în iad! 


59. Ce virtuţi îl ajută mai mult pe om la 
desăvârșire? Rugăciunea, smerenia sau dragostea? 


Toate trei deopotrivă, pentru că cine este desăvârșit 
în rugăciune, este desăvârşit și în celelalte virtuţi. Dar 
mai mare decât toate virtuțile rămâne dragostea, cum 
spune Sfântul Apostol Pavel. lar Sfântul Maxim 
Mărturisitorul spune: Cine a ajuns să fie desăvârșit în 
iubire, a ajuns la culmea nepătimirii. Şi, în alt loc, 
zice: „Iubirea și înfrânarea îl curăță pe suflet de patimi, 
iar pe minte o curăță rugăciunea cea curată”. Pe 
patimile trupeşti le ucide înfrânarea (postul), iar pe 
patimile sufletești le ucide dragostea de Dumnezeu şi 
de oameni. 

Tot el spune în alt loc: „Dacă vrei să fii 
desăvârşit, iubeşte aceste două virtuți: dragostea şi 
înfrânarea”. Dragostea are două părți: dragostea de 
Dumnezeu şi dragostea de oameni. Cea dintâi este fără 
limită; cea de-a doua are margini. Spun Sfinţii Părinţi 
că şi diavolii şi păcătoşii din iad se biciuiesc cu biciul 
dragostei lui Dumnezeu. 

Se cuvine să fim însă cu mare atenţie pentru a nu 
amesteca dragostea curată, duhovnicească, cu 
dragostea interesată. Să nu iubim cu scop, numai 
pentru un timp; nici să iubim pe oameni în mod diferit, 
după față, după cinste, după vârstă, după sex sau 
credință, căci semnul desăvârşirii în dragoste este 
atunci când iubim pe toți oamenii cu aceeaşi 
măsură, adică egal. 

Să luăm aminte şi la cuvântul Sfântului Grigorie 
Teologul, care zice în versurile sale cele iambiceşti: 
„Mintea se înșeală şi adevărul se fură de prea multă 
draposte sau prea multă ură”. Adică să iubim, să 
icrtăm, dar să nu renunțăm la mustrare şi învăţătură, 
când este nevoie; că şi mustrarea şi canonul tot din 
dragoste se dau, spre îndreptare şi mântuire. Spune 
Sfântul Apostol Pavel că: Dragostea este legătura 
desăvârşirii, iar Sfântul Ioan Evanghelistul spune că 
Dumnezeu este dragoste. Deci, dragostea să fie 
temelia, centrul și coroana vieţii şi mântuirii noastre. 


60. În ierarhia faptelor bune, pe care o 
considerați a fi cea mai mare? 

Spun Sfinţii Părinți, printre care şi Cuviosul 
Antonie cel Mare, că „împărăteasa faptelor bune este 
dreapta socoteală”. Mulţi s-au aruncat în potopul 
patimilor ca să scape pe alţii de la moarte şi s-au înecat 
pentru că n-au avut chibzuinţă şi dreaptă socoteală în 
viaţă. Toate faptele bune trebuie făcute cu măsură şi 
dreaptă socoteală, adică să umblăm pe calea împără- 
tcască, de mijloc, după darul, firea şi puterea fiecăruia, 
ca să nu cădem într-o parte sau alta, că extremele sunt 
ale diavolului, spun dumnezeieştii Părinţi. 

61. Care este folosul cugetării la moarte? 


Cuvântul „,moarte” a fost prima ameninţare a lui 
Dumnezeu asupra omului pe când era în rai şi cea mai 
puternică armă împotriva păcatului. Sfântul Vasile cel 
Mare spune că „cel mai bun sfetnic în viață este 
aducerea aminte de moarte”. lar Sfântul loan 
Damaschin zice: „O, moarte, moarte, mai bine te-am 
numi noi viaţă!” Şi avea perfectă dreptate. Că şi 
înțeleptul Solomon, dacă ar fi avut sfetnic moartea, nu 
ar fi căzut în desfrânăni cu femei. Dar pentru că nu a 
cugetat la moarte a căzut, cu toată înțelepciunea dată 
lui de Dumnezeu. 


62. Ce ne spuneţi despre credincioșii care vin pe 
la mănăstiri? 

Să ştii că nu vin credincioşii la mănăstiri pentru 
noi, ci pentru credinţa lor curată că la mănăstiri este 
mai multă credinţă şi viaţa călugărilor este mai aleasă. 
Eu așa cred, că Dumnezeu nu ţine mănăstirile pentru 
noi, călugării, că suntem păcătoşi; ci le ţine pentru 
credința credincioşilor iubitori de Hristos. Poporul 
român este un popor de aur! Credincioşii din lume sunt 
mai buni ca noi! 

De aceea avem marea datorie să nu-i smintim în 
credinţa lor şi să ne jertfim pentru ei. Sfântul Apostol 
Pavel zice: Nimeni al său să nu caute, şi în alt loc zice: 
Tuturor toate m-am făcut ca pe toţi să-i dobândesc 
(I Cor. 9, 19). Iar Sfântul Efrem Sirul zice: „Fiecare 
bucăţică ruptă din tine să fie un folos pentru 
aproapele”. Ei se folosesc sufleteşte de noi, de 
slujbele care se fac prin mănăstiri, de cântări, de 
sfaturile preoților, de spovedanie, de binecuvântare, de 

rugăciuni, că nu le dăm de la noi, ci din cele ce ne-a 
dat Dumnezeu; iar noi, călugării, ne folosim sufletește 
de credința lor curată, de dragostea lor, de sinceritatea 
lor, de răbdarea, de smerenia şi ascultarea lor. 

Aşa sunt mănăstirile noastre, deschise pentru toți, 
şi mai ales pentru bunii noștri credincioși de la oraşe şi 
sate. Şi, după cum ştim, aşa au fost ele dintotdeauna. 
Chiar şi sihaştrii din păduri şi peşteri primeau 
credincioşi la chiliile lor, cărora le dădeau sfaturi şi se 
rugau pentru ei, şi ajungea o bucăţică de pâine şi până 
la ei de la bunii noştri creştini. 


63. Cum se cuvine să ne purtăm noi, călugării, 
cu mirenii? 

Mai întâi să nu-i smintim cu faptele şi cuvintele 
noastre. Auzi ce spune Sfântul Isaac Sirul: „Călugării 
care vor sminti pe mireni, în veac nu vor vedea 
lumină!” Iar Sfântul loan Scărarul zice: „Dacă vei 
vedea minuni la mireni, să știi că nu pentru tine, ci 
pentru credința lor s-au făcut aceste minuni”. Apoi 
să-i ospătăm şi să ne purtăm cu ei cu multă dragoste şi 
milă, că vin de departe, cu multe greutăţi pe suflet; unii 
sunt bolnavi, alții au copii mulți. 

Apoi, să ne rugăm cu credinţă pentru ei, iar nu de 
mântuială. Și apoi să le dăm sfaturi creșştineşti şi 
cuvinte de mângâiere, cum spune şi Sfântul loan Gură 
de Aur: „De nimic nu au mai multă nevoie 
credincioşii decât de cuvinte de mângâiere”. 


64. Este bine să primim pe mireni la spove- 
danie? 

Cum să nu! Să-i spovedim, să-i sfătuim, să-i 
binecuvântăm, să-i folosim duhovniceşte și să nu-i 


PĂRINTELE CLEOPA 77 


lăsăm să plece din mănăstire tot cum au venit. Cât s-au 
ostenit sfinţii îngeri să-i aducă la mănăstire şi noi să-i 
icfuzăm? Ba, încă să-i aducem la masă, să nu plece 
flămânzi de la noi, căci şi ei ne hrănesc pe noi. 

lată ce spune Sfântul Ioan Gură de Aur: „De va fi 
cineva înţelept ca îngerii din cer şi curat ca Sfântul 
loan Botezătorul, dar dacă nu are sfetnic 
duhovnicesc nu se poate mântui”. Mare dar este 
darul duhovniciei! Să mângâi, să dezlegi păcatele 
oamenilor, să rânduieşti canon de vindecare şi să dai 
sfaturi de mântuire. Numai un suflet dacă ai câştigat, 
ucela este mai scump decât toată lumea! 


65. Care Taină din cele șapte este cel mai greu 
de săvârşit? 

Taina Sfintei Spovedanii, părinte! Prin această 
Taină, ori salvezi un suflet şi te salvezi pe tine, ori 
ucizi Şi te ucizi în veci şi pe tine! Totuşi, prin nici o 
altă Taină sau slujbă nu poţi câştiga mai multe suflete 
pentru împărăția lui Dumnezeu, ca prin Taina 
Spovedaniei. Însă atâta răspundere și primejdie apasă 
asupra preotului duhovnic, încât Sfântul Ioan Gură de 
Aur spune că „puţini duhovnici se mântuiesc”. 
Aceste cuvinte ne înfricoşează şi ne cutremură pe toți. 


66. Care dintre membrii Bisericii sunt cel mai 
greu de mărturisit? 

Candidaţii la hirotonie şi clericii în general. Mai 
ales când este vorba de candidaţii la hirotonie, 
duhovnicul trebuie să fie foarte atent, să nu le dea 
dezlegare la preoție, dacă au păcate de moarte, ci să-i 
trimită la episcopul locului, că își ia asupra sa toate 
păcatele acelora. Iată ce spune Pravila Bisericească 

despre aceasta: „Ascultă, o duhovnice! la seama la 
candidaţii de preoție, că toate păcatele făcute de ei, 
dacă nu le mărturisesc la duhovnic, sau îi dezlegi la 
hirotonie împotriva Canoanelor, toate cad asupra ta...”. 

În această privință spune Sfântul Vasile cel Mare: 
„Mă mâhneşte foarte că se neglijează Canoanele 
Părinților şi s-a înlăturat orice strictețe din Biserică. Şi 
mă tem ca nu cumva sporind câte puțin această 
nebăgare de seamă să ajungă ordinea Bisericii în cea 
mai de pe urmă tulburare... Curăţiţi dar Biserica, 
înlăturând pe cei nevrednici; cercetaţi pe cei care sunt 
vrednici...” (Sfântul Vasile cel Mare, canonul 89 şi 
Prolog, vol. I, 10 oct.). 


67. Care sunt principalele condiţii canonice 
pentru admiterea candidaţilor la hirotonie? 


lată principalele condiţii: Să fie ortodox din 
naştere și din părinți evlavioși; dacă este dintre cei 
reveniți de la alte confesiuni, să nu fie de curând 
botezat; să fie sănătos şi nevătămat la trup. Cei ciungi, 
orbi, şchiopi, infirmi și bolnavi de nervi nu se pot face 
preoţi. Să nu fie epileptic sau schizofrenic. La căsătorie 
să fie, atât candidatul cât şi soția, feciorelnici şi 
neîntinaţi; să nu fi căzut nici după căsătorie în păcatul 
desfrânării, să nu fi făcut soţia lui vreun avort sau alt 
păcat pentru a nu avea copii; să nu fi fost mai înainte 
tâlhar, bețiv public, necredincios, sectant, smintitor 
prin păcatele sale publice etc. 

Apoi candidatul să fie foarte credincios, milostiv, 
cu mare frică de Dumnezeu şi binecunoscător al Sfintei 
Scripturi, al Sfintelor Canoane şi scrierilor Sfinţilor 
Părinţi, ca să poată păstori bine turma încredințată lui 

pp 
de Hristos şi să apere dreapta credință de secte, de 
necredință şi de tot felul de păcate. La fel şi soţia lui să 
fie ortodoxă, evlavioasă, iubitoare de Hristos, milostivă 
şi din părinţi binecredincioșşi. 

68. Care sunt datoriile preoţilor după hiroto- 
nie? 

Cele mai importante datorii ale preotului sunt 
acestea: Să săvârşească Sfânta Liturghie şi toate 
slujbele în zilele rânduite, cu toată evlavia și credinţa, 
iar nu pentru bani sau laudă de la oameni; să nu ceară 
bani credincioşilor pentru nici un fel de slujbă, ci să 
lase ca fiecare să dea singur cât binevoieşte, după a sa 
putere; să fie milostiv cu toți oamenii şi mai ales cu 
văduvele, cu săracii şi cu cei bolnavi; să nu intre 
niciodată în cârciumi, nici să se îmbete, spre a nu 
sminti pe credincioși; să nu intre singur în casele 
credincioșilor, spre a nu face sminteală atât lui, cât şi 
altora; să nu se amestece în afaceri lumești, comerţ, 
beţii, judecăţi, certuri publice, politică etc. 

Să înveţe pe credincioşi permanent dreapta 
credință; să țină regulat predică în biserică şi să explice 
cele sfinte credincioșilor; să cerceteze pe fiecare 
familie periodic şi să se îngrijească de mântuirea 
turmei sale; să lupte cu toate puterile şi mai ales cu 
pilda vieţii sale împotriva sectelor şi a tot păcatul; să 
procure credincioșilor săi cărți folositoare de suflet; să 
combată cu toată tăria desfrâul, beţia, divorțul, avortul, 
certurile în parohie etc. 

Acestea sunt, mi se pare, principalele îndatoriri, la 
care mai adaug; să mărturisească regulat pe credincioşi 
în cele patru posturi; la fel şi el cu ai săi, să aibă un 

duhovnic bun de care să asculte şi la care să se 
spovedească adesea; să respecte, după putere, Sfintele 
Canoane; iar în caz de mare nevoie să ceară sfatul 
episcopului locului (După Pravila Bisericească de 
Arhimandrit Nicodim Sachelarie, ed. 1940, p. 149-155 
şi 264-267). 


69. Ce trebuie să facă duhovnicul cu clericii 
care au săvârşit păcate opritoare de cele sfinte? 


Spune Sfântul Simeon al Tesalonicului (op. cit., 
cap. 293) că „greşelile preoţilor în cele ale preoţiei la 
arhiereu trebuie să se mărturisească şi să se dezlege”. 
Canonul 11 al Sinodului I Ecumenic spune că dacă 
duhovnicul constată la clerici abateri canonice grave să 
nu-i dezlege, nici să-i oprească de la cele sfinte, ci să-i 
trimită la episcopul locului, singurul care îi poate 
dezlega sau caterisi. 

Iar Sfântul Nicodim Aghioritul spune la fel: „Să nu 
cumva, o, duhovnice, să dezlegi greșelile preoților 
opritoare de Sfânta Liturghie, ci să-i trimiţi la 
episcopul locului”. Clericul care a săvârşit păcate 
opritoare de cele sfinte, măcar de Sfânta Liturghie să 
se oprească, dacă nu și de celelalte Sfinte Taine. În 
această privință spune Sfântul Ioan Gură de Aur: „Mai 
bine să stea biserica lui Dumnezeu fără slujbă, adică 
închisă, decât să slujească în ea un preot nevrednic!” 


70. Ce sfaturi mai importante daţi duhovni- 
cilor? 

Preotul duhovnic este suveran în scaunul de 
spovedanie. El judecă atunci în numele şi în locul lui 
Hristos. Nu poate lega oricum, fără judecată; nici să 
dezlege orice şi pe oricine. Pentru a nu greși trebuie să 

cunoască foarte bine Sfintele Canoane, Tradiţia Biseri- 
cii, practica liturgică, învățăturile Sfinților Părinți şi 
mai ales Sfânta Scriptură, că fără aceste arme este ca 
un soldat fără sabie. 

Apoi duhovnicul trebuie să fie tare în credință, cu 
mare frică de Dumnezeu, cu multă milă de oameni şi 
cu inimă de tată pentru toți. Să judece cât mai atent şi 
drept, adică fără părtinire, să ţină cont de firea, vârsta, 
aşezarea, temperamentul, studiile, poziţia socială, 
starea sănătăţii, cultura, puterea de înțelegere şi 
ascultarea fiecăruia, şi mai ales, de credinţa şi de frica 
de Dumnezeu pe care o are credinciosul. Să spove- 
dească cu mare grijă şi atenţie, fără grabă. Să asculte 
ce i se spune de fiecare, şi apoi să întrebe, începând de 
la cele duhovniceşti, la cele fireşti, de la credinţă, 
rugăciune şi biserică, la cele omeneşti şi trupeşti. Să nu 
iscodească prea mult păcatul, să nu smintească mai 
ales pe tineri şi copii cu întrebările sale; să nu se mire 
nici să ocărască pe cineva pentru păcatele mărturisite; 
să nu întrebe cu cine anume a păcătuit şi mai ales să nu 
divulge secretul spovedaniei. 

Sfintele Canoane spun că cine divulgă păcatele de 
la spovedanie să i se ia harul preoţiei şi al duhovniciei. 
Duhovnicul să mărturisească numai individual şi 
niciodată în comun. 


71. Cum poate duhovnicul să socotească mai 
bine canonul la spovedanie? 


Duhovnicul trebuie să ţină măsura adevărului, 
adică să țină calea de mijloc între dragoste şi asprime, 
între acrivie, adică scumpătate, şi pogorământ. Să 
măsoare aşa cum îl învață Dumnezeu, de la caz la caz, 

dragostea cu dreptatea și mustrarea cu răbdarea şi 
blândeţea. Apoi, să dea canonul după măsura păcatu- 
lui, după starea sufletească şi trupească a credincio- 
sului şi potrivit cu practica şi Canoanele Bisericii. 
Preotul are o limită în a lega și a dezlega păcatele, mai 
ales când spovedeşte clerici. El nu are toată puterea de 
a dezlega. Aceasta o are numai episcopul, iar preotul 
este numai un delegat al lui, deci cu putere limitată. 
Când preotul nu poate chibzui canonul, sau are un caz 
grav, amână spovedania şi dezlegarea, până ce se 
consultă cu un alt duhovnic mai bătrân, sau îl trimite 
pe cel în cauză la episcop. 

Dacă un duhovnic primeşte pe cineva de la alt 
duhovnic, el este dator să-l spovedească din nou, din 
copilărie; însă nimeni nu poate sili pe cineva să se 
spovedească la el. Credinciosul are libertatea de 
conștiință să se ducă la cel care are mai multă evlavie, 
după cum îl călăuzește Duhul Sfânt. Că nimic nu este 
mai greu decât a spovedi, a creşte şi a povăţui sufletele 
pe calea mântuirii. De aceea mulți se feresc de 
duhovnicie, de teamă să nu alunece și ei în aceleaşi 
păcate. Că auzi ce spune Sfântul Isaac Sirul: „Vai de 
cei ce se aruncă de voia lor în potopul lumii 
(patimilor) ca să scoată pe alții, iar ei se îneacă şi 
pier pentru Împărăţia lui Dumnezeu”. Iar despre cei, 
ce caută duhovnici slabi ca dânșii, spune Cuviosul 
Nicodim Aghioritul: „Cel ce caută duhovnic rău ca 
dânsul, el nu dorește să-l vindece de păcate, ci să-l 
tolereze în păcatele sale”. 


72. Când duhovnicul se smintește de păcatele 
celor pe care îi mărturiseşte, cade sub canon? 

Îţi răspund cu cuvintele Sfântului Ioan Gură de 
Aur, care zice despre aceasta: „Nu judeca pe cel ce 
tămăduiește prin spovedanie pe cineva, că şi doctorul, 
când operează, se umple de puroi şi de sânge, dar el 
vindecă. Aşa şi duhovnicul, se umple de sminteli 
când spovedeşte pe altul, dar el mântuieşte sufletele 
de păcate şi de osândă veșnică”. Numai atunci cade 
duhovnicul sub păcat: când iscodeşte păcatele 
oamenilor cu patimă, când se grăbeşte la spovedanie şi 
nu întreabă păcatele cele de moarte cu amănuntul, când 
nu dă cuvenit sfat penitentului şi canon de îndreptare 
pe măsura păcatelor lui; când spovedeşte în comun şi 
nu face fiecăruia dezlegare pe cap, prin punerea 
mâinilor, când smintește pe credincioşi cu întrebările 
sale, îndeosebi pe copii și pe tineri, şi când dă Sfânta 
Împărtășanie repede, fără canon şi pocăință, cum 
obişnuiesc unii preoți astăzi. 


73. Care sunt efectele Sfintei Spovedanii şi ale 
Sfintei Împărtăşanii? 


Spovedania dezleagă păcatele, iar Sfânta Împărtă- 
şanie îndumnezeieşte pe om. Numai că spovedania se 
face în orice timp, iar Sfânta Împărtășanie se dă cu 
mare atenție și numai celor vrednici de Hristos, că 
mare osândă apasă asupra preotului care dă Sfintele 
Taine celor nevrednici. Când cineva nu este vrednic să 
primească cele sfinte, i se dă agheasmă mare, până își 
termină canonul şi părăsește păcatul; iar dacă din nou 
greșeşte, ia canonul de la capăt. 


74. Care este soarta sufletelor care au murit 
spovedite, dar nu şi-au făcut canonul pe pământ? 

Cei ce au murit spovediţi şi dezlegaţi de păcate, 
dar au rămas sub canon, sunt scoși din muncile iadului 
prin jertfa Sfintei Liturghii, care le spală păcatele. 
Aceasta este deosebirea între purgatoriu şi jertfa Sfintei 
Liturghii. Catolicii susțin că sufletele celor păcătoşi se 
curăţă într-un foc curăţitor, iar noi spunem și credem, 
după învățătura Sfinților Părinţi, că sufletele celor 
spovediţi care sunt în iad pentru că nu şi-au împlinit 
canonul pe pământ, se curăță şi se scot la lumina 
raiului prin Sfânta Liturghie. Că jertfa şi Sângele lui 
Hristos ne curăță păcatele. 


75. Ce legătură este între învățătură şi fapta 
bună? 


Cel ce învaţă pe alții dar el nu face este ca cel ce 
vântură grâu străin, iar el moare de foame. Că spune 
Sfântul Apostol Pavel: Cunoștința îngâmfă, iar duhul 
dă viaţă. lar Mântuitorul zice: Cel ce va face şi va 
învăța, acela mare se va chema întru Împărăția lui 
Dumnezeu (Matei 5, 9). Deci, vezi că lisus Hristos 
pune întâi pe „a face” și apoi pe „a învăţa!” Întâi 
trebuie să predicăm altora prin exemplul vieţii noastre 
şi apoi prin cuvânt. Cuvântul se cuvine să iasă din 
experiența vieții noastre, adică din lucrare, iar nu 
invers, că numai atunci are putere şi ajunge la inima 
credincioșilor. 

Cel ce învaţă şi nu lucrează fapta bună, sminteşte 
pe credincioşi şi nici el nu se mântuieşte, că auzi ce 
zice Hristos: Nimic necurat nu va intra în împărăția 
Tatălui Meu. Este adevărat că omul nu va putea 
niciodată să facă în viaţă tot ce știe, nici să ajungă cu 
lucrarea unde ajunge cu învățătura. Dar este dator, cum 

spune Domnul, măcar cu degetul cel mic să atingă, să 
facă cele ce învaţă pe alţii. 

Aceasta ne învaţă şi Sfântul Isaac Sirul, zicând: 
„Cunoştinţa fără lucrare este amanet al ruşinii”, că 
ne ruşinăm de cuvintele noastre și ne mustrăm de ele 
că nu facem ce spunem; „iar cunoştinţa unită cu 
lucrarea este cămară a nădejdii”, adică, ne dă 
nădejde de mântuire. Dar, cum spune un sfânt părinte: 
„Când este din ascultare, să îndrăzneşti a vorbi”. 
Adică, dacă este absolută nevoie şi ţi se poruncește de 
mai marele tău, atunci vorbeşte de Hristos. 

Sfântul Isaac Sirul ne învaţă, zicând: „Când vrei 
să vorbeşti undeva, întâi să te smereşti, adică să-ţi 
vezi neputințele tale şi apoi să vorbești...”. Că 
„nimeni nu este mai sărac decât cel ce vorbeşte, dar 
el nu face”, adică nu trăiește. Cea mai puternică 
predică este cea prin trăire, prin exemplul personal, 
„că cuvântul şi strigând, supără; iar viața şi tăcând, 
foloseşte”. 

Sfântul loan Gură de Aur spune că în trei feluri se 
propovăduiește Evanghelia lui Hristos: cu cuvântul, 
cu scrisul și cu trăirea, adică cu exemplul personal. 
Aceasta este cea mai înaltă cale de propovăduire. Dar 
Talasie Libianul zice: „Dacă nu ai fapte bune, nu 
vorbi de lucrare”. La fel Sfântul Isaac Sirul zice: 
„Nimic nu este mai sărac pe lume decât mintea 
aceea care filosofează despre fapta bună fără 
lucrare”. 


CONVORBIREA A TREIA 


DESPRE ÎNGERI, MOARTE, 
VIAȚA VIITOARE ȘI JUDECATA 
DE APOI 


76. Când i se dă omului înger păzitor? La 
zămislire, la naştere sau la Sfântul Botez? 


După Sfânta Tradiţie a Bisericii lui Hristos îngerul 
păzitor se dă omului la Sfântul Botez. Acest lucru se 
poate înțelege din rugăciunea a cincea de la facerea 
catehumenului, unde, printre altele, se zice aşa: 
„Însoţeşte-i viaţa lui cu înger de lumină, ca să-l 
izbăvească pe el de toată bântuiala potrivnicului, de 
întâmpinarea celui viclean, de demonul cel de amiază 
şi de năluciri rele”. Pe lângă îngerul păzitor, Dumnezeu 
trimite omului şi alți îngeri în viață spre a-l ajuta, a-l 
îndrepta și a-l'mângâia în ispitele şi încercările luptelor 
duhovniceşti prin care trece omul în acest veac. 

Despre aceasta vorbeşte dumnezeiescul Apostol 
Pavel, zicând: Au nu sunt duhuri slujitoare, care se 
trimit spre slujbă pentru cei ce vor să moştenească 
mântuirea? (Evrei 1, 14). Cu aceste cuvinte, Apostolul 
înalță cugetele ascultătorilor şi mângâie foarte mult pe 
creştini, fiindcă arată că Dumnezeu are multă purtare 
de grijă pentru dânșii, de vreme ce „pe îngeri, care 
covârşesc pe oameni, i-a rânduit să slujească pentru 
mântuirea oamenilor”. 

Dar vedem că, atât în Legea Veche, cât şi în Legea 
Darului, îngerii au fost trimişi de Dumnezeu să ajute și 
să slujească oamenilor celor aleşi, precum Lot, 
Avraam, lacob, Moise, Valaam, Isus Navi, Ghedeon, 
Manase, proorocul David, Ilie Tesviteanul, Sedrah, 
Mesah și Abdenago, Daniil proorocul, Iosif, Fecioara 
Maria, păstorii de la Bethleem, Maria Magdalena, 
Comelie Sutașul, Apostolul Pavel şi alții. Prin aceste 
câteva mărturii am arătat că Preabunul Dumnezeu ne 
rânduiește nouă îngeri păzitori, nu numai la Sfântul 
Botez, ci şi în toată viaţa, ajutând pe calea mântuirii pe 
cei drepți, care Îl iubesc şi cred întru El. 


77. Necredincioșii, păgânii şi ereticii primesc și 
ei de la Dumnezeu îngeri păzitori? 

Unii ca aceştia, întrucât nu sunt botezați întru 
numele lui Hristos, nu primesc îngeri păzitori. Ei nu 
cred în îngeri. lar cei ce zic totuşi că cred în 
Dumnezeu, dar sunt eretici, aceştia întristează şi 
depărtează de la ei pe îngerii Domnului care iubesc 
adevărul dreptei credinţe, cel așezat de Hristos şi de 
Apostoli în Biserica Sa (A se vedea Tâlcuirea Epistolei 
către Evrei, de Teofilact al Bulgariei, 1904). 

Cât priveşte popoarele păgâne, acestea de abia au 
câte un înger păzitor pentru hotarele fiecărei ţări, după 
mărturia Sfintei Scripturi, care zice: Atunci a pus 
hotarele neamurilor după numărul îngerilor lui 
Dumnezeu (Deut. 32, 9). Aceşti îngeri fac parte din 
ceata Domniilor, ca cei ce domnesc peste neamuri. 
După tradiţie, sunt îngeri păzitori peste cetăţi, orașe, 
sate, mănăstiri şi oriunde se preamăreşte numele lui 
Dumnezeu. 

78. Care este menirea îngerului păzitor în viaţa 
credinciosului şi cum îl ajută la mântuire? 


Menirea îngerului păzitor este de a-l păzi pe 
credincios în chip nevăzut de ispitele diavolului, de 
căderi în tot felul de păcate, de a-l călăuzi pe calea 
Bisericii, a pocăinţei şi a rugăciunii, de a-l mângâia în 
necazurile vieţii şi de a-l îndemna prin gând la toată 
fapta bună. Îngerul păzitor este dat de Dumnezeu 
omului spre păzirea trupului şi a sufletului său. El 
niciodată nu doarme, după cuvântul psalmistului: Nici 
să dormiteze cel ce te păzeşte (Ps. 120, 3). 

Îngerul păzitor apără sufletul cel încredințat lui în 
toată vremea de ispită, dacă are credinţă şi frică de 
Dumnezeu, după spusa aceluiaşi împărat şi prooroc: 
Tăbărâ-va îngerul Domnului împrejurul celor ce se 
tem de dânsul (Ps. 33, 9). Îngerul păzitor slujeşte la 
mântuirea omului (Evrei 1, 14). Îngerul păzitor scapă pe 
om în vreme de primejdie (Fapte 5, 19; 12, 7-8; 12, 15; 
9, 11). Îngerul păzitor este duh slujitor al lui 
Dumnezeu spre păzirea oamenilor (Ps. 102, 21; 103, 5; 
Luca 16, 22; Evrei 1, 7). Mântuitorul ne poruncește să 
nu disprețuim pe copii, că îngerii lor, în ceruri, 
pururea văd fața Tatălui Meu (Matei 18, 10). 


79. Creştinul are şi un înger rău care îi urmează 
toată viața? Care este scopul îngerului rău? 


Da, orice creştin are de la Botez un înger bun, care 
stă de-a dreapta lui şi îl povăţuieşte spre tot lucrul 
plăcut lui Dumnezeu. El scrie cu de-amănuntul, una 
câte una, toate faptele bune, pe care le face în viață și 
pe care i le va prezenta în ceasul judecății, când 
„cărţile se vor deschide”. De asemenea, creștinului îi 

urmează din pruncie şi un înger rău (diavol) care scrie 
şi el, amănunțit, tot păcatul pe care îl face omul în 
viaţă, până în clipa morții. 

Scopul îngerului rău este de a-l ispiti întotdeauna şi 
a-l îndemna la păcat, cu gândul, cu imaginaţia, cu 
simţurile, cu cuvântul, cu fapta, cu trupul şi cu sufletul. 
Dacă omul îl ascultă, se învoieşte la păcat şi chiar îl 
săvârşeşte; diavolul scrie orice gând, orice cuvânt sau 
faptă rea făcută în viaţă, de care îi va cere răspuns la 
judecata particulară, adică după moarte, dacă nu a fost 
dezlegat de păcate în viață, prin spovedanie şi 
pocăință. 


80. Cum poate creştinul scăpa de ispitele 
îngerului rău, adică ale diavolului, care îl urmăreşte 
toată viața? 

De nevoie este pentru mântuirea omului să fie 
ispitit de diavolul, că dacă nu se va ispiti, nu se va 
mântui. Nu se poate căli în lupta cea duhovnicească şi 
nu poate avea nici o plată pentru faptele sale cele bune, 
fiind făcute din obicei, fără nici o împotrivire de la 
diavolul. De aceea zice şi Sfântul Petru, că diavolul, 
potrivnicul vostru, ca un leu răcnind umblă, căutând 
pe cine să înghită, căruia staţi-i împotrivă, fiind 
întăriți în credinţă... (I Petru 5, 8-9). 

Deci, viaţa noastră este o luptă cu diavolul, care ne 
ispiteşte, fie prin propriul nostru trup, fie prin cei din 
jurul nostru, fie direct prin slugile întunericului. 
Ispitele sunt necesare pentru că ne călesc în lupta cu 
păcatul, pentru mântuirea noastră, dar numai să nu ne 
biruiască. Un mare părinte din Pateric zice: „Înlătură 
ispitele şi nu se va mântui nici un om”. 

Creștinul poate scăpa nebiruit de ispitele diavolului 
prin lucrarea tuturor faptelor bune şi mai ales prin 
rugăciune, post, smerenie, dragoste, spovedanie deasă, 
pocăință, milostenie şi multă răbdare. 


81. Când creștinul păcătuieşte cu voia sa, se 
îndepărtează îngerul bun de la dânsul? Dar când 
face o faptă bună, fuge îngerul rău de la dânsul? 


Dacă păcatul este urâciune înaintea lui Dumnezeu 
(Deut. 25, 16; Prov. 5, 5; 10, 5; 3, 32), apoi cum va 
iubi îngerul Domnului pe cei păcătoşi şi nu se va 
depărta de la ei? Şi dacă cel ce face păcatul este de la 
diavolul (I Ioan 3, 8-10; Ioan 8, 44), apoi cum va sta 
îngerul Domnului lângă cel ce face lucrurile diavo- 
lului, adică lângă cel beţiv, desfrânat, preadesfrânat, 
necredincios, mincinos, zgârcit, urâtor de oameni şi 
eretic. Şi dacă păcatul alungă de la om binecuvântarea 
lui Dumnezeu (Num. 14, 34; Isus Navi 5, 6; Ps. 80, 13-14; 
Isaia 48, 18-19), apoi cum va sta îngerul Domnului 
lângă cel ce lucrează păcatul? Şi dacă Duhul Sfânt se 
întristează de păcat (Gal. 4, 30; I Tes. 5, 19), cum nu se 
va întrista îngerul Domnului și nu se va îndepărta de la 
cel ce face păcatul și nu voieşte să se întoarcă la 
pocăință? Şi dacă Sfântul Duh este mâniat şi supărat pe 
cei neascultători și răi (Isaia 6, 3, 10), cum nu se va 
supăra şi îngerul Domnului cel curat şi sfânt, pe cel ce 
face păcate și nu voieşte să se întoarcă la pocăință? 

Aşadar, îngerul păzitor, rânduit de Dumnezeu 
fiecărui creștin, urăște păcatul, căci păcatul ucide sufle- 
tul, şi se depărtează de la cel ce lucrează fărădelege. 
Dar, iarăşi se întoarce şi ajută pe omul păcătos, când 
acesta vine la pocăință cu lacrimi şi cu durere în inimă 

pentru cele făcute (II Cor. 7, 9). Căci bucurie se face în 
cer pentru un păcătos care vine la pocăință (Luca 15, 
7-10), deoarece Dumnezeu voieşte ca toți oamenii să 
se mântuiască şi să vină la cunoştinţa adevărului (lez. 
18, 23-32; 33, 11; II Petru 3,9). 

Deci, când omul face cele rele, întristează şi 
depărtează de la sine pe Duhul Sfânt şi pe îngerul 
păzitor, iar în locul lui se apropie de om diavolul și 
duhul cel rău. lar când creștinul se întoarce din toată 
inima lui la pocăință, veseleşte pe Dumnezeu şi pe toți 
îngerii din cer, apropie de sine pe îngerul său şi alungă 
de la dânsul pe îngerul satanei. Şi această luptă se dă în 
inima şi mintea omului în orice clipă, până la sfârşitul 
vieții lui. 

82. Cum trebuie să colaboreze creştinul cu 
îngerul său păzitor, pentru a ajunge întru împără- 
ţia lui Dumnezeu? 

Creştinul trebuie să imite pe sfinţi şi pe îngeri, ca 
să fie numărat în cer împreună cu sfinţii şi cu îngerii. 
Adică, să-L slăvească neîncetat pe Dumnezeu, să-L 
laude şi să-l mulțumească totdeauna pentru toate, să-L 
asculte, să păzească poruncile Lui, să-L iubească pe 
Dumnezeu, să iubească pe toţi oamenii şi să ducă întru 
toate viaţă creştinească. Precum îngerul este slujitor al 
lui Dumnezeu şi îl păzeşte pe om întru toate căile sale 
(Ps. 90, 11) şi precum îngerul se supune voii lui 
Dumnezeu (Ps. 102, 20-21), la fel trebuie să facă şi 
omul credincios. Să se supună lui Dumnezeu şi să facă 
voia Lui. Şi dacă îngerul se bucură de întoarcerea 
păcătosului la pocăință (Luca 15, 7-10), aşa se cuvine 

să facă şi omul credincios. Să se bucure de întoarcerea 
celor răi la pocăință. 

Dacă îngerii se îngrijesc de mântuirea oamenilor 
şi le ajută (Fac. 24, 7, Ps. 90, 11-12; Ps. 33, 7; Matei 
4, 6), aşa să facă și creştinii, mai ales păstorii de 
suflete, să se îngrijească în tot chipul de mântuirea și 
întoarcerea la pocăință a sufletelor omeneşti. Îngerii 
slăvesc neîncetat pe Dumnezeu (Ps. 102, 20; Isaia 6, 3; 
Luca 2, 13-14; Apoc. 5, 11). La fel şi credincioşii sunt 
datori să slăvească pe Dumnezeu, după cuvântul 
psalmistului: Bine voi cuvânta pe Domnul în toată 
vremea; pururea lauda Lui în gura Mea (Ps. 33, 1). Şi 
dacă îngerul este pururea veghetor spre tot lucrul bun, 
apoi şi omul credincios este dator neîncetat să 
vegheze cu mintea sa şi să ia aminte că potrivnicul 
nostru, diavolul, umblă ca un leu, căutând pe cine să 
înghită (| Petru 5, 8). Aşa de va face tot creştinul, se 
va afla împreună lucrând cu îngerul său păzitor la 
săvârşirea tuturor faptelor bune. 


83. În ce chip ajută îngerul păzitor pe suflet în 
ceasul morții şi până când rămâne lângă el după 
moarte? 


Mai întâi îngerul păzitor se roagă lui Dumnezeu 
pentru sufletul încredințat lui, ca să aibă sfârşit 
creştinesc şi să i se ierte toate păcatele. Apoi îi dă în 
cuget credinciosului să se împace cu toți, să se 
spovedească din copilărie la preot, să se împărtășească 
cu Trupul şi Sângele Domnului şi să-şi pună toate în 
bună rânduială. Iar în ceasul morții lui, nu numai un 
înger îl ajută pe el, dacă a făcut fapte bune, ci mai 
mulţi. 

Acest lucru îl spune Sfântul Efrem Sirul, zicând: 
„Au nu ştiţi, frații mei, ce fel de frică şi de nevoie 
avem să pătimim în ceasul ieşirii noastre din viaţa 
aceasta, când se va despărți sufletul de trup? Mare 
frică, mare taină se săvârşeşte acolo. Că vin la dânsul 
îngerii buni și mulțime de oaste cerească şi toate 
puterile cele potrivnice şi stăpânitorii întunericului, 
amândouă părțile voind să ia sufletul şi să-l aşeze şi 
să-i întocmească locurile lui. 

Deci, dacă sufletul şi-a câştigat de aici fapte bune, 
în ziua ieșirii lui, faptele bune pe care le-a câştigat de 
aici se fac îngeri buni şi îl înconjoară pe dânsul şi nu 
lasă nici una din puterile potrivnice să se atingă de el; 
ci îl iau pe dânsul cu bucurie şi veselie împreună cu 
îngerii, cântând cântări de biruinţă lui Dumnezeu, şi îl 
duc pe dânsul la Stăpânul Hristos, Împăratul slavei, şi 
îl închină Lui împreună cu toată puterea cerească, şi îl 
duc de aici în loc de odihnă, unde nu este durere, nici 
întristare, nici suspin, nici lacrimi, nici grijă, ci viață 
nemuritoare şi veselie veşnică, împreună cu toți care au 
bineplăcut lui Dumnezeu...” (Sfântul Efrem Sirul, 
Cuvânt pentru ca de-a pururea să avem în minte ziua 
ieşirii noastre din viaţă, tomul III). 

La cei păcătoşi, spune Sfântul Efrem Sirul, faptele 
lor cele rele se prefac în ceasul morţii în îngeri răi şi îl 
însoțesc până este aruncat în focul gheenei, acuzându-l 
pe el de acelea ce le-a făcut și nu s-a pocăit. După 
moarte îngerul însoţeşte sufletul 40 de zile, împreună 
cu alți îngeri, arătându-i întâi fericirea raiului și apoi 
muncile iadului. Apoi îl duc pentru a treia oară în faţa 
Preasfintei Treimi şi i se hotărăște, până la judecata de 

apoi, fie loc de odihnă în rai, fie loc de osândă, după 
faptele sale. 

Din clipa aceea îngerul păzitor îl părăseşte până la 
judecata viitoare. Iar cum sufletul trece prin vămile 
văzduhului după moarte, acelaşi sfânt părinte Efrem ne 
arată, zicând: „Atunci, luând îngerii sufletul se duc 
prin văzduh, întru care stau începătoriile, stăpâniile și 
țiitorii de lume ai puterilor celor potrivnice, pârâşii 
noştri cei amari, vameşii cei cumpliți, luătorii de seamă 
şi zapeiii, care, întâmpinând pe suflet în văzduh, îl 
iscodesc şi aduc înaintea omului păcatele şi zapisele 
cele din tinereţe, cele din bătrâneţe, cele de voie şi cele 
fără de voie, cele făcute cu lucrul, cu gândul şi cu 
aducerile aminte. Multă este frica acolo, mult cutremur 
ticălosului suflet, nepovestită este nevoia care o 
pătimeşte atunci de la mulțimea milioanelor de vrăj- 
maşi, ținându-se de dânşii, frângându-se, clevetindu-se, 
împingându-se, oprind pe suflet să nu se sălășluiască în 
lumină şi să intre în latura celor vii. Însă sfinții îngeri 
luând pe suflet, îl duc...” (Ibidem, Cuvânt pentru a 
doua venire şi pentru judecată, tomul II). Astfel, 
sfântul înger păzitor, după cum mai înainte am arătat, 
întotdeauna stă lângă omul credincios, spre a-l păzi şi 
a-l ajuta în viață. Incă şi după moarte îl însoţeşte pe 
suflet până la 40 de zile. 


84. La învierea cea de obşte va veni şi îngerul 
păzitor al fiecărui om? 

În ziua înfricoşatei judecăţi, îngerul păzitor ajută 
sufletul pe care l-a păzit în această lume şi călătoreşte 
cu el înaintea înfricoșatului Judecător. Despre acest 
adevăr se scrie în mai multe locuri, şi mai ales la 

„Canonul către îngerul păzitor”, unde se scrie aşa: 
„Când se va pune scaunul şi cărțile se vor deschide, şi 
Cel vechi de zile va şedea, şi oamenii se vor judeca, şi 
îngerii vor sta înainte, şi pământul se va clătina, şi 
toate se vor înfricoşa şi se vor cutremura, atunci arată 
spre mine iubirea Ta de oameni şi mă izbăveşte de 
gheenă, pe Hristos îmblânzindu-L” (Cântarea a 8-a). 
Îngerul păzitor va conduce sufletul la învierea cea 
de apoi, spre a-şi cunoaşte trupul său din pământ, cum 
spune în viața Sfântului Vasile cel Nou din 26 martie. 


85. Cum se bucură îngerii din ceruri pentru un 
păcătos care se pocăieşte şi în ce chip se întristează 
când păcătuiește? 


Îngerii din ceruri se bucură când se pocăiește un 
păcătos, asemenea Păstorului celui mare, Mântuitorul 
nostru lisus Hristos, Care a aflat oaia cea pierdută, 
adică neamul omenesc, zicând: Bucuraţi-vă împreună 
cu Mine că am aflat oaia cea pierdută (Luca 15, 6). 
Acest lucru îl descoperă Mântuitorul şi în pilda cu 
drahma cea pierdută. El arată bucuria îngerilor pentru 
cel ce se întoarce la pocăință prin cuvintele: Vă zic 
vouă, aşa se face bucurie înaintea îngerilor lui 
Dumnezeu pentru un păcătos care se pocăieşte (Luca 
15, 10). Iar când omul păcătuieşte, îngerul păzitor se 
întristează şi plânge pentru el, depărtându-se de acel 
suflet, până când iarăşi se întoarce la Dumnezeu prin 
pocăință. 

86. Care este cea mai înaltă înțelepciune a 
creştinului? 

După Sfântul Vasile cel Mare, cea mai înaltă 
înțelepciune a creștinului este să cugete de-a pururea la 

ceasul morții. Iar după Sfânta Scriptură, cea mai înaltă 
filosofie a creștinului este frica de Dumnezeu (Ps. 1, 
l-4; 110, 10; Iov 18, 28; Prov. 15, 33). Frica de 
Dumnezeu este neapărat trebuincioasă pentru cinstirea 
lui Dumnezeu (Ps. 5, 7) şi slujirea lui Dumnezeu 
(Deut. 6, 13; 10, 20; Ps. 2, 11; Evrei 12, 20). 

Frica de Dumnezeu este necesară pentru 
dobândirea mântuirii noastre (Filip. 2, 12; Prov. 28, 14); 
pentru păzirea poruncilor lui Dumnezeu (Deut. 6, 24; 
8, 6; 10, 12-13); pentru ferirea de păcate (leş. 20, 20; 
Ps. 4, 4; Prov. 14, 16; 16, 6; lov 1, 8; 2, 3); pentru 
dobândirea sfințeniei (II Cor. 7, 1); pentru a cârmui 
sufletele cu dreptate (leş. 18, 21; I Regi 23, 3); pentru 
a judeca drept (II Paral. 19, 6-9). 

De aceea Sfânta Scriptură ne învață să umblăm 
întru toate cu frica lui Dumnezeu, să facem toate cu 
credinţă și cu frică de Dumnezeu (II Paral. 19, 9; Ef. 5, 21; 
Col. 3, 22). 


87. Ce trebuie să înțelegem prin cuvintele: 
Adu-ţi aminte de cele mai de pe urmă ale tale şi în 
veac nu vei greşi (Isus Sirah 7, 38)? 


Aceste cuvinte ne învaţă ca de-a pururea să avem 
în minte, pe lângă frica de Dumnezeu, şi cugetarea 
morții. Insă aceasta, la cei noi începători în fapta bună, 
căci cei ce sunt sporiţi, prin darul lui Dumnezeu, 
dobândesc în locul fricii de moarte, dragostea de 
Dumnezeu. Aceștia nu mai au frică de moarte, 
deoarece dragostea scoate afară frica (I loan 4, 18). 
lar cele mai de pe urmă ale omului, după Sfinții 
Părinţi, de care trebuie să ne aducem aminte în toată 
viața, sunt: ceasul morții, adică despărțirea sufletului 

de trup, trecerea sufletului pe la vămile văzduhului, 
starea sufletului înaintea Preasfintei Treimi și hotărârea 
care i se va da, adică raiul sau iadul. 


88. Ce înţelegem prin moarte? 


Prin moarte înțelegem două lucruri: moarte fizică, 
adică despărţirea sufletului de trup, şi moarte duhovni- 
cească, adică călcarea poruncilor lui Dumnezeu, care 
ucide şi sufletul şi trupul omului păcătos. Omul însă nu 
moare niciodată cu sufletul, ci numai cu trupul. Căci 
sufletul este creat de Dumnezeu nemuritor, fie că 
ajunge în rai sau în iad, după faptele lui. Moartea 
sufletului este păcatul, după cuvântul: Plata păcatului 
este moartea (1 Cor. 15, 56; Iez. 18, 4, 20; Rom. 1, 32; 
6, 16 etc). 


89. Ce înţelegem prin judecata particulară şi 
unde se aşează sufletele oamenilor după moarte? 


Sunt două feluri de judecăți ale oamenilor. Cea 
dintâi este judecata numită particulară, adică perso- 
nală, ce se va face îndată după moarte, când fiecare 
suflet trece prin înfricoşatele vămi ale văzduhului şi stă 
înaintea Dreptului Judecător, spre a i se hotărî loc de 
odihnă sau de osândă provizorie, după faptele lui, până 
la a doua venire a lui Hristos. A doua este judecata de 
apoi sau generală, a tuturor oamenilor, care va avea 
loc la sfârşitul veacurilor, când se vor alege cei buni de 
cei răi şi vor merge cei buni întru împărăţia lui 
Dumnezeu, şi aşa pururea cu Domnul vor fi..., iar cei 
răi vor fi aruncaţi în focul cel veşnic (Matei 25, 31-46). 

Cât despre locul unde se aşează sufletele 
oamenilor după moarte, potrivit cu pilda bogatului 
nemilostiv şi săracului Lazăr (Luca 16, 19-31), Sfânta 

Biserică ne învaţă aşa: timp de două zile după moarte, 
sufletul este purtat de îngerul păzitor peste tot în lume, 
pe unde a trăit şi a făcut fapte bune sau rele, şi îşi 
aminteşte de toate cele din pruncie până în ceasul 
morții. În a treia zi este dus la Dumnezeu, iar la 40 de 
zile i se rânduieşte loc de odihnă sau osândă. 

În Pravila Mare de la Târgovişte, capitolul 162, 
spune că „sufletul, de multă dragoste a trupului (său), 
căci s-a despărțit de dânsul, uneori merge la casa aceea 
unde a fost în viață, iar alteori la mormântul unde este 
trupul îngropat. lar îmbunătățitul şi dreptul suflet 
merge pe la locurile unde avea obiceiul să se roage 
pentru mântuirea lui şi face două zile pe pământ. Iar a 
treia zi merge sufletul împreună cu îngerul său la cer şi 
stă înaintea groaznicului scaun și se închină înaintea 
lui Dumnezeu. Pentru aceea se face a treia zi Sfânta 
Liturghie şi pomană pentru cel mort. lar dacă se 
închină lui Dumnezeu, merge cu îngerul de îi arată 
bogatele şi frumoasele lăcașuri ale sufletelor drepţilor 
şi ale sfinţilor care au făcut voia lui Dumnezeu în 
lume. Toate acestea le vede sufletul atunci (de la a 
patra până la a noua zi). 

lar a noua zi merge iar de se închină lui 
Dumnezeu. Pentru aceasta se face Liturghie şi pomeni- 
re la a noua zi. Apoi îl duce îngerul şi îi arată toate 
muncile cele de dedesubt (din iad) până la 40 de zile 
(când se închină a treia oară Preasfintei Treimi). Pentru 
aceasta se fac liturghii şi pomeniri (pentru cei morţi) la 
40 de zile. Iar de acum încolo, după lucrurile care le-a 
făcut, îi dă lui loc de se odihneşte, până va veni Hristos 
să judece lumea şi să-i dea sau să-i plătească fiecăruia 
după lucrurile lui”. 

Aceasta este Tradiția Bisericii și acesta este rolul 
slujbelor ce se fac pentru cei răposaţi. 


90. Ce deosebire este între rai şi împărăţia lui 
Dumnezeu? 


Sfântul loan Damaschin, în Dogmatica sa, spune 
că „raiul este material şi spiritual şi în el stau sfinţii 
până la sfârşitul lumii”. După Judecata de apoi, drepții 
vor intra împreună cu Hristos întru împărăţia cerurilor. 

În rai sfinţii şi drepţii nu se împărtăşesc direct din 
slava Preasfintei Treimi, ci numai în parte. Iar când vor 
„intra întru slava Sa”, atunci „vor fi pururea cu 
Domnul”. În rai stau drepții numai provizoriu, 
temporar, până la înfricoşata judecată generală; iar în 
împărăția lui Dumnezeu petrec veşnic împreună cu 
îngerii, în lumina cea neînserată a Preasfintei Treimi. 
În rai sufletele pot fi mutate dintr-o stare de fericire în 
alta, potrivit cu faptele făcute pe pământ, care ajută la 
mântuirea altora în vreme îndelungată şi potrivit cu 
rugăciunile şi milosteniile ce se fac pentru ele; iar în 
împărăția lui Dumnezeu toate sunt desăvârşite și 
veşnice. 

Raiul este o grădină dumnezeiască, cu pomi, cu 
flori, cu păsări cereşti, cu fericire nedeplină, situată „în 
cer”. lar împărăția lui Dumnezeu este însuşi locul 
slavei, unde se află scaunul Preasfintei Treimi, situată 
deasupra cerurilor, în „cerurile cerurilor”, despre a 
cărei slavă nimeni nu poate vorbi; nici om, nici înger, 
nici însuși Sfântul Pavel, care a fost răpit până la al 
treilea cer (II Cor. 12, 3-4). Aşadar, primul om a 
pierdut prin păcat raiul, o grădină cerească, iar prin 
credinţa în lisus Hristos şi prin sfințenie va dobândi, nu 

o grădină, nu raiul cel dintâi, ci însăşi împărăţia slavei 
lui Dumnezeu. 

Cuviosul Nicodim Aghioritul, în tâlcuirea Epistolei 
a doua către Corinteni, spune că „după slavă, altul este 
cerul şi altul este raiul. Iar după alegorie şi analogie, 
poate este acelaşi sau poate nu este acelaşi... Sfântul 
Maxim Mărturisitorul explică mistic cele trei ceruri la 
care poate ajunge omul îndumnezeit. Întâiul cer este 
sfârşitul a toată fapta bună. Al doilea cer este înălțarea 
minţii şi cunoștinței la cele dumnezeiești, atât simțite 
cât şi gândite. 

Al treilea cer este teologia, prin care ajunge cel 
desăvârşit, cu ajutorul darului Sfântului Duh, la starea 
de contemplaţie, adică la răpirea minţii şi la înţelegerea 
tainelor lui Dumnezeu celor mai presus de cunoştinţă. 
Unii din Sfinții Părinţi zic că Apostolul Pavel a fost 
răpit în rai, adică la al treilea cer al cunoașterii 
dumnezeieşti, fiindcă i s-au vestit cuvinte tainice şi 
negrăite despre rai, care şi astăzi sunt ascunse pentru 
noi. Adică, ce este pomul vieţii cel din mijlocul raiului; 
ce este pomul cunoștinței binelui şi răului; ce au fost 
heruvimii şi sabia de văpaie care păzea uşa Edenului; 
ce au fost pomii din care a rânduit Dumnezeu să 
mănânce Adam, şi altele pe care le-au tâlcuit Sfinţii 
Părinți, însă nu așa cu amănuntul. 

Raiul este loc foarte lăudat pentru frumuseţea lui. 
Acolo a fost răpit Sfântul Pavel şi a auzit cântări pe 
care nu este cu putință omului a le vorbi (II Cor. 12, 4). 
Acolo sunt Enoh şi Ilie; acolo este tâlharul de pe cruce; 
acolo este „sânul lui Avraam” în care a intrat Lazăr şi 
unde sunt aşezate de către îngeri toate sufletele 
drepţilor şi sfinţilor, în loc de odihnă, până la judecata 

cca viitoare, când li se va da împărăţia cerurilor 
(Kiriacodromion, Tâlcuirea evangheliei cu bogatul şi 
săracul Lazăr). 


91. Care sunt însușirile sufletului după moarte? 


Sufletul, după despărțirea de trup, îşi păstrează 
însuşirile sale date de Dumnezeu, ca: memoria, 
cugetarea, gândirea, înțelegerea, voinţa liberă etc. În 
schimb unele facultăţi ca: plăcerea, mâhnirea, frica, 
mânia, imaginaţia, activitatea şi cele de acest fel, 
dincolo nu lucrează ca aici, unde sufletul este în 
legătură cu trupul acesta pătimaș. Toate aceste facultăţi 
după moarte se înduhovnicesc, asemenea trupurilor 
celor duhovniceşti, după cuvântul Sfântului Pavel care 
zice: Seamănă-se trup sufletesc, scula-se-va trup 
duhovnicesc (I Cor. 15, 44). 

Patru sunt însuşirile trupului înviat din morți, 
după Sfântul Apostol Pavel: nestricăciunea, cinstea, 
puterea și duhovnicia (I Cor. 15, 42-44). Iar însușirile 
sufletului sunt cele arătate mai sus, care rămân veşnic 
cu el, fie că sufletul este în rai sau în iad. În schimb, 
însuşirile fireşti ale trupului omenesc, precum puterea 
seminală, cea hrănitoare şi simţitoare, după moarte nu 
le mai are sufletul, deoarece trupurile duhovniceşti în 
rai nu mai au nevoie de mâncare și băutură, cum spune 
Sfântul Pavel: Împărăția lui Dumnezeu nu este 
mâncare şi băutură, ci dreptate, pace şi bucurie în 
Duhul Sfânt (Rom. 14, 17). 


92. Sufletele drepţilor se cunosc între ele în rai? 
Dar ale păcătoşilor din iad? Ce legătură este între 
cei din rai cu cei din iad şi cu cei de pe pământ? 

Că drepții se cunosc în rai, despre aceasta nu poate 
fi nici o îndoială. Acest lucru îl arată Însuşi 
Mântuitorul în pilda cu bogatul nemilostiv şi săracul 
Lazăr, unde spune: Și în iad, ridicându-și bogatul ochii 
săi, vede pe Avraam de departe şi pe Lazăr în sânurile 
lui (Luca 16, 23). Dar nu numai că se văd, ci înțelegem 
din Sfânta Evanghelie că se aud unii pe alții. Că iată ce 
zice bogatul din iad către Avraam: Părinte Avraam, 
miluieşte-mă şi trimite pe Lazăr... 

În Kiriacodromion scrie următoarele, la tâlcuirea 
acestei evanghelii: „Cei păcătoşi văd pe cei drepţi, nu 
numai pe cei cunoscuţi, ci şi pe cei necunoscuţi. Văd 
cei păcătoşi şi pe cei nedreptăţiți de dânșii, însă „de 
departe”. Că foarte departe sunt ei de împărăţia lui 
Dumnezeu şi de fericirea cea veşnică. Vede bogatul cel 
nemilostiv pe Avraam cel milostiv şi iubitor de străini 
şi pe Lazăr cel nemiluit de dânsul. Egipteanca cea 
înverşunată (femeia lui Putifar) vede pe Suzana cea 
curată şi pe losif pe care l-a supărat şi năpăstuit. 
Izabela cea nedreaptă vede pe Ilie cel drept şi pe 
Navute pe care l-a nedreptăţit. lar Nero tiranul vede pe 
Constantin împăratul, cel întocmai cu Apostolii, pe 
Petru, pe Pavel şi pe ceilalți sfinți pe care i-a omorât. 
Aceasta o adeverește şi cuvântul Domnului, Care zice: 
Vedea-vor pe Acela pe Care L-au împuns (loan 19, 37). 

Aceasta mai pe larg o zice înțeleptul Solomon, 
grăind: Atunci va sta dreptul cu îndrăzneală multă 
înaintea feţei celor ce l-au necăjit pe el şi a celor ce au 
lepădat ostenelile lui şi, văzând, se vor tulbura cu frică 
groaznică şi se vor minuna de vederea cea preaslăvită 
(Inţelepciunea lui Solomon 5, 1-2). 

Deci, legătura dintre cei din rai cu cei din iad 
aceasta este, că se văd şi se aud unii pe alţii „de 
departe”; că cei din iad se roagă și cer ajutor celor din 
rai, ca să fie scăpaţi de osândă. Iar cei de pe pământ 
sunt în legătură duhovnicească de dragoste cu toţi cei 
răposaţi, indiferent unde ar fi, şi fac rugăciuni și 
milostenii pentru izbăvirea lor din munci. Datorită 
acestora și, mai ales, Sfintei Liturghii şi dezlegărilor ce 
se fac în Biserică pentru cei răposaţi, este posibilă 
ieşirea unor suflete din iad, spre a intra în rai, prin mila 
Preabunului nostru Dumnezeu. Dar numai până la 
judecata cea de apoi, după care nimic nu se mai poate 
face pentru cei aruncaţi în muncile iadului. Cei din iad 
văd şi pe cei de pe pământ şi se cunosc între ei, dar nu 
se pot ajuta cu nimic (Luca 16, 28-31). 


93. Ce trebuie să înţelegem prin cuvintele 
Domnului, Care zice: Mă sui să vă pregătesc vouă 
loc şi În casa Tatălui Meu multe locaşuri sunt (loan 
14, 2)? 

Mântuitorul nostru Iisus Hristos S-a suit la ceruri 
să gătească loc celor ce vor crede în El şi vor lucra 
poruncile Lui. Şi această gătire este despărțită după 
măsura faptelor bune ale fiecăruia, zice Sfântul Andrei 
al Cezareei în tâlcuirea Apocalipsei, la Cuvântul VI. În 
ce constă „pregătirea” de loc în ceruri, rămâne o taină a 
lui Dumnezeu. Ea însă arată dragostea desăvârşită a 
Tatălui şi a Fiului şi a Sfântului Duh pentru omul 
împodobit cu fapte bune, care devine fiu al lui 
Dumnezeu după dar. 

Iar cât priveşte multele locașuri care sunt în „casa 
Tatălui”, adică în ceruri, auzi pe Sfântul Efrem Sirul ce 

zice: „Multele locașuri ale Tatălui numeşte Mântui- 
torul pe măsurile minţilor celor ce se sălășluiesc în 
latura aceea (în rai), adică pe despărţirile şi deosebirile 
întru care cu mintea se vor desfăta. Că nu cu 
deosebirea locurilor, ci cu rânduiala darurilor a zis 
Domnul multe locașuri. Căci precum din razele 
soarelui acestuia simţit, după curățirea puterii celei 
văzătoare (fiecare) se desfătează... aşa şi în veacul 
viitor toţi drepţii şi sfinţii se vor sălășlui într-o bucurie 
cu nedespărțire şi fiecare, după măsura sa, dintr-un 
soare gândit se străluceşte şi după vrednicie trage 
bucurie şi veselie” (Tomul III, Cuvânt pentru fericitele 
locașuri). 


94. Dumnezeu, Care știe mai înainte de naştere 
cine se mântuieşte, de ce nu sileşte pe om să meargă 
pe calea mântuirii? 


Da, Dumnezeu ştie toate mai înainte de nașterea 
noastră. El ştie care din oameni se vor mântui şi care se 
vor osândi. Dar nu le hotărăşte toate mai dinainte, ci 
lasă la voia lor liberă. Că dacă l-ar sili pe om pe calea 
mântuirii, i-ar răpi libertatea şi voinţa și omul nu ar 
mai avea nici o plată dincolo. Adică, omul şi-ar pierde 
calitatea sa de om, de fiinţă liberă şi, deci, şi-ar pierde 
şi răsplata şi mântuirea. Că Dumnezeu nu este 
spărgător de uși, ci numai bate la uşa inimii fiecăruia, 
iar a deschide este în voia liberă a omului. Auzi ce zice 
Domnul: Jată, stau la uşă şi bat; de va auzi cineva 
glasul Meu şi va deschide uşa, voi intra la el şi voi 
cina cu el şi el cu Mine (Apoc. 3, 20). 

Iată, dar, că Dumnezeu nu forțează uşa, adică voia 
liberă a omului. Dumnezeu ştia mai dinainte că cetatea 

Ninive se va pierde, pentru răutățile sale, dar nu a 
hotărât pierderea ei mai dinainte, așteptând întoarcerea 
oamenilor. Întoarcerea lor la pocăință a întors spre bine 
şi hotărârea lui Dumnezeu (După Sfântul Ioan Gură de 
Aur, Cuvânt despre pocăință, din Împărțire de grâu). 
Aşadar, rămâne la voia omului de a se încununa 
sau a se osândi, căci Dumnezeu voieşte ca toți oamenii 
să se mântuiască şi la cunoştinţa adevărului să vină 
(Isaia 45, 22; Matei 18, 14; Ioan 3, 16; Tim. 2, 4; 3, 4; 
II Petru 3, 9) La mântuirea fiecăruia dintre noi se cere 
o singură condiţie: unirea voii noastre cu voia lui 
Dumnezeu şi atunci niciodată nu ne vom osândi. 


95. Cum poate ajuta Biserica sufletele credin- 
cioşilor după moarte? 

Zice Sfântul Simeon al Tesalonicului că „mai mult 
decât orice altă slujbă, sufletele răposaţilor noştri sunt 
ajutate după moarte de Sfintele Liturghii şi scoaterea 
de miride (părticele) pentru ei” (Tratat asupra tuturor 
dogmelor). 

Rugăciunile pentru morți se întemeiază pe 
credință, pe binefacerile aproapelui şi pe încredere în 
pocăința celor răposaţi, cu care cei vii se prezintă 
înaintea Domnului, ca o împlinire a poruncii de a se 
iubi unii pe alţii. De vor fi mici păcatele celui mort, 
atunci el se foloseşte de Liturghiile, rugăciunile şi 
milosteniile ce se fac pentru el, adică îl iartă 
Dumnezeu şi-l scoate afară din iad. Iar de vor fi păcate 
mari şi grele, pe care nu le-a spovedit în viaţă, atunci 
nu se iartă, ci numai se ușurează. Căci Dumnezeu a 
închis poarta raiului pentru el şi nu-i foloseşte la nimic; 
dar foloseşte celor vii care le aduc cu vrednicie 
(Pravila Mare de la Târgovişte, 158). 

„Mirida care se scoate la Liturghie şi pomenirea 
care se face pentru cel mort, îl uneşte pe cel mort cu 
Dumnezeu şi-l împărtăşeşte cu Dânsul nevăzut” 
(Sfântul Simeon al Tesalonicului, VI, 374). Foloseşte 
încă pentru sufletele celor răposaţi şi pomenirile care 
se fac la 3, la 9 şi la 40 de zile (Ibidem 372). 
Pomenirea morţilor se face până la un an din trei în trei 
luni şi apoi din an în an până la şapte ani. Celcea 
murit spovedit, dar nu şi-a împlinit canonul, este ajutat 
după moarte de slujbele Bisericii, de rugăciuni şi de 
milostenii ce se fac pentru el. Iar dintre rugăciunile ce 
se fac pentru răposaţi, cele mai de folos sunt Sfintele 
Liturghii (Sfântul Simeon al Tesalonicului, IX, 72; 
Pravila bisericească de Arhimandrit Nicodim 
Sachelarie şi Viaţa repausaților). Dacă cineva a murit 
spovedit, dar nu şi-a făcut canonul pe pământ, îl face 
dincolo, în iad, şi apoi este scos la odihna raiului. 


96. Ce sunt şi câte sunt la număr vămile 
văzduhului, pe unde trec sufletele după moarte? 


Vămile văzduhului sau „tribunalele” din văzduh, 
pe unde trec şi sunt cercetate sufletele oamenilor după 
moarte, sunt formate din cete de îngeri răi, diavoli 
dintre cei mai înfricoșaţi, care stau în calea sufletelor, 
le opresc, le vădesc păcatele făcute, chiar şi pe cele 
spovedite şi părăsite de multă vreme, pe cele săvârşite 
în copilăne, în tinereţe, la bătrâneţe, pe cele gândite și 
săvârşite cu voie sau fără de voie, până în clipa morţii. 

Sfântul Apostol Pavel zice despre aceste cete 
diavoleşti: Că nu ne este nouă lupta împotriva trupului 
şi a sângelui, ci împotriva stăpâniilor, a începătoriilor 
şi a stăpânitorilor veacului acestuia (Ef. 6, 12). Aşa 

precum şi Sfântul Pavel adevereşte, ca cel ce a fost 
răpit până la al treilea cer, precum și Tradiţia Bisericii 
ne învaţă că cetele diavolilor din văzduh sunt împărțite 
în numeroase grupuri sau polcuri, după numărul 
patimilor şi ale păcatelor de moarte. Fiecare ceată de 
îngeri răi, una mai înfricoşătoare decât alta, are în 
fruntea sa un înger cumplit, având misiunea să cer- 
ceteze sufletul de un anumit păcat. Adică, de când l-a 
făcut, cum l-a făcut, de câte ori, în ce împrejurare, dacă 
l-a mărturisit sau nu la preot, dacă a făcut sau nu canon 
pentru el, dacă l-a părăsit, dacă a îndemnat şi pe alţii 
să-l facă sau nu. Cele mai grele vămi, unde cad cei mai 
mulți creștini, sunt vămile desfrânării, beţiei, uciderii 
de copii, mândriei, necredinței, osândirii altora, 
lenevirii, zgârceniei, urii, lăcomiei şi eresurilor. 

Cât despre numărul exact al acestor vămi, sau cum 
anume sunt aşezate în văzduh, rămâne o taină a lui 
Dumnezeu. Unii sfinţi, şi mai ales Sfântul Vasile cel 
Nou de la 26 martie, numără 20 de vămi ale 
văzduhului, pentru principalele păcate de moarte. Alţii 
numără 24. Noi nu trebuie să iscodim tainele lui 
Dumnezeu. Numai atât trebuie să ştim că pentru tot 
cuvântul deşert vom da seamă. De aceea trebuie să 
părăsim tot păcatul, să ne mărturisim la duhovnici 
iscusiţi, să facem canonul dat, să punem început bun, 
să ne rugăm neîncetat, să facem milostenie şi să 
alergăm cât mai des la biserică. Prin acestea ni se iartă 
toate păcatele şi se mântuiesc sufletele noastre de 
vameşii văzduhului şi de muncile iadului. 


97. De ce în unele părți se dezgroapă morții la 
şapte ani? 

După tradiția Bisericii morţii nu se dezgroapă 
niciodată, până la judecata cea de apoi. Dar în unele 
locuri este obiceiul de a se dezgropa morţii la şapte ani, 
când li se face pomenire la mormânt. Se mai dezgroapă 
prin orașe, unde nu este suficient loc prin cimitire şi 
chiar în unele mănăstiri, iar osemintele călugărilor se 
depun în așa numitele „gropnițe”, „cripte”, adică 
„osuare”, situate sub bisericile din cimitir, cum sunt la 
mănăstirile Neamţ, Secu, Agapia, Văratec şi altele. 

Dezgroparea morţilor este benevolă. De obicei se 
păstrează tradiţia locului. Dezgroparea este obligatorie 
numai în trei cazuri: când cel răposat a fost blestemat 
sau a fost sub vreo legătură arhierească, sau dacă a 
murit în păcate foarte grele. Dacă sunt aflaţi neputrezi, 
este semn că nu au fost iertați de Dumnezeu şi este 
nevoie de multe rugăciuni şi dezlegări ca să fie iertaţi. 
Iar în alte cazuri nu trebuie să le mai tulburăm liniştea 
celor pecetluiți până la a doua înviere. 


98. Care sunt semnele ce caracterizează 
moaştele sfinţilor? 


Moaştele sfinţilor aflate întregi în morminte sunt și 
rămân permanent nestricăcioase; sunt binemirositoare; 
răspândesc bună mireasmă; sunt uscate, uşoare şi au 
culoare galben-deschis, asemenea alunelor coapte; sunt 
plăcute la vedere; nu provoacă frică, ci bucurie 
duhovnicească; sunt asemenea omului care doarme 
liniştit şi izvorăsc din ele felurite minuni şi vindecări 
de boli, spre slava lui Dumnezeu (a se vedea şi 
Pidalionul, 1844, fila 444). Cele mai recente moaște, 
descoperite în vara anului 1980 în pustiul Hozeva, din 
valea Iordanului, sunt moaștele unui mare sfânt şi 

sihastru român, moldovean — Cuviosul ieroschimonah 
loan Iacob „Hozevitul”. În prezent sfintele lui moaște, 
întregi şi binemirositoare, sunt aşezate într-un sicriu 
frumos şi depuse în biserica Mănăstirii Sfântului 
Gheorghe Hozevitul, din apropiere de Ierihon. 


99. Părinte Cleopa, de ce trebuie să fie sfârşitul 
lumii? 

Spun Sfinţii Părinţi că pentru patru pricini trebuie 
să fie sfârşitul lumii: Ca să se arate dreptatea lui 
Dumnezeu în toată desăvârşirea ei; ca să se arate 
nedreptatea oamenilor față de poruncile lui Dumnezeu; 
ca să se pedepsească păcatele şi fărădelegile lumii de la 
întemeierea ei până la sfârşitul veacurilor şi ca să se 
răsplătească faptele bune ale drepţilor pe măsura 
credinţei şi a răbdării lor. 


100. Când va fi sfârşitul lumii? 


Nimeni nu ştie când va fi sfârşitul lumii. Aceasta 
este o mare taină a lui Dumnezeu. Odată ucenicii au 
întrebat pe lisus Hristos, când va fi sfârşitul lumii? Iar 
Domnul le-a răspuns: De ziua şi de ceasul acela 
nimeni nu ştie, nici îngerii din ceruri, nici Fiul, ci 
numai Tatăl (Matei 24, 36; Marcu 13, 32; Luca 17, 20). 
Mântuitorul ne spune că sfârşitul va veni fără de veste, 
precum a venit cândva şi potopul. Precum a fost în 
zilele lui Noe, aşa va fi şi venirea Fiului Omului. Căci, 
precum în zilele acelea dinainte de potop, oamenii 
mâncau şi beau, se insurau şi se măritau, până în ziua 
când a intrat Noe în corabie şi n-au ştiut până ce a 
venit potopul şi i-a luat pe toți, la fel va fi şi venirea 
Fiului Omului (Matei 24, 37-39). 

De aceea, întotdeauna trebuie „să priveghem”, să 
fim pregătiți prin pocăință și fapte bune şi să stăm în 
aşteptarea Mirelui Hristos, precum stăteau și fecioarele 
cele înțelepte, că nu ştim în care strajă din noaptea 
vieţii noastre va veni, că în ceasul în care nu gândim 
Fiul Omului va veni (Matei 24, 42-44). 

Însă Domnul nu ne-a lăsat cu totul în nedumerire. 
El ne-a spus că mai înainte de venirea Sa „în slavă, să 
judece viii şi morţii”, cum spune la Crez, vor urma 
numeroase semne între oameni, pe pământ şi în 
univers, care vor prevesti apropierea venirii lui Hristos. 
După aceste semne vom cunoaște cât de aproape este 
venirea Domnului la judecată. 


101. Care sunt cele mai importante semne 
premergătoare venirii lui Hristos la Judecata de 
apoi? 

Ni le-au arătat în Vechiul Testament mai ales marii 
profeţi Isaia, Iezechiel şi Daniil, iar în Noul Testament, 
Sfinţii Apostoli Petru, Pavel şi loan, în Apocalipsă. 
Dar cel mai clar ni le-a prevestit Însuşi Domnul nostru 
lisus Hristos, prin Sfinţii Evanghelişti (Matei cap. 24; 
Marcu cap. 13; Luca cap. 21). 


102. Ce trebuie să facem noi creștinii ca să 
aflăm milă în ziua Judecăţii lui Hristos? 


Să facem milă, ca să aflăm milă. Mântuitorul ne va 
întreba mai întâi de faptele milei creștine, precum citim 
la Sfântul Evanghelist Matei, în capitolul 25, versetele 
31-46. Apoi să păstrăm cu sfințenie dreapta credinţă în 
lisus Hristos, așa cum am moştenit-o de la Sfinţii 
Apostoli. Să ne păzim de proorocii şi hristoşii 

mincinoşi, care sunt creştini răzvrătiți ce se ryp de 
Trupul Bisericii lui Hristos. 

Pe lângă dreapta credință să ascultăm de Sfânta 
Biserică şi de păstorii noştri sufleteşti; să ne rugăm mai 
mult, să ne spovedim des, să părăsim tot păcatul care 
ne desparte de Dumnezeu, să trăim cu toții în dragoste, 
căci dragostea niciodată nu cade (I Cor. 13, 8) şi să 
răbdăm toate necazurile şi încercările vieții, căci ne 
spune Hristos: Cel ce va răbda până la sfârşit, acela se 
va mântui (Matei 24, 13). 


103. Cum trebuie să înțelegem semnul 
apocaliptic 666, de care se vorbeşte în Apocalipsă, 
capitolul 13, versetul 18? 


Numărul 666 este un număr alegoric, simbolic. 
Unele grupări sectare cred, în mod literal, că va fi o 
„pecete” pusă pe fruntea sau mâna dreaptă a anumitor 
creştini vrednici de pedeapsă. În Biserica Ortodoxă, cel 
mai bine explică sensul acestui număr Sfântul Andrei, 
episcopul Cezareei. Astfel, primul 6 — spune acest 
sfânt — simbolizează mânia fără judecată; al doilea 6 
simbolizează mintea plină de tulburare; iar al treilea 
6 simbolizează pofta fără de rațiune. Toate aceste 
patimi vor stăpâni pe mulţi creştini în veacul de pe 
urmă, adică răzbunarea, necredinţa şi desfrânarea. 


104. Prin sfârșitul lumii înțelegem distrugerea 
generală a universului sau numai o reînnoire a lui? 


Nu va fi distrusă lumea materială, pământul şi 
întreg universul, ci numai se va reînnoi, se va curăți, 
după care va fi cer nou şi pământ nou (Apoc. 21, 1). La 
fe] spune şi psalmistul David: Trimite-vei Duhul Tău şi 

se vor zidi şi vei înnoi faţa pământului (Ps. 103, 31; II 
Petru 3, 13). Este păcat să credem că Dumnezeu va 
distruge definitiv zidirea Lui pe care a făcut-o cu 
mâinile Sale şi a zis „că este foarte bună”. Sfinţii 
Părinţi au hotărât şi ei că „cine va zice că la sfârşitul 
lumii va fi distrus desăvârşit pământul şi universul — 
care este zidirea lui Dumnezeu — să fie anatema!” 


105. De ce trebuie să învie trupurile tuturor 
oamenilor la Judecata de apoi? 


Trupurile tuturor oamenilor, de la primul Adam 
până la ultimul născut din femeie, trebuie să învie la 
Judecata de apoi, ca să stea înaintea tronului lui Iisus 
Hristos (Rom. 14, 10; Il Cor. 5, 10) şi ca să ia fiecare 
suflet şi trup plată sau osândă, după faptele care le-a 
lucrat în viaţa aceasta de acum (lov 31, 11; Prov. 24, 12; 
ler. 17, 10; 32, 19; Iez. 18, 20; Matei 25, 35-45; Rom. 
2, 6; Iacob 2, 13; I Petru 1, 17). 

Învierea drepţilor se face pentru a învia cu trupuri 
duhovniceşti şi nestricăcioase, asemenea trupului lui 
Hristos (Rom. 6, 5; I Ioan 3, 2; Filip. 3, 21). Nu vor fi 
două rânduri de învieri: a celor drepți mai întâi, pentru 
a împărăți cu Hristos o mie de ani, şi apoi a celor 
păcătoşi, cum învaţă ereticii hiliaşti (milenarişti). Ci 
toți vor învia odată, „la trâmbița arhanghelului”. 
Trupurile oamenilor trebuie să învie, sau spre osândă, 
sau spre slava veşnică (Daniel 12, 2-3). 

Trupurile drepţilor vor învia spre a fi proslăvite cu 
cele patru însuşiri ale trupurilor cerești, de care spune 
Sfântul Apostol Pavel, adică cu nestricăciunea, cu 
puterea, cu slava şi cu duhovnicia (I Cor. 15, 42-49). 
Trupurile drepţilor vor învia, ca să poarte chipul 

trupului ceresc al lui Hristos, precum în lumea aceasta 
au purtat chipul trupului celui pământesc (I Cor. 15, 48). 
lar trupurile celor păcătoşi vor învia spre muncă 
veşnică (Matei 25, 46) şi „spre a se cunoaște din 
aşezarea feței lor vina lor şi păcatele care le-au făcut” 
(Uşa pocăinţei). 

Trupurile drepţilor vor învia ca să fie proslăvite de 
Hristos, pe Care L-au purtat în inima lor pe pământ, 
ostenindu-se la toată fapta cea bună, după învățătura 
Sfintei Evanghelii. Iar trupurile păcătoşilor vor învia, 
ca să se arate întunecate şi grozave la vedere, ca cele ce 
au făcut lucrurile întunericului şi au purtat în ele pe 
diavolul, care este întuneric şi înşelăciune (Uşa 
pocăinţei, cap. 3). 


106. Când și unde va fi judecata viitoare? 


Întrebi când va fi Judecata de apoi? Ne este de 
ajuns să ştim că Dumnezeu a hotărât o zi pentru 
judecata cea viitoare (Isaia 2, 12; 34, 8; Fapte 17, 31; 
Rom. 2, 16; Matei 11, 22-24), care va fi sfârşitul lumii 
acesteia (Matei 24, 1-26). lar când va veni ziua 
Judecăţii de apoi, să auzim pe Însuşi Mântuitorul 
nostru lisus Hristos, Care zice: Jar de ziua şi ceasul 
ucela nimeni nu ştie, nici îngerii din ceruri, nici Fiul, 
ci numai Tatăl (Matei 24, 36). 

Iar de locul unde va fi judecata, ştim din gura 
Sfântului Apostol Pavel, că va fi în văzduh şi în nori 
(I Tes. 4, 17; loan 3, 17, 24; I Cor. 15, 51). După 
mărturia Sfântului Prooroc Ioil, locul judecății va fi 
deasupra Văii Plângerii, adică a Văii lui Iosafat de 
lângă Ierusalim: Și voi aduna toate neamurile, zice 
proorocul, şi le voi pogori pe ele în Valea lui Iosafat şi 

mă voi judeca cu ele acolo (Ioil 4, 12). Iar Sfântul Ioan 
Gură de Aur zice că locul judecății de apoi va fi „afară 
oareunde de toată lumea aceasta, precum socotesc eu. 
Că precum temniţele împăraţilor şi ocnele departe sunt 
puse, aşa şi gheena va fi afară de lumea aceasta” 
(Împărțire de grâu, Cuvânt despre judecata ce va să 
fie). 

Aşadar, din mărturiile sfinţilor prooroci şi Apostoli 
şi din învățătura Evangheliei lui Hristos, se arată atât 
de luminat că este judecată şi osândă veşnică pentru cei 
păcătoşi. Iar de locul unde va fi judecata şi gheena 
focului veşnic ne spune cel mai clar Sfântul Apostol 
Pavel, că va fi în văzduh (I Tes. 4, 17). 


107. După care legi se vor judeca toate 
semințiile pământului? 

Sfântul Grigorie de Nyssa spune că după patru legi 
vor fi judecaţi oamenii la înfricoşata Judecată de apoi: 

a) Cei ce au trăit de la Adam până la darea legii pe 
Muntele Sinai, vor fi judecaţi de Hristos după legea 
conştiinţei dată omului din naştere, numită şi legea 
morală sau legea firii. Prin conştiinţă, care este glasul 
lui Dumnezeu în om, fiecare ştie ce este bine şi ce este 
rău. După această lege s-a condus lumea până la Moise 
(Rom. 2, 14-15). 

b) A doua lege după care se vor judeca oamenii 
dinainte de Hristos şi toţi cei ce nu cred în Hristos, este 
legea zidirilor, a întregii creaţii care ne stă pururea în 
faţă şi ne spune că este făcută atât de minunat de un 
Creator nevăzut, de Dumnezeu. „Lumea văzută, spune 
Sfântul Vasile cel Mare, este şcoală a sufletelor celor 
cuvântătoare”, este Biblia nescrisă a tuturor oamenilor 

(Rom. 1, 20; Filocalia, vol. X, 1981, Cuvântul 5, p. 43; 
Hexaimeron, Cuvântul 1, Bucureşti, 1826). 

c) A treia lege; după care se vor judeca numai 
evreii, este legea scrisă a lui Moise, care s-a dat pe 
Muntele Sinai (Rom. 2, 12). 

d) A patra lege este Legea Darului, sau 
Evanghelia, dată nouă de Hristos, după care se vor 
judeca toate popoarele creştine (loan 12, 48; Rom. 2, 1-6; 
Iacob 2, 12). 

Dacă cineva se leapădă de botezul creştin este un 
apostat, adică lepădat de Dumnezeu, şi nu are iertare în 
veci, iar la judecată va fi mai greu pedepsit decât un 
păgân care nu a ştiut pe Hristos. Sfinţii Părinți spun că 
păgânii nu se pot întoarce uşor la credinţa în Hristos, 
pentru că n-au cunoscut pe Dumnezeu. Tot ei spun că 
cei ce au greşit în Legea darului, ca creştini, mai greu 
şi mai tare se vor pedepsi decât păgânii care au greşit 
după legea firii. 


108. Întrucât drepții din rai sunt mântuiţi, 
pentru ce trebuie să învie şi ei din morți şi să fie 
judecaţi a doua oară în ziua de apoi? 


Pentru că în ceasul morții au fost judecaţi 
provizoriu şi fără trup, iar la Judecata de apoi vor fi 
judecaţi cu tot cu trup. Adică va fi judecat şi trupul 
pentru faptele lui, ca să nu rămână nici el nejudecat şi 
nerăsplătit sau neosândit. Apoi, pentru că de la jude- 
cata particulară până la cea de pe urmă, faptele bune 
făcute de cei drepţi pe pământ le agonisesc mai multă 
răsplată şi odihnă în împărăţia lui Dumnezeu, care li se 
va da în ziua cea mare a judecății. La fel şi cu cci 
păcătoşi, faptele lor rele de pe pământ le agonisesc 

după moarte, prin sminteală, mai multă osândă care li 
se va da la Judecata de apoi. 

Deci, la judecata viitoare se vor judeca şi drepţii şi 
păcătoşii (Eccl. 3, 17; I Petru 2, 9) şi toți vom sta 
înaintea divanului lui Hristos, ca să ia fiecare după 
cele ce-a lucrat prin trup (Rom. 14, 10; II Cor. 5, 10). 
Aşadar, drepţii se vor judeca spre a avea mărturia lui 
Hristos înaintea Tatălui (Matei 10, 32; 25, 34; Luca 
12, 8; Apoc. 3, 5) şi spre a primi răsplata cea veşnică. 
Iar păcătoşii vor învia spre a primi osânda cea veşnică, 
după faptele lor (Matei 13, 43; 25, 46; Ioan 5, 29; 
Rom. 2, 7-10; I Tim. 4, 8; I Petru 5, 4; Apoc. 11,18). 

Drepţii, după Judecata de apoi, nu mai primesc 
raiul în care au fost până atunci, ci primesc împărăţia 
lui Dumnezeu unde vor străluci ca soarele întru 
lumina Preasfintei Treimi (Matei 25, 4, 34; 43). 


109. De ce se cercetează la Judecata de apoi 
numai faptele milosteniei, iar celelalte fapte nu, 
după cum spune Evanghelia după Matei, capitolul 
25, 31-46? 

Să nu zicem că la Judecata de apoi nu se întreabă 
şi celelalte fapte bune. Să ne aducem aminte de 
cuvintele Domnului, Care zice: De nu va prisosi drep- 
tatea voastră mai mult decât a cărturarilor şi a fari- 
seilor, nu veţi intra în împărăţia cerurilor (Matei 5, 20). 
Să ne aducem aminte că împărăţia cerurilor este a celor 
săraci cu duhul (Matei 5, 3) şi a celor ce sunt prigoniţi 
pentru dreptate (Matei 5, 10). Să ne aducem aminte că 
numai cei ce vor ajunge la nevinovăția şi curăţia 
pruncilor vor intra întru împărăția cerurilor (Matei 18, 3; 
19, 14; Marcu 10, 14; Luca 18, 16). Să ne aducem 

aminte că prin multe scârbe şi necazuri ni se cade nouă 
a intra întru împărăția lui Dumnezeu (Fapte 14, 22). 

Iar Sfântul Apostol Pavel zice: Nu vă amăgiţi: nici 
desfrânaţii, nici închinătorii la idoli, nici preacurvarii, 
nici malahienii, nici sodomiţii, nici furii, nici lacomii, 
nici bețivii, nici ocărâtorii, nici răpitorii, nu vor 
moşteni împărăția lui Dumnezeu (| Cor. 6, 9-10). La 
Efeseni întăreşte din nou acest lucru, zicând: Aceasta 
să ştiţi că tot desfrânatul, sau necuratul, sau lacomul, 
care este slujitor al idolilor, nu are moştenire întru 
împărăția lui Hristos şi Dumnezeu (Ef. 5, 5). Iar la 
Apocalipsă zice: partea celor fricoşi şi necredincioși şi 
păcătoşi şi spurcaţi şi ucigași şi desfrânaţi şi 
fermecători şi închinători la idoli şi a tuturor celor 
mincinoşi este iezerul care arde cu foc şi pucioasă, 
care este moartea a doua (Apocalipsa 21, 8). Şi Pavel 
adaugă în alt loc: Nu ştiţi oare că nedrepții nu vor 
moşteni împărăția lui Dumnezeu? (I Cor. 6, 9). Iar 
Domnul zice: pentru tot cuvântul deşert pe care îl vor 
grăi oamenii vor da seamă în ziua judecății (Matei 5, 22; 
12, 36-37; Iuda 15). 

Aşadar, de toate faptele cele bune şi cele rele vom fi 
întrebaţi în ziua Judecăţii de apoi. lar dacă spune evan- 
ghelistul că la Judecata de apoi vom fi întrebaţi aceasta 
să înțelegem că milostenia este una din fiicele 
dragostei, după cum zice şi Sfântul Pavel că dragostea 
se milostiveşte... (I Cor. 13, 4). Deci, întrucât 
dragostea este legătura desăvârşirii (Col. 3, 14), să 
înțelegem că din dragostea de Dumnezeu şi cea de 
aproapele izvorăsc toate faptele cele bune şi că cine are 
dragoste desăvârşită acela a ajuns la plinirea Legii 
(Rom. 13, 8-10), având în sufletul său cea mai mare 

faptă bună care nu piere niciodată (| Cor. 13, 8). Căci 
în dragoste se cuprind toate faptele cele bune. 

Pentru aceasta va întreba Domnul la judecată 
numai de milostenie, pentru că cel ce este cu adevărat 
milostiv este şi un izvor al dragostei de Dumnezeu şi 
de oameni şi lucrător a toată fapta bună. 


110. De câte feluri este milostenia creştină? 


Milostenia creştină este de două feluri: trupească, 
adică materială, şi sufletească, adică duhovnicească. 
Ambele milostenii izvorăsc din dragostea de Dumnezeu 
şi de aproapele. 


111. Care sunt faptele milosteniei trupeşti cele 
mai mari? 

Sunt cele arătate de Mântuitorul la Evanghelia 
Judecăţii de apoi (Matei 25, 34-45), şi anume: să 
hrănim pe cel flămând, să adăpăm pe cel însetat, să 
îmbrăcăm pe cel gol, să cercetăm pe cel bolnav şi 
întemnițat şi să odihnim pe cel străin şi care este în 
necaz. 


112. Care sunt faptele milosteniei sufleteşti? 


Să întoarcem la dreapta credință pe cei necre- 
dincioşi şi eretici; să întoarcem la pocăință pe cei 
păcătoşi şi înstrăinați de Dumnezeu; să învăţăm cele 
bune pe cei neştiutori;, să mângâiem şi să sfătuim pe 
cei deznădăjduiţi, pe cei întristați şi bolnavi; să ne 
rugăm pentru aproapele nostru, adică pentru tot omul 
care este în nevoi (Filip. 1, 19; Col. 4, 3; Iacob 5, 16); 
să iertăm din inimă pe cei ce ne greşesc şi să nu ne 
răzbunăm pe ei (Matei 5, 44-48; 18, 22). 

113. Care este cea mai mare faptă bună a iubirii 
de Dumnezeu? Dar a iubirii față de aproapele? 


Cea mai mare faptă bună a iubirii de Dumnczcu 
este de a lua cineva crucea sa şi a urma lui Hristos 
până la moarte (Matei 10, 38; Luca 14, 27), aşa cum 
au făcut şi sfinţii mucenici, cuvioşii, călugării cei aleşi 
şi toţi creştinii drepți. lar fapta bună cea mai mare 
izvorâtă din iubirea de aproapele este de a-şi pune 
cineva sufletul (viaţa) pentru aproapele său (I Tes. 2, 8; 
II Cor. 12, 15; II Tim. 2, 10; I loan 3, 16). 


114. Rugăciunea pentru aproapele este o 
datorie sau o faptă de milostenie? 


Este şi una şi alta, căci toate faptele bune sunt o 
datorie a creştinilor față de Dumnezeu şi față de 
oameni. Rugăciunea pentru aproapele este o dovadă a 
dragostei creştine (II Cor. 9, 14) şi o datorie 
duhovnicească a fiecărui membru al Bisericii lui 
Hristos (Ef. 6, 18; I Tim. 2, 1; Iacob 5, 16). Oricum am 
socoti, suntem datori să ajutăm pe aproapele nostru cu 
rugăciunea, cu cuvântul, cu sfatul, cu hrană, cu bani, 
cu tot ce putem şi este nevoie. 


115. Cum poate face milostenie săracul care nu 
are ce să dea milostenie? 


Dacă cineva este aşa de sărac că nu are nimic să 
dea milostenie celui lipsit, unul ca acela este scutit de 
milostenia cea trupească, „că dacă nu avem, nu ni se 
cere”, zice Sfântul Isaac Sirul. Însă milostenie 
duhovnicească oricine poate şi este dator să facă cu 
aproapele. Adică să se roage pentru cei din suferinţă, 

să-i îndemne la biserică, să le dea un pahar cu apă, să 
Je spună un cuvânt de mângâiere. 


116. Călugării sunt datori să facă milostenie 
materială? 


Cât priveşte pe călugări „este mai mare lucru 
pentru ei să fie săraci, decât să miluiască pe săraci” 
(Filocalia, vol. IX, Cuvintele 16, 17 din Scara 
Sfântului loan Scărarul). Iar dacă monahii vor uita 
făgăduinţa lor de a fi săraci şi vor aduna bani şi alte 
averi, atunci prea obligaţi sunt să facă milostenie la 
săraci, căci ei au dat jurământ înaintea lui Hristos să 
trăiască toată viața în sărăcie de bună voie. Pe 
călugării care adună bani şi averi, numai milostenia 
îi poate izbăvi de osânda lui Dumnezeu. În legătură 
cu aceasta să vă spun o istorioară adevărată, scrisă în 
Prolog, vol. I, în 11 octombrie. 

Era un egumen vestit la o mănăstire cu mulți 
călugări. Acesta la început era foarte milostiv şi iubitor 
de săraci. Pe toți care băteau la poarta mănăstirii îi 
primea, îi ospăta, vorbea cu ei şi le dădea cele de 
nevoie. Mai târziu a devenit iubitor de cinste 
omenească şi a părăsit milostenia şi pe săraci. Se 
împrietenise cu oameni bogaţi, cu dregători şi boieri, 
cărora zilnic le dădea ospeţe şi se îndeletnicea numai 
cu ei. lată că odată a venit la poarta mănăstirii un 
bătrân sărac şi i-a spus portarului: „Părinte, spune-i 
egumenului că a venit un frate de-al lui de departe cu 
multă osteneală şi doreşte să vorbească cu dânsul”. S-a 
dus portarul mănăstirii, dar egumenul ospăta şi vorbea 
cu bogații. 

Când i-a spus, a răspuns cu asprime portarului: 
„Nu mă supăra acum. Nu mă vezi vorbind cu oamenii? 
Pentru ce ai slobozit pe acest sărac în mănăstire?” 
Auzind acel sărac nu s-a tulburat, ci a stat în aşteptare 
la poartă până seara. După cinci ceasuri a venit la 
egumen un oarecare om bogat şi l-a întâmpinat 
egumenul la poartă. Atunci i-a spus săracul acela: „Am 
a-ți spune un cuvânt, părinte”. Dar egumenul nu l-a 
băgat în seamă, ci l-a lăsat la poartă şi s-a dus la cină 
cu bogatul. Apoi iar l-a petrecut până la poartă şi nu a 
luat în seamă rugămintea săracului aceluia. 

Deci, înserându-se şi văzând el că nu-l primeşte 
egumenul, s-a apropiat de portar şi i-a zis: „Aşa să-i 
spui egumenului: A venit Hristos la tine şi nu L-ai 
primit! Deci, întrucât cauţi cinste omenească, iată, de 
acum voi trimite la tine pe cei bogați şi puternici din 
toată țara aceasta, că lucruri pământeşti dorești, dar 
bunătăţile Mele nu le vei vedea!” În clipa aceea s-a 
făcut nevăzut. Era lisus Hristos în chip de sărac! 

Să învăţăm de aici, părinte, ce mare putere are 
milostenia la săraci pentru mântuirea noastră. Că odată 
cu săracul vine şi Hristos la ușa noastră. Deci, cei care 
avem Câte ceva, să le dăm, ca să nu plece de la noi 
întristaţi. lar cei care nu au, să-i mângâie măcar cu un 
cuvânt şi să se roage pentru ei. Să ne amintim de 
părintele Vichentie Mălău, mare duhovnic la Secu și 
Agapia. Când venea câte un sărac la chilia lui şi nu mai 
avea ce să-i dea, se ducea pe la părinţi sau maici şi le 
zicea: „Vă rog, împrumutaţi-mă cu o sută de lei, că a 
venit Hristos la mine şi nu am ce să-l dau!” Aşa făceau 
părinții noştri. Așa să facem şi noi! Săracii sunt 
mântuirea noastră! 

117. Care este importanța milosteniei pentru 
mântuirea sufletului? Milostenia singură poate 
înlocui pe celelalte fapte bune? 


Am arătat mai înainte că adevărata milostenie 
trupească şi sufletească izvorăşte din dragostea de 
Dumnezeu și de aproapele. Dacă cineva este milostiv, 
fără vreun scop rău, unul ca acela are dragoste de 
Dumnezeu şi de aproapele şi prin aceasta el împlinește 
toată Legea, deoarece dragostea este împlinirea legii şi 
legătura desăvărşirii (Rom. 13, 8-10; Col. 3, 14). Mila 
este mai plăcută lui Dumnezeu decât jertfele (Osea 6, 6; 
Matei 9, 13; 12, 7). Cine face milostenie îşi face bine 
sufletului său, zice Solomon (Prov. 11, 17), dobândeşte 
viață, dreptate şi slavă (Prov. 21, 21) şi este fericit 
(Prov. 14, 21). lar Mântuitorul fericeşte pe cei 
milostivi şi le asigură mila Sa, atât în veacul de acum 
cât şi în cel viitor, căci zice: Fericiți cei milostivi, că 
aceia se vor milui (Matei 5, 7). 

Dar nu este de ajuns pentru mântuire numai 
milostenia. Că nu numai porunca milosteniei trebuie 
împlinită, ci şi toate celelalte fapte bune şi porunci ale 
lui Dumnezeu. Sfântul Apostol Iacob zice: Cine va 
păzi toată legea, dar va greşi într-o singură poruncă, 
s-a făcut vinovat de toate poruncile. Căci Cel ce a zis 
să nu desfrânezi, a zis şi să nu ucizi. Și dacă nu 
desfrânezi, dar ucizi, te-ai făcut călcător al legii (lacob 
2, 11). Cel ce a zis fiți milostivi (Luca 6, 36), tot Acela 
a zis: Nu judecaţi şi nu veți fi judecaţi; nu osândiţi şi 
nu veți fi osândiți; iertaţi şi se va ierta vouă (Luca 6, 37). 
Şi cel ce a fericit pe cei milostivi, Acela a fericit şi pe 
cei săraci cu duhul, şi pe cei blânzi, şi pe cei ce 
flămânzesc şi însetoșează de dreptate, şi cei curați cu 

inima, Şi pe făcătorii de pace, şi pe cei prigoniţi pentru 
dreptate (Matei 5, 3-12). 

Deci, trebuie să înțelegem clar că omul 
credincios, care voieşte să se mântuiască, este dator 
să împlinească nu numai porunca milosteniei, ci să se 
ostenească, după a sa putere, a împlini toate faptele 
bune şi toate poruncile Domnului. 


118. De ce se numeşte iubirea de argint, adică 
iubirea de bani, de plăceri şi de averi, închinare la 
idoli? 

Se numeşte închinare la idoli pentru că cei ce 
iubesc banii, plăcerile trupului și averile, se închină 
acestor patimi ca unor dumnezei şi pun pe acestea mai 
presus decât pe Ziditorul. Adică, cel ce se iubeşte pe 
sine mai mult decât pe Dumnezeu, este un închinător la 
idoli. La fel este şi cel ce se îngrijeşte de mâncare, de 
bani, de haine, de avere, mai mult decât de suflet, de 
biserică, de rugăciune, de spovedanie, de milostenie. 
Iubirea de sine are măsură iubirea de aproapele (Matei 
19, 19). Iubirea de Dumnezeu nu are limită, adică este 
nelimitată, după porunca: Să iubeşti pe Dumnezeu din 
toată inima ta, din tot cugetul tău şi din toată puterea 
ta (Deut. 6, 4-5). 

Cel iubitor de bani se închină banilor în locul lui 
Dumnezeu. Cel lacom la mâncare își face pântecele 
său un dumnezeu, adică idol, după mărturia Sfântului 
Apostol Pavel (Col. 3, 5). Iar cel ce face păcatul este 
rob al păcatului (loan 8, 34, Rom. 3, 9; 6, 16; Ef. 2, 3; 
I Tes. 4, 5; Tit 3, 3; II Petru 2, 19). Deci cine este rob 
al păcatului nu mai poate fi rob şi fiu al lui 
Dumnezeu. 

Tocmai de aceea Mântuitorul a pus prima condiţie, 
celui ce vrea să-l urmeze Lui, să se lepede de sine şi 
să-şi ia crucea sa, spre a-l urma Lui (Matei 16, 24). Şi 
aceasta, pentru că cel ce are patima iubirii de sine are, 
împreună cu ea şi toate patimile şi păcatele, deoarece 
„iubirea de sine este maică, rădăcină şi izvor a tot 
păcatul” (Sfântul Efrem Sirul, Tomul UI, Cuvânt 
pentru faptele cele bune şi pentru patimi; Filocalia, 
vol. IV, Cuvânt minunat şi folositor, de Sfântul loan 
Damaschin etc). 


119. Ce este egoismul şi cum poate creştinul să 
se izbăvească de el? 


Egoismul este iubirea de sine, adică iubire 
nerațională, exagerată față de trup (Filocalia, vol. 
II, cap. 59). Creştinul se poate curăți de această 
cumplită patimă prin lepădarea de sine (Matei 16, 24); 
prin biruirea de sine, nepreţuirea de sine, defăimarea 
de sine, cunoștința de sine şi tăgăduirea de sine; prin 
rugăciune, post şi deasă spovedanie. 


CONVORBIREA A PATRA 


ALTE CUVINTE DE FOLOS 


120. Părinte Cleopa, ce ne este mai de folos 
nouă călugărilor să facem în viață? 


Eu socotesc că cel mai de preţ în această viaţă este 
să laşi toate şi să-ți plângi păcatele tale, pentru că cea 
mai scumpă pentru noi este veşnicia. Deci, trebuie să 
facem totul ca să n-o pierdem, că atunci degeaba am 
mai trăit pe pământ! 


121. Ce legătură duhovnicească este între 
rugăciune şi citirea cărţilor sfinte? 

Spun Sfinţii Părinţi că două lucruri de geniu are 
mintea omului: citirea şi rugăciunea. Ele se ajută per- 
manent una pe alta. Când suntem tulburaţi şi răspândiţi 
cu mintea, mai mult să citim cuvinte folositoare de 
suflet. lar când văzduhul inimii s-a liniştit şi gândurile 
minţii s-au adunat, mai mult să ne rugăm și mai puţin 
să citim. 


122. Daţi-mi un sfat pentru rugăciune, că 
uneori am timp să mă rog și mă îndeamnă gândul 
să fac altceva de folos, iar alteori nu am timp şi aş 
dori să mă rog. 

Dacă te jefuieşte vrăjmaşul de rugăciune, te 
jefuieşte de orice. De aceea spune Sfântul Isaac Sirul: 
„Dacă în vremea rugăciunii faci altceva decât să te 

rogi, să ştii că eşti batjocorit de diavol”. Eu te sfătuiesc 
ca niciodată să nu laşi sfânta rugăciune, nici să faci 
altceva în vremea ei, că diavolul ne îndeamnă să facem 
orice, mai ales în vremea rugăciunii, numai să nu ne 
rugăm. 


123. Ce înţelegem prin rugăciunea făcută „în 
duh şi adevăr”? 


Când ne rugăm în gând lui Dumnezeu atunci ne 
rugăm în duh, adică cu mintea şi cu inima stăpânite de 
atenţie şi simţire. În adevăr ne rugăm când lucrăm şi 
poruncile lui Dumnezeu, că ele sunt adevăr, cum spune 
proorocul David: Toate poruncile Tale sunt adevăr 
(Ps. 118, 86). Însă, te rogi în adevăr numai când faci 
poruncile după legea lui Dumnezeu, adică dreapta 
credință, cum zice psalmistul: Că legea Ta este 
adevărul (Ps. 118, 42). 


124. Cum putem ajunge la această rugăciune 
duhovnicească? 


Maica de obşte a rugăciunii este darul Duhului 
Sfânt. Aceasta învaţă pe om să se roage, să crească în 
rugăciune, să urce dintr-o treaptă în alta a rugăciunii, 
până ajunge la treapta cea mai înaltă. Că opt sunt 
treptele rugăciunii, după unii Sfinţi Părinți: contem- 
plarea naturală în duh, adică cugetarea la zidirile lui 
Dumnezeu; rugăciunea limbii; rugăciunea gurii şi a 
limbii, adică rugăciunea cu glas tare; rugăciunea minții 
şi a gurii, când te rogi cu glas tare și cu toată luarea 
aminte; rugăciunea minţii; rugăciunea minții şi a 
inimii, când te rogi în taină cu luare aminte şi cu 
simţirea inimii; rugăciunea inimii, când mintea este 
înghițită de inimă, prin darul lui Dumnezeu și de acolo 

se înalță cu putere la cer. Și ultima treaptă, rugăciunea 
contemplativă. Aceasta este rugăciunea fără cuvinte la 
care ajung numai unii din sfinți, cu darul Duhului 
Sfânt. 


125. Cu orice rugăciune putem ajunge la 
rugăciune cea de foc a inimii? 


Da. Cu orice rugăciune putem dobândi adevărata 
rugăciune a inimii. Şi cu citirea Psaltirii, dacă o facem 
cu mare credinţă şi luare aminte, şi cu metaniile, şi cu 
acatistele, şi chiar cu cântarea cea duhovnicească, şi cu 
postul, şi cu privegherile de toată noaptea. Sfinţii Părinţi 
însă au ales rugăciunea lui lisus pentru a dobândi 
rugăciunea inimii, ca cea mai potrivită. Mai mare decât 
rugăciunea inimii însă este extazul, răpirea minţii, 
numită de Părinţi „Vedere duhovnicească”, când se 
curățeşte văzduhul inimii. La această treaptă au ajuns 
Moise şi Ilie, când s-au învrednicit să vorbească cu 
Dumnezeu şi să vadă slava Lui. Și mai ales Sfântul 
Apostol Pavel, care a fost răpit până la al treilea cer, 
în trup Sau afară de trup, Dumnezeu ştie. 

Că nici el nu ştia. În ultima treaptă a rugăciunii 
puterile sufleteşti rămân la om, dar le poartă Duhul 
Sfânt unde voiește, că omul nu le mai poate conduce. 
Mintea omului în acel moment se topeşte de focul 
dumnezeirii, ca ceara în foc, şi nu mai are lucrarea ei. 
Cei cu înţelegere omenească nu pot pricepe înțelep- 
ciunea Duhului Sfânt. Nici descoperirile din vremea 
rugăciunii nu le poate tâlcui cel ce le-a văzut, ci altul 
mai înalt decât el. Cum a fost proorocul Daniel. El 
nu-şi putea explica descoperirile cele dumnezeieşti, ci i 
le explica arhanghelul Gavriil. 

126. Aţi cunoscut vreun călugăr sau mirean cu 
rugăciunea inimii? 

Am cunoscut câţiva pustnici care trăiau prin 
bordeie în pădurile din jurul Mănăstirii Sihăstria, pe la 
Sihla, Agapia Veche şi Pocrov, dar cât erau de sporiţi 
în rugăciune, numai Dumnezeu ştie. Acum toți s-au 
dus din lumea aceasta. La noi în Sihăstria, aveau 
rugăciunea inimii părinții Ghervasie Gaşpar, Paisie 
Nichitencu, bucătarul mănăstirii ($ 1970), şi poate, 
părintele Gherasim Ilie, fratele meu. 

Rugăciunea inimii, însă, este o lucrare de taină pe 
care numai Dumnezeu o ştie, iar cel care o are foarte 
greu o spune altora. Ba, uneori nici nu ştie omul că are 
rugăciunea inimii. Sunt şi mireni care au rugăciune 
duhovnicească, încât întrec şi pe călugări. Să vă spun o 
întâmplare minunată pe care am văzut-o aici, în 
biserică, acum vreo zece ani. Eram de rând la Sfântul 
Altar. Am venit la biserică pe la ora 4 dimineaţa și îmi 
făceam rugăciunile de Sfânta Împărtășanie în genunchi, 
în fața Sfintei Mese. Nu după mult timp intră o femeie 
să se roage, care venise de cu seară la mănăstire. N-o 
cunoșteam. Se ruga încet pe la toate icoanele şi făcea 
mereu metanii. Nu știa că mai este cineva în biserică. 
Era întuneric, că era timp de iară. Văzând eu că se 
roagă aşa stăruitor m-am uitat prin sfintele uşi să văd 
cine se roagă cu atâta credință. Femeia stătea în 
genunchi în mijlocul bisericii, cu mâinile ridicate în 
sus Şi zicea din toată inima aceste cuvinte: „Doamne, 
nu mă lăsa! Doamne, nu mă lăsa!” 

Am văzut o lumină gălbuie în jurul ei şi m-am 
înspăimântat. Apoi femeia a căzut cu fața la pământ şi 
se ruga fără glas. Raza de lumină dimprejurul ei se 

făcea tot mai mare și se ridica în sus. După puţin timp 
lumina s-a stins încet, iar femeia s-a ridicat şi a ieşit 
din biserică. Era o femeie de la țară. 

Iată, deci, cine are darul rugăciunii! lată că mirenii 
ne întrec pe noi călugării! Eu făceam proscomidia şi de 
mare emoție am început a plânge cu copia în mână. 
Numai Dumnezeu ştie câţi aleşi are în această lume! 


127. Dar noi, care nu ajungem la măsura 
rugăciunii adevărate, ne putem mântui? 


Auzi ce spune Duhul Sfânt: În dar sunteți mântuiţi. 
Nu faptele noastre, ci mila lui Dumnezeu și smerenia 
inimii ne mântuiesc. Că şi sfinţii au nevoie de mila lui 
Dumnezeu. Facem ce putem, iar darul Duhului Sfânt 
săvârşeşte toate. Vezi un gândac mic ce face? Merge 
pe ici, pe colo. Se uită pe unde ar putea păşi, după 
puterea lui. Se urcă pe o frunză, cade jos, apoi iar se 
urcă; nu dă înapoi, până nu ajunge sus, pe deal sau în 
vârful copacului. Aşa face şi puiul de pasăre. Sare de 
pe o creangă pe alta, se mai uită, dă din aripioare, se 
urcă pe un copac. Și aşa, după a lui putere, se urcă cât 
poate mai sus, ca să fie la adăpost. Tot aşa să facem și 
noi. Să urcăm din treaptă în treaptă, cu stăruință şi cu 
smerenie, şi aşa, cu darul lui Dumnezeu, vom dobândi 
rugăciune curată de gânduri și imaginaţii, apoi câteva 
lacrimi şi nădejdea mântuirii. 

128. Ce ne spuneți despre imaginaţie care 
bântuie în vremea rugăciunii? 


Fericită mintea care se roagă, se închină fără 
imaginație, că Hristos n-a avut imaginaţie, fiind 
Dumnezeu. Adam a căzut din rai după ce a căzut în 
imaginaţie, că îşi imagina, după sfatul lui Lucifer, că 

de va mânca din pomul oprit nu va mai muri în veac. 
Spun Sfinţii Părinţi că cea mai mare boală şi ispită în 
vremea rugăciunii este imaginaţia minţii, numită de ei 
Şi „caracatița sufletului cu opt braţe” sau „octogon”. 
Mai este numită imaginaţia şi „pod al dracilor”. În 
timpul rugăciunii din inimă cel mai greu lucru este a 
păzi imaginaţia; mai greu chiar decât a păzi mintea de 
gânduri. Să nu uităm că tot ce este circumscris, imagi- 
nat, nu este Dumnezeu. Or, dacă ne oprim la imagi- 
naţii, ne înșelăm, nu mai putem pătrunde pe poarta cea 
îngustă a inimii, nici nu ajungem la Dumnezeu. 


129. Prin ce este omul superior tuturor creatu- 
rilor? 

Toate sunt create de Dumnezeu, dar nu toate sunt 
din Dumnezeu, cum este omul. El este creat cu sfatul 
Preasfintei Treimi, după chipul şi asemănarea lui 
Dumnezeu. Deci omul are puterea să devină fiu al lui 
Dumnezeu după dar, să se nască din Dumnezeu, să 
crească în fapte bune, să se îndumnezeiască. Omul are 
suflet viu, creat de Dumnezeu, în care se odihnesc o 
mică parte din energiile necreate ale lui Dumnezeu, 
care sunt tot atâtea câte sunt şi însuşirile lui Dumnezeu. 


130. Cel ce nu face deplin voia lui Dumnezeu 
are voie să îndemne şi pe alţii la fapta bună? 


Spune Sfântul Isaac Sirul că „se cade şi celui ce nu 
face fapta bună să înveţe pe alţii fapta bună, că lipsa 
faptelor sale o împlinește folosul cuvântului”. Iar 
Sfântul loan Scărarul zice: „Se cade celui ce învaţă şi 
nu face, ruşinându-se de cuvintele sale, să înceapă şi el 
câte puţin a face fapta bună”. 

131. Ce sfat ne mai dați pentru mântuirea 
sufletului? 


Să rămâneţi în corabia Bisericii şi să ascultați de 
ea, că Biserica este trupul lui Hristos. Biserica este 
mama noastră cea de obşte. Prin Biserică intrăm în 
lume, în viaţă şi prin ea plecăm din lume, în cealaltă 
viață veşnică. Noi, creştinii, suntem asemenea unui 
copac sădit de Dumnezeu. Creanga care se rupe din 
copac moare, nu mai poate fi vie. Aşa şi creştinii care 
se rup de Biserică mor, nu mai pot avea viaţă, nici 
mântuire până nu se întorc în sânul Bisericii. Când 
mintea omului iscodeşte credința şi părăseşte Biserica, 
în zadar sunt toate faptele bune. Iar unde este unitate şi 
înțelegere, acolo este mântuire şi Dumnezeu ajută. Mai 
spun Sfinții Părinţi că în vremea de pe urmă două 
lucruri vor ajuta Biserica şi pe credincioşi: pustia 
simțită, adică munții, peşterile, pădurea; și pustia 
gândită, adică păstrarea credinţei în taina inimii. 


132. Unde se mântuiesc călugării mai uşor? În 
viața de obşte sau în viața de sine, la linişte? 

Spune Sfântul Teodor Studitul aşa: „Călugării din 
viața de obşte se mântuiesc cu miile, iar cei din viaţa 
de sine câte unul la mie”. În viaţa de obşte trebuie să 
fie o minte în toate capetele şi un suflet în toate 
trupurile, cum spune Sfântul Vasile cel Mare. Pe când 
în viața de sine, fiecare face ce vrea. Mănâncă când 
vrea, doarme când vrea, se roagă când vrea. Nimeni 
nu-l conduce și nu-i taie voia, decât singură conştiinţa 
sa îl călăuzeşte şi duhovnicul, dacă îi cere sfatul. În 
această privință îmi aduc aminte şi de cuvântul 
părintelui nostru Ioanichie Moroi, egumenul Sihăstriei, 

că adeseori ne zicea: „Părinților și fraților, când se va 
strica viața de obşte în mănăstiri, atunci se pustiesc 
mănăstirile!” Și aşa este. Acum aproape peste tot s-a 
stricat viaţa de obşte. 


133. După rânduiala vieţii monahale, care sunt 
motivele canonice pentru care călugărul poate să 
plece din mănăstirea sa de metanie? 

Trei sunt motivele canonice pentru care un călugăr 
poate să plece în altă mănăstire, şi anume: dacă stau 
femei în mănăstire; dacă sunt copii mici în mănăstire şi 
dacă stareţul este eretic. Al patrulea motiv, după 
Sfântul Vasile cel Mare, dacă un călugăr are vătămare 
sufletească în mănăstirea sa, poate pleca în altă 
mănăstire unde crede că poate spori. 


134. Dacă un călugăr este trimis din mănăstirea 
sa în altă parte şi nu se duce de la metanie, este 
păcat? 

Dacă ne leagă inima de loc, încă nu iubim pe 
Dumnezeu. De vrea Dumnezeu să ne pună o sarcină în 
spate, oare noi să n-o primim? Că Dumnezeu nu ne 
încearcă mai presus de puterea noastră. Deopotrivă cu 
ispita, cu suferința, va veni şi mângâierea Duhului 
Sfânt în inima noastră. 

135. Este de folos să meargă călugării în 
pelerinaj la Mormântul Domnului? 

Aşa a fost întrebat odată Sfântul Vasile cel Mare 
de o călugăriță, iar el i-a răspuns: „Dacă n-ai aflat 
cărarea către Ierusalimul cel dinlăuntru, du-te la 
Ierusalim, iar dacă ai aflat-o, nu te mai duce!” 


136. Care este importanţa Sfintei Liturghii? 

Sfânta Liturghie are caracter şi de jertfă şi de cina. 
Prin jertfa liturgică se spală păcatele celor ce ne 
pomenesc şi li se scot părticele şi, totodată, prin 
această jertfă dumnezeiască ni sc oferă în dar cinu 
Domnului, adică Trupul şi Sângele lui Hristos. CA 
timp va fi Sfânta Liturghie pe pământ cste semn că 
încă nu ne-a părăsit mila lui Dumnezeu. lar „când va 
înceta jertfa şi turnarea”, cum spunc la Danicl 
proorocul, atunci va fi sfârşitul lumii. Că nu armele vor 
pustii şi arde pământul, ci, cum spune la Pilde, 
fărădelegea va pustii tot pământul şi va răsturna 
scaunele celor puternici. În acele zile, trei patimi 
cumplite vor stăpâni în lume, simbolizate de numărul 
apocaliptic 666, şi anume: minte fără de judecată, 
adică plină de iuțime, de răzbunare şi ucidere; poftă 
fără de minte, adică vor domni pe pământ desfrânarea, 
sodomia şi beţia; minte plină de imaginaţie sau închi- 
puire pripită, adică oamenii vor fi amăgiţi de tot felul 
de griji, gânduri, tulburări și patimi, încât nu vor mai 
avea timp să se roage, să citească, să cugete la moarte. 


137. Ce trebuie să ştim despre Botez? 


Prin Botez se spală deodată două păcate cu care se 
naşte copilul, adică atât păcatul strămoșesc, cât şi 
păcatul zămislirii din plăcere. Că şi zămislirea este 
considerată păcat, după cuvintele psalmistului din 
Psalmul 50, care zice: Că iată, întru fărădelegi m-am 
zămislit şi întru păcate m-a născut mama mea... De 
aceea trebuie să se boteze copiii. Ei se botează prin 
credința naşilor, cum s-a vindecat şi sluga sutaşului. 
Omul la început a fost creat să se înmulțească prin 
cuvânt, nu prin poftă, că este ființă cuvântătoare, aşa 

cum a zămislit Maica Domnului prin cuvânt. Însă 
omul, prin păcat a ajuns să se înmulțească trupeşte. 


138. Părinte Cleopa, în ce an aţi venit la 
mănăstire? 

Noi am fost zece frați la părinţi, din care cinci — 
patru frați şi o soră — am venit la mănăstire. Fratele cel 
mai mare, Mihai, a fost pustnic pe muntele Ceahlău. 
Sora mea Ecaterina a fost rasoforă la Agapia Veche, 
iar eu şi cu încă doi frați mai mari, Vasile şi Gheorghe, 
am venit la Sihăstria. Până în anul 1935 mi-au murit de 
tineri, toți cei nouă frați. Apoi a murit şi tata, 
Alexandru Ilie, zis Ţârlea. Mai trăiam eu, ca stareţ la 
Mănăstirea Sihăstria, și mama, acasă în comuna natală, 
Sulița-Botoşani. În anul 1946 am adus pe mama la 
Sihăstria, am călugărit-o şi am dus-o la Agapia Veche, 
unde a trăit până în anul 1968, când s-a dus la Domnul, 
în vârstă de 92 de ani. _ 

lar venirea mea la mănăstire a fost așa: In ziua de 
12 decembrie 1929, de Sfântul Ierarh Spiridon, când 
aveam 17 ani, am plecat din casa părintească cu fratele 
meu mai mare Vasile, cu două traiste în spate. În una 
aveam Vieţile Sfinților, Psaltirea, Ceaslovul și Sfânta 
Scriptură; iar în cealaltă aveam două icoane mari, 
pictate — una, cu Maica Domnului şi alta, cu Sfântul 
Gheorghe. Nimic altceva nu ne-am luat de-acasă. 
Părinții noştri Alexandru şi Ana ne-au petrecut 
plângând până pe câmp, pe platoul târgului Suliţa, la 
locul numit „Râpa lui Budăi”. Aici, fratele meu Vasile 
a început a cânta condacul Acatistului Mântuitorului, 
„Apărătorul cel mai mare şi Doamne, biruitorul 
iadului...”. Apoi ne-am închinat, am sărutat mâinile 

părinţilor și am plecat spre schitul Cozancea. În clipa 
aceea părinții mei au căzut jos şi plângeau în hohote! 
La Cozancea am stat o noapte la părintele Paisie. Apoi 
am luat şi pe fratele nostru Gheorghe, am venit toți trei 
la Suceava, ne-am închinat la moaştele Sfântului Ioan 
cel Nou şi de aici am venit pe jos la Mănăstirea 
Sihăstria. 

Aici era egumen protosinghelul Ioanichie Moroi. 
Cum ne-a văzut ne-a ţinut trei zile şi trei nopţi la poarta 
mănăstirii să ne rugăm şi să batem cu băţul într-un 
butuc de brad, ca să ne ispitească dacă avem răbdare 
pentru viață călugărească. Numai seara ne lăsa să 
dormim într-o chilie. După trei zile de post, de 
rugăciune şi ispitire, ne-a chemat în biserică, ne-a 
spovedit, ne-a împărtăşit cu Prea Curatele Taine, ne-a 
dus la trapeză să mâncăm şi ne-a rânduit chilii şi 
ascultare în mănăstire. Pe mine şi pe fratele meu Vasile 
ne-a trimis la oi, că ştiam bine de acasă, iar pe fratele 
Gheorghe la vite. Nu ne vedeam unii cu alții câte o 
săptămână şi chiar câte o lună. Aşa am intrat în 
nevoința călugărească. În anii 1931 şi 1933 au murit 
fraţii mei şi am rămas singur. În anul 1937 am fost tuns 
în călugărie și am păscut zece ani oile mănăstirii. În 
anul 1942 am fost luat de la oi şi am fost numit în 
fruntea unei comisii de conducere a mănăstirii, că 
părintele egumen era bolnav. Iar în ianuarie 1945 am 
fost hirotonit preot şi numit stareţ al mănăstirii în locul 
bătrânului egumen, decedat. 


139. Spun părinţii bătrâni că la început nu 
voiați să primiți hirotonia în preot. Cine v-a 
determinat s-o primiţi? 


Citind eu prin cărți şi auzind că Sfântul Grigorie 
Teologul şi Sfântul loan Gură de Aur au fugit mult? 
vreme de preoţie, mă temeam să primesc o aşa de mare 
treaptă, prin care mulți nevrednici s-au osândit. De 
aceea nu voiam să primesc preoția. Dar în toamnz 
anului 1944, mergând cu carul cu boi la via mănăstiri: 
de la Racova-Buhuşi, ne-a ieşit înainte plângând c 
bătrână dintr-un sat, cu un Liturghier, un epitrahil, a 
cruce de mână şi un baston preoţesc şi mi le-a dat mie, 
zicând: „Părinte, aceste lucruri au rămas la mine de la 
un bătrân preot care a murit. Vi le dau sfinției voastre, 
poate vă trebuie!”. Le-am dus la mănăstire. Acest lucru 
m-a mişcat atât de mult, încât l-am socotit un semn 
dumnezeiesc ca să primesc Taina Preoţiei şi ascultarea 
de stareţ. 


140. Câţi ani ați fost stareț la Mănăstirea 
Sihăstria? 

Aproape cinci ani. Din ianuarie 1945, până la 1 
septembrie 1949, când am fost transferat la Mănăstirea 
Slatina cu 30 de călugări din Sihăstria. 


141. Cum vi s-a părut ascultarea de stareț la 
Sihăstria? 

N-a fost deloc ușoară. După incendiul din 1941, 
mănăstirea era în reparaţie, nu aveam chilii pentru 
călugări, iar frații noi se adunau mereu. Era greu cu 
hrana şi materialele, ca după război şi foamete. Obştea, 
însă, în câţiva ani s-a dublat, ajungând la 80 de părinţi 
şi fraţi. La început nu aveam preoți suficienţi la bi- 
serică, paraclisul de iamă era ars şi nu aveam fonduri de 
reparaţii. Dar ne-a ajutat Dumnezeu, că ne-a trimis cre- 
dincioşi buni din Rădășeni şi am mers înainte. Ne-au 

ajutat şi mănăstirile Secu şi Neamţ cu bani, hrană și un 
paraclis pentru iamă. Apoi am făcut călugări, am 
hirotonit preoți noi şi am întărit programul slujbelor la 
biserică. Ce-am adăugat în plus la biserică au fosi 
privegherile de toată noaptea la cele douăsprezece 
praznice împărăteşti, privegherea Acoperământului 
Maicii Domnului, marți seara, şi citirea neîncetată z 
Psaltirii în biserică, de către toată obştea, începând cu 
starețul mănăstirii, tradiție care se mai păstrează şi 
astăzi. 


142. Ce bucurii duhovnicești mai deosebite aţi 
avut la mănăstirea Sihăstria în anii tinereţii? 


Cele mai mari bucurii duhovniceşti le-am avut îr 
primii zece ani, când am fost cioban la oile mănăstiri! 
împreună cu fraţii mei. Stâna, oile, trăirea în liniște și 
singurătate pe munte, în mijlocul naturii, mi-au fosi 
cea mai înaltă şcoală de călugărie şi teologie din toatz 
viața mea. În aceşti ani m-am rugat cel mai mult şi am 
citit numeroase scrieri ale Sfinţilor Părinţi, precum 
Patericul, Scara Sfântului loan Scărarul, Sfântul Isaac 
Sirul, Sfântul Efrem Sirul, Puul Sfântului loan Gur? 
de Aur, Hexaimeronul Sfântului Vasile cel Mare 
Vieţile Sfinților şi Sfânta Scriptură. Cărţile le 
împrumutam din bibliotecile mănăstirilor Neamț ş 
Secu şi le purtam cu mine în desagă, cu oile pe munte 
Iar rugăciunea mea era citirea Psaltirii în fiecare zi ş 
cele şapte laude. După ce terminam pravila, mâncan 
ceva din desagă, apoi scoteam scrierile Sfinţilor Părinţ 
şi citeam pe lângă oi până seara. Îmi erau așa de drag 
cuvintele Sfinţilor Părinţi încât se lipeau ca ceara de 
memoria mea. Mi-amintesc că odată şi Sfântul Ioar 

Iacob, bibliotecar la Mănăstirea Neamț între anii 1933- 
1936, mi-a împrumutat să citesc cartea Alfavita 
sufletească. 

Apoi mă întâlneam cu călugării pustnici care se 
nevoiau acum 50 de ani în pădurile din împrejurimi, 
cărora le ceream cuvinte de folos şi le duceam câte 
ceva de mâncare de la stână. Toate acestea au format 
pentru mine cele mai curate bucurii duhovniceşti. 


143. Ce părinți mai aleşi se nevoiau acum 
cincizeci de ani în jurul Mănăstirii Sihăstria? 


În toamna anului 1930 am cunoscut pe Sfântul 
Cuvios loan, un mare rugător şi călugăr cu viaţă sfântă. 
Tot în acea vreme am cunoscuţi alți părinţi iubitori de 
linişte care trăiau în pădurile din apropiere; ieromona- 
hul Partenie cu ucenicul său Gherasim; ieroschimo- 
nahul Vasian de la Sihla; schimonahia Isidora de la 
Râpa lui Coroi;, monahiile Cleomida, Zenovia şi 
Magdalena cu ucenicele lor; ierodiaconul Cristofor, 
nevoitor aproape de Schitul Sihla; monahiile Antonina, 
Eufrosina și Pangratia, care mai târziu s-au dus la 
Locurile Sfinte, unde au şi răposat. Apoi monahii: 
Timotei, Ilarion și Nicodim, cu metania din Mănăstirea 
Neamţ, şi monahia Valentina cu fiica ei Emiliana. Pe 
toți aceştia i-am cunoscut și m-am folosit duhovniceşte 
de nevoinţa şi sfaturile lor. Dumnezeu să-i numere pe 
toţi în ceata sfinților! 


144. Aţi dorit vreodată să vă retrageţi la liniște 
în Muntele Athos? 


Am dorit aceasta din tinereţile mele, mai ales că 
am avut şi un moş acolo, pe ieroschimonahul Varlaam 
Vântu. Însă nu am vrut să mă duc de capul meu, fără 

poruncă, ca să nu greşesc înaintea lui Dumnezeu şi să 
mă mustre conștiința că am făcut voia mea. Starețul, 
duhovnicul şi mitropolitul meu niciodată nu m-ar fi 
lăsat să mă duc la Athos. 

În toamna anului 1977, când am fost împreună cu 
sfinția ta la Sfântul Munte, înclinam cu gândul să cer 
binecuvântarea Înalt Prea Sfinţitului nostru Mitropolit 
pentru a mă retrage la Athos. Când am întrebat pe 
Arhimandritul Justin Popovici din Serbia, cum ştii şi 
sfinția ta, dacă ar fi bine să mă duc la Athos, sau să 
rămân în țară, el mi-a răspuns: „Dacă te duci în Sfântul 
Munte, mai adaugi o floare la buchetul de flori din 
Muntele Athos şi te rogi numai pentru sfinția ta. Iar 
dacă rămâi în țară, stai înaintea credincioşilor, înveţi pe 
mulți calea mântuirii, propovăduieşti pe Hristos, crești 
ucenici şi te mântuieşti şi pe sfinţia ta şi pe alţii. Că 
dacă îi părăsim şi plecăm toţi la linişte, cine să-i 
mângâie, cine să-i înveţe voia lui Hristos şi să-i călău- 
zească în dreapta credință ortodoxă, mai ales acum 
când s-au înmulțit peste tot necredinţa şi sectele!” 

Aceste cuvinte ale părintelui Iustin Popovici m-au 
liniştit, renunțând pentru totdeauna să mă retrag la 
Athos. Am socotit că prin gura lui a vorbit Însuşi 
Duhul Sfânt. 


145. La sfârşitul acestei convorbiri, ce sfaturi 
duhovniceşti daţi părinţilor care v-au cunoscut şi 
prețuit? 

Să slujească Biserica lui Hristos cu toată vrednicia, 
cu totală dăruire şi dragoste până la jertfă, apărând 
dreapta credință de tot felul de învățături rele, și să 
poarte grijă de turma şi sufletele ce li s-au încredinţat, 

„ca cei ce vor să dea seama” în ziua judecății de toate. 
Spune Sfântul Ioan Gură de Aur că: „Preotul trebuie să 
se şi jertfească, nu numai să jertfească”. Şi în alt loc 
zice: „Nimic nu este mai greu decât a păstori suflete pe 
calea mântuirii!” 


146. Ce sfat deosebit dați ucenicilor Prea 
Cuvioșiei Voastre, pe care i-aţi crescut și învățat 
voia lui Dumnezeu? 


Să rămână în dragostea lui Hristos şi să se iubească 
unii pe alţii, cu dragostea cu care i-am iubit şi eu. 
Apoi, să ajute şi ei pe alții la mântuire, să rămână sub 
ascultare în staulul Bisericii Ortodoxe şi să se roage 
pentru iertarea păcatelor mele, că aştept din zi în zi să 
mă cheme Hristos la judecată și să dau socoteală 
pentru toate. 

Să nu uite ucenicii mei că oricâtă ştiinţă, avere și 
cinste am avea, oricâtă rugăciune şi nevoință am face, 
nu ne putem mântui dacă nu ne iubim, dacă nu ne 
iertăm și dacă nu ne ajutăm unii pe alţii, că „Dumnezeu 
este dragoste”. Altfel, este în zadar toată osteneala și 
nădejdea noastră. 

Cât am putut, m-am silit după a mea slabă putere 
cu darul lui Dumnezeu, să folosesc şi să învăţ pe 
fiecare, călugăr şi credincios, calea mântuirii. Pe 
nimeni n-am întors deșert de la ușa chiliei mele. Ci am 
deschis uşa chiliei şi a cuvântului tuturor care au venit 
la mine, ştiind că odată cu fiecare om, intră şi Hristos 
în chilia mea. Nu pot spune că am făcut tot ce aş fi 
putut face, nici n-am împlinit cu fapta ce-am învăţat pe 
alții. Însă am cugetul împăcat că ce mi-a dat 
Dumnezeu în dar, am împărțit şi eu altora în dar şi 

nădăjduiesc că mă voi mântui prin mila lui Dumnezeu 
şi prin rugăciunile Bisericii şi ale fiilor mei duhovni- 
cești. 


147. Ce dorință mai aveți acum în suflet? 


Să lăs toate şi să mă rog pentru păcatele mele! 
Aceasta este ultima mea dorință. Că nimic nu este mai 
ușor, decât a învăța pe alții și nimic nu este mai greu, 
decât a face ce înveţi pe alţii. De aceea, acum şi eu aş 
vrea să las toate şi să împlinesc cu fapta ce am învăţat 
pe alţii toată viaţa. 


148. Părinte Cleopa, în încheiere, daţi-mi şi mie 
un cuvânt de folos. 


Părinte Ioanichie, mai întâi să avem convingerea 
că în toată clipa supărăm pe Dumnezeu. Fără această 
smerenie din inimă nu ne putem mântui. Eu aşa încep 
mărturisirea mea. Apoi, dacă voieşti să te mântuieşti, 
păzeşte aceste trei lucruri, cum spune Sfântul Antonie 
cel Mare: „Să nu te muţi curând dintr-un loc în altul; să 
ai întotdeauna pe Dumnezeu înaintea ochilor şi, orice 
vrei să faci, să ai mărturie din Sfânta Scriptură şi de la 
Sfinţii Părinţi”. Alt cuvios părinte spunea: „Fă-ţi chilia 
ta rai, pe călugări să-i ai ca pe îngeri, caută pacea şi te 
vei mântui!” 

Aşa şi noi, părinte Ioanichie, să păzim cu 
scumpătate învățăturile Sfinţilor Părinţi şi poruncile 
date nouă de Mântuitorul nostru lisus Hristos şi, cu 
darul Lui, nădăjduim că ne vom mântui și în veşnica 
odihnă ne vom sălășiui. Amin. 

